## Uredba o unutarnjem ustrojstvu Ministarstva gospodarstva, rada i poduzetništva

### NN 41/2008 (9.4.2008.), Uredba o unutarnjem ustrojstvu Ministarstva gospodarstva, rada i poduzetništva

# VLADA REPUBLIKE HRVATSKE

**1384**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007), Vlada Republike Hrvatske je na sjednici održanoj 27. ožujka 2008.
godine donijela

## UREDBU

### O UNUTARNJEM USTROJSTVU MINISTARSTVA GOSPODARSTVA, RADA I PODUZETNIŠTVA

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo Ministarstva gospodarstva, rada i
poduzetništva (dalje u tekstu: Ministarstvo), nazivi upravnih organizacija u
sastavu Ministarstva i drugih unutarnjih ustrojstvenih jedinica, njihov
djelokrug, način upravljanja, te okvirni broj državnih službenika i namještenika
Ministarstva.

Članak 2.

Unutarnje ustrojstvo, upravljanje kao i potreban broj državnih službenika i
namještenika uređuje se na taj način da Ministarstvo može obavljati upravne i
druge stručne poslove koji su mu zakonom dani u nadležnost i djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Ministarstva ustrojavaju se sljedeće upravne
organizacije i druge unutarnje ustrojstvene jedinice:
1. Kabinet ministra
2. Tajništvo Ministarstva
3. Uprava za energetiku i rudarstvo
4. Uprava za industriju i privatizaciju
5. Uprava za trgovinu i unutarnje tržište
6. Uprava za međunarodne gospodarske odnose i trgovinsku politiku
7. Uprava za poticanje ulaganja i izvoz
8. Ravnateljstvo za robne zalihe
9. Uprava za rad i tržište rada
10. Uprava za mirovinsko osiguranje
11. Uprava za malo gospodarstvo
12. Uprava za obrt
13. Uprava za međunarodnu suradnju u području rada i socijalne sigurnosti
14. Uprava za javnu nabavu
15. Odjel za unutarnju reviziju
16. Odjel za pripremu i provedbu programa i projekata Europske unije
17. Odjel za procjenu gospodarskih učinaka propisa i makroekonomsku analizu
18. Odjel za odnose s javnošću i protokol.

**1. KABINET MINISTRA**
Članak 4.

U Kabinetu ministra obavljaju se administrativni i stručni poslovi za ministra i
državne tajnike, protokolarni poslovi, poslovi u svezi s odnosom sa sredstvima
javnog priopćavanja, poslovi u svezi S kontaktom i komunikacijom s Hrvatskim
saborom, Vladom Republike Hrvatske i drugim tijelima državne uprave, te pravnim
osobama koje obavljaju javne ovlasti iz djelokruga Ministarstva, poslovi u svezi
sa zaprimanjem i rješavanjem pošte upućene ministru i državnom tajniku, poslovi
u svezi s evidencijom i pohranom povjerljive pošte, kao i drugi stručni i
administrativni poslovi u svezi s realizacijom programa rada i aktivnosti
ministra i državnih tajnika.

**2. TAJNIŠTVO MINISTARSTVA**
Članak 5.

Tajništvo Ministarstva kao posebna ustrojstvena jedinica, obavlja
administrativne, pravne, upravno-pravne, financijsko-računovodstvene, poslove
nabave roba i usluga za potrebe Ministarstva po postupku propisanom Zakonom o
javnoj nabavi, informatičke poslove, poslove financijskog upravljanja i
kontrole, te druge stručne poslove za potrebe Ministarstva, koji se odnose na
tehničko usklađivanje rada unutarnjih ustrojstvenih jedinica i to: prati i
analizira radne procese u okviru Ministarstva i osigurava učinkovitost u radu,
obavlja poslove izrade nacrta prijedloga zakona, daje mišljenja na pravilnike,
naredbe i druge akte radi provođenja zakona, daje stručna mišljenja i
objašnjenja u svezi s provedbom zakona iz djelokruga rada Ministarstva, obavlja
poslove u svezi svih radno-pravnih pitanja službenika i namještenika
Ministarstva, njihovog stručnog osposobljavanja i usavršavanja, te napredovanja
i nagrađivanja, obavlja financijske, računovodstvene, informatičke, opće i
pomoćne tehničke poslove vezane za poslovni objekt, poslove prevođenja, skrbi o
urednom i pravilnom korištenju imovine i sredstava za rad, nadzire i usklađuje
sigurnosne poslove i obavlja druge poslove iz svoga djelokruga; sudjeluje u
pripremi programa i projekata te provedbi projekata iz pretpristupnih programa
Europske unije i ostalih oblika međunarodne pomoći.
Za obavljanje poslova iz djelokruga Tajništva Ministarstva ustrojavaju se:
2.1. Odjel za financijsko-planske i računovodstvene poslove
2.2. Odjel za pravne poslove
2.3. Odjel za kadrovske i opće poslove
2.4. Odjel za sigurnosno-tehničke i informatičke poslove.

***2.1. Odjel za financijsko-planske i računovodstvene poslove***
Članak 6.

Odjel za financijsko-planske i računovodstvene poslove organizira, kontrolira i
prati izvršenje svih financijskih i računovodstvenih poslova sukladno zakonu i
brine o zakonitoj primjeni važećih materijalno-financijskih propisa, izrađuje
planove potrebnih financijskih sredstava za rad svih uprava, priprema zahtjeve i
izvršava plaćanje tekućih i kapitalnih izdataka i transfera putem sustava
Državne riznice, izrađuje preglede i izvješća izvršenih izdataka u odnosu na
plan, obavlja poslove obračuna plaća, naknade zaposlenima i vodi blagajničko
poslovanje, kontira, knjiži i knjigovodstveno prati izvršenje svih primitaka i
izdataka po pozicijama državnog proračuna, priprema i izrađuje periodične
obračune, završni račun i konsolidira financijska izvješća na razini Razdjela,
obavlja poslove nabave roba i usluga za potrebe Ministarstva po postupku
propisanom Zakonom o javnoj nabavi, organizira godišnji popis imovine, obveza i
potraživanja, vodi knjigovodstvo osnovnih sredstava, sitnog inventara i
kancelarijskog materijala, te obavlja druge poslove iz svoga djelokruga.
U sklopu Odjela za financijsko-planske i računovodstvene poslove ustrojavaju se
sljedeći odsjeci:
2.1.1. Odsjek za planiranje i izvršavanje proračuna
2.1.2. Odsjek za financijsko-računovodstvene poslove
2.1.3. Odsjek za javnu nabavu.

*2.1.1. Odsjek za planiranje i izvršavanje proračuna*
Članak 7.

Odsjek za planiranje i izvršavanje proračuna organizira i koordinira rad na
izradi planova potrebnih financijskih sredstava za rad svih uprava, sukladno
zakonskim propisima i služeći se metodom racionalnog i namjenskog korištenja
proračunskih sredstava, priprema i kontrolira zahtjeve za izvršavanje tekućih i
kapitalnih izdataka i transfera putem sustava Državne riznice, prati izvršenje
obveza po kapitalnim projektima i usklađuje evidenciju kapitalne imovine sa
stvarnim stanjem, izrađuje preglede i izvješća izvršenih izdataka u odnosu na
plan, sudjeluje na izradi periodičnih obračuna, završnog računa i konsolidiranih
izvješća na nivou Razdjela, te obavlja druge poslove iz svoga djelokruga.

*2.1.2. Odsjek za financijsko-računovodstvene poslove*
Članak 8.

Odsjek za financijsko-računovodstvene poslove organizira, koordinira i prati
izvršenje svih financijskih i računovodstvenih poslova sukladno zakonskim
propisima, izvršava plaćanja za odobrene tekuće i kapitalne izdatke po
pozicijama državnog proračuna, obavlja poslove obračuna plaća i naknada
zaposlenima, vodi blagajničko poslovanje, kontira, knjiži i knjigovodstveno
prati izvršenje primitaka i izdataka po pozicijama državnog proračuna, priprema
i izrađuje periodične obračune, završni račun i konsolidira financijska izvješća
na razini Razdjela, organizira godišnji popis imovine, obveza i potraživanja,
vodi knjigovodstvo osnovnih sredstava, sitnog inventara i kancelarijskog
materijala, te obavlja druge poslove iz svoga djelokruga.

*2.1.3. Odsjek za javnu nabavu*
Članak 9.

Odsjek za javnu nabavu obavlja poslove nabave roba i usluga za potrebe
Ministarstva po postupku propisanom Zakonom o javnoj nabavi, vrši poslove
prijema i raspodjele opreme i materijala te vodi materijalne evidencije o
istome, pruža stručnu pomoć povjerenstvima za nabavu, prati odvijanje postupaka
nabave, sukladno planu nabave i sredstvima osiguranim planom proračuna u pogledu
zadanih okvira visine i namjene sredstava, priprema i izrađuje ugovore iz
područja nabave te prati njihovo izvršavanje, vodi evidenciju o postupcima
nabave i evidenciju zaključenih ugovora, vodi evidenciju osnovnih sredstava, te
obavlja druge poslove koje odredi tajnik ili ministar neposredno.

***2.2. Odjel za pravne poslove***
Članak 10.

Odjel za pravne poslove obavlja upravne i stručne poslove u svezi s izradom i
provedbom zakona i drugih propisa; usklađuje izradu zakona i drugih propisa iz
djelokruga Ministarstva, izrađuje naputke radi provođenja zakona, daje stručna
mišljenja i objašnjenja u svezi s primjenom i provedbom zakona, provodi upravni
postupak i upravni nadzor iz djelokruga Ministarstva, prati i osigurava primjenu
zakona i drugih propisa, ostvaruje suradnju s uredima državne uprave glede
primjene zakona i drugih propisa iz djelokruga Ministarstva, provodi
prvostupanjski upravni postupak, obavlja poslove prevođenja, te druge poslove iz
svoga djelokruga.

***2.3. Odjel za kadrovske i opće poslove***
Članak 11.

Odjel za kadrovske i opće poslove prati i provodi mjere kadrovske politike
Ministarstva, obavlja poslove u svezi prijama u državnu službu, usklađujući
raspored državnih službenika s planovima središnjeg tijela državne uprave
nadležnog za službeničke odnose, prestanka državne službe, te u svezi s drugim
pravima, obvezama i odgovornostima državnih službenika i namještenika, vodi
propisane evidencije i osobne očevidnike redovito dostavljajući nove podatke u
središnji popis državnih službenika, sudjeluje u izradi strategija, programa i
planova izobrazbe službenika Ministarstva, prati njihov rad i napredovanje u
službi; obavlja poslove koji se odnose na sustav napredovanja i nagrađivanja,
daje mišljenja o pitanjima koja se odnose na državnu službu, sudjeluje u izradi
nacrta zakonskih i podzakonskih propisa koji se odnose na ljudske resurse,
obavlja poslove pisarnice, odnosno prijema i otpreme pošte, dostave pismena,
vodi pismohranu; obavlja unutarnju dostavu za potrebe Ministarstva; obavlja
poslove prijepisa, umnožavanja materijala te druge poslove iz svoga djelokruga.
U sklopu Odjela za kadrovske i opće poslove ustrojavaju se sljedeći odsjeci:
2.3.1. Odsjek za kadrovske poslove
2.3.2. Odsjek za razvoj i upravljanje kadrovima
2.3.3. Odsjek za opće poslove.

*2.3.1. Odsjek za kadrovske poslove*
Članak 12.

Odsjek za kadrovske poslove obavlja administrativne poslove u svezi sa
zapošljavanjem i rasporedom službenika i namještenika, izrađuje i vodi
izvještaje iz područja službeničkih odnosa, obavlja poslove u svezi s
ostvarivanjem prava iz mirovinskog i zdravstvenog osiguranja službenika i
namještenika, obavlja administrativno tehničke poslove u svezi s polaganjem
državnih stručnih ispita i osposobljavanjem službenika, izdaje rješenja i
potvrde u vezi sa statusnim pravima službenika i namještenika, provodi postupak
prijama u državnu službu u suradnji sa središnjim tijelom državne uprave
nadležnim za službeničke odnose, daje mišljenja o pitanjima koja se odnose na
državnu službu, te druge poslove iz svoga djelokruga.

*2.3.2. Odsjek za razvoj i upravljanje kadrovima*
Članak 13.

Odsjek za razvoj i upravljanje kadrovima obavlja upravne i druge stručne poslove
koji se odnose na upravljanje kadrovima i njihov razvoj, daje mišljenja o
pitanjima koja se odnose na državnu službu, priprema prijedloge planova prijama
u državnu službu, usklađujući raspored državnih službenika s planovima
središnjeg tijela državne uprave nadležnog za službeničke odnose, provodi
postupak prijama u državnu službu u suradnji sa središnjim tijelom državne
uprave nadležnim za službeničke odnose, sudjeluje u izradi strategija, programa
i planova izobrazbe, vodi osobne očevidnike službenika i namještenika redovito
dostavljajući nove podatke u središnji popis državnih službenika.

*2.3.3. Odsjek za opće poslove*
Članak 14.

Odsjek za opće poslove organizira poslove u vezi rada pisarnice, vodi
djelovodnik i upisnik prvostupanjskih i drugostupanjskih predmeta, utvrđuje
klasifikacijske oznake predmeta, preuzima predmete na otpremu i obavlja
administrativno tehničku obradu tih predmeta, ulaže predmete po arhivskim
znakovima i vodi arhivsku knjigu, obavlja prijepis teksta, obavlja fotokopiranje
i umnožavanje, obavlja vanjsku i unutarnju dostavu pošte po organizacijskim
jedinicama u zgradi i sjedištima tijela na području Grada Zagreba, te obavlja
druge poslove iz svoga djelokruga.

***2.4. Odjel za sigurnosno-tehničke i informatičke poslove***
Članak 15.

Odjel za sigurnosno-tehničke i informatičke poslove obavlja sigurnosne poslove
koji se odnose na cjelovitu zaštitu osoba, imovine i objekata Ministarstva, te s
tim u vezi priprema planove i predlaže mjere, prati stanje civilnih obrambenih
priprema, te u suradnji s Ministarstvom obrane predlaže mjere. Obavlja tehničke
poslove koji se odnose na koordinaciju u vezi upravljanja i održavanja Poslovnog
objekta, vodi brigu o održavanju voznog parka i organizaciju parkirnog prostora,
obavlja prijevoz i vanjsku dostavu za potrebe Ministarstva. Obavlja informatičke
poslove koji obuhvaćaju stručne i tehničke poslove koji se odnose na pripremu
podataka i održavanje informacijskog sustava Ministarstva, osigurava informacije
iz domaćih i stranih baza podataka, međunarodnih, državnih i nevladinih
organizacija, te potiče racionalizaciju gospodarstva primjenom
informatizacijskih tehnologija, a u suradnji s drugim tijelima državne uprave.
Odjel projektira, koordinira i organizira izradu informacijskih sustava,
razvitak komunikacijske mreže, izradu registara, evidencija, šifarnika i potiče
mjere zaštite i osiguranja podataka, prati funkcioniranje i predlaže mjere za
unaprjeđivanje rada informacijskog sustava Ministarstva; analizira i odabire sve
komplementarne infotehnologije, nadzire tekuće održavanje informatičke opreme,
educira službenike i namještenike na području informatike, prati i analizira
svjetske i domaće standarde u pogledu automatske obrade podataka, obavlja i
druge poslove iz svoga djelokruga.
U sklopu Odjela za sigurnosno-tehničke i informatičke poslove ustrojava se:
2.4.1. Odsjek za informatičke poslove
2.4.2. Odsjek za vozni park.

*2.4.1. Odsjek za informatičke poslove*
Članak 16.

Odsjek za informatičke poslove obavlja informatičke poslove koji se odnose na
pripremu podataka i održavanje informacijskog sustava Ministarstva, brine o
tehničkom održavanju računalne opreme, o stabilnosti i sigurnosti informacijskih
sustava, educira državne službenike i namještenike za rad sa standardnim
informatičkim proizvodima, predlaže mjere za unaprjeđivanje rada informacijskog
sustava Ministarstva, obavlja i druge poslove iz svoga djelokruga.

*2.4.2. Odsjek za vozni park*
Članak 17.

Odsjek za vozni park obavlja i koordinira poslovima održavanja voznog parka,
organizacija parkirnog prostora u Poslovnom objektu, obavlja prijevoz i vanjsku
dostavu za potrebe Ministarstva, upravlja radom prijevoza državnih dužnosnika i
potrebama prijevoza za sve uprave, te nadzire rad svih vozača unutar Odsjeka,
vodi brigu o održavanju službenih vozila, vodi sve potrebne evidencije svih
vozila Ministarstva, te obavlja i druge poslove iz svoga djelokruga.

**3. UPRAVA ZA ENERGETIKU I RUDARSTVO**
Članak 18.

Uprava za energetiku i rudarstvo obavlja upravne i stručne poslove u svezi s
energetikom i rudarstvom Republike Hrvatske, izrađuje prijedloge zakona i
propisa iz područja energetike (toplinske energije, elektroenergetike, nafte,
naftnih derivata i prirodnog plina) i rudarstva; planira i predlaže energetsku i
rudarsku politiku, strategiju energetskog razvitka te mjere za njenu provedbu,
prati i analizira ostvarivanje politike i strategije, radi na stvaranju uvjeta
za provedbu zacrtane energetske politike Republike Hrvatske, odnosno strategije
razvitka energetike, predlaže mjere za usklađivanje razvoja energetskog sektora
s razvojnim planovima Republike Hrvatske, koordinira poslove u svezi s
gospodarenjem energijom, analizira i ocjenjuje planove razvoja energetskog
sektora, sudjeluje u izradi energetskih bilanci, prati i analizira izvršavanje
energetske bilance, prati i analizira potrošnju primarnih energenata u Hrvatskoj
i svijetu radi predviđanja potrošnje primarnih energenata, kontinuirano prati i
analizira sigurnost opskrbe energentima, prati makroekonomska kretanja u
Hrvatskoj i svijetu i analizira njihov utjecaj na energetiku, prati cijene
energenata i njihov utjecaj na gospodarstvo; izrađuje energetsko-gospodarske
analize i s tim u svezi dugoročne i godišnje energetske bilance, prati
proizvodnju, potrošnju, promet, uvoz i izvoz energenata, prati planiranje i
izgradnju energetskih objekata te njihov utjecaj na okoliš, prati obavljanje
tehničko-sigurnosnih analiza i prosudbi, predlaže pokretanje nacionalnih
energetskih programa za osiguravanje dugoročnih razvojnih ciljeva, izrađuje
programe za učinkovitije korištenje energije i njihovu provedbu; odobrava
planove razvoja plinskog sustava, sudjeluje u izradi tarifnih pravilnika i
predlaže visinu tarifnih stavki, vodi i sudjeluje u programima i projektima
međunarodne suradnje, ostvaruje suradnju s međunarodnim institucijama i državnim
organima, prati razvoj tržišta energentima, analizira restrukturiranje
energetskog sektora; koordinira, prati, usklađuje i surađuje u provedbi mjera
energetske politike u okviru sektorske politike (zaštita okoliša, industrija,
promet, šumarstvo, graditeljstvo i dr.); obavlja upravne i stručne poslove koji
se odnose na obnovljive izvore energije i kogeneraciju; izdaje prethodna i
energetska odobrenja za stjecanje statusa povlaštenog proizvođača; vodi propisan
Registar projekata i postrojenja za korištenje obnovljivih izvora energije i
kogeneracije te povlaštenih proizvođača; priprema programe i mjere za stavljanje
biogoriva na tržište motornih goriva i korištenje biogoriva za potrebe
prijevoza; obavlja upravne i stručne poslove koji se odnose na istraživanje i
eksploataciju mineralnih sirovina; utvrđuje strategiju gospodarenja mineralnim
sirovinama i razvoja rudarstva; izdaje odobrenja za istraživanje i
eksploatacijska polja mineralnih sirovina; vodi katastar istražnih prostora i
eksploatacijskih polja mineralnih sirovina; izdaje građevinske i uporabne
dozvole za rudarske objekte i postrojenja; dodjeljuje rudarske koncesije za
izvođenje rudarskih radova eksploatacije mineralnih sirovina; vodi evidenciju o
rezervama mineralnih sirovina i izrađuje godišnje bilance rezervi mineralnih
sirovina, provodi postupke provjere elaborata o rezervama mineralnih sirovina i
postupke provjere rudarskih projekata eksploatacije mineralnih sirovina, provodi
upravni nadzor nad primjenom zakona iz područja energetike i rudarstva, vodi
drugostupanjske upravne postupke iz područja energetike i rudarstva, obavlja
stručne poslove u svezi s međunarodnim i bilateralnim ugovorima, sudjeluje u
pripremi programa i projekata te provedbi projekata iz pretpristupnih programa
Europske unije i ostalih oblika međunarodne pomoći, te obavlja i druge poslove
iz svoga djelokruga.
U Upravi za energetiku i rudarstvo ustrojavaju se:
3.1. Odjel za energetske sustave i restrukturiranje
3.2. Odjel za obnovljive izvore energije i energetsku učinkovitost
3.3. Odjel za strateško planiranje i energetske bilance
3.4. Odjel za rudarstvo.

***3.1. Odjel za energetske sustave i restrukturiranje***
Članak 19.

Odjel za energetske sustave i restrukturiranje obavlja poslove vezane sa
stvaranjem uvjeta za provedbu zacrtane energetske politike Republike Hrvatske i
njeno usklađivanje sa zakonodavstvom Europske unije, izrađuje prijedlog
prioritetnih energetskih projekata za uključivanje u transeuropske mreže, prati,
koordinira i usklađuje restrukturiranje energetskih kompanija, koordinira
suradnju s Energetskom zajednicom i prati ispunjenja obveza iz Ugovora o
Energetskoj zajednici, analize tokova energije, zbivanja na svjetskom tržištu
energenata, razmatra problematiku cijena energenata, obavlja djelatnosti vezane
uz izgradnju energetskih objekata, usklađuje povezivanje energetskih sustava
Republike Hrvatske sa sustavima drugih zemalja, usklađuje razvitak energetskog
sustava s razvojnim planovima Republike Hrvatske, predlaže mjere za učinkovitu
organizaciju energetskih djelatnosti, sudjeluje u izradi zakonske i podzakonske
regulative iz područja energetike, prati i analizira gospodarske mjere od
utjecaja na položaj pravnih osoba u području energetike, sudjeluje u izradi i
postupku donošenja tarifnih sustava i općih uvjeta za pojedine energente i
kategorije kupaca, prati razvojne programe i poslovanje trgovačkih društava iz
područja energetike, izrađuje analize i stručne podloge za odobravanje
energetskih investicijskih planova u nadležnosti Ministarstva, prati stanje
razvitka naftnog i plinskog gospodarstva u inozemstvu, predlaže aktivnosti iz
područja energetske učinkovitosti i obnovljivih izvora energije, sudjeluje u
aktivnostima vezanim uz bilateralne i multilateralne sporazume Republike
Hrvatske na području energetike; provodi mjere za usklađivanje razvoja
energetskog sektora s razvojnim planovima Europske unije, koordinira poslove u
svezi s pristupnim pregovorima, sudjeluje u provođenju programa EU, koordinira
izradu i realizaciju provedbe provedbenih propisa sukladno novoprihvaćenim
obvezama u Energetskoj zajednici organizira promotivne aktivnosti te obavlja
druge poslove iz svoga djelokruga.
U Odjelu za energetske sustave i restrukturiranje ustrojavaju se:
3.1.1. Odsjek za umrežene energetske sustave
3.1.2. Odsjek za odnose s EU i restrukturiranje u energetici.

*3.1.1. Odsjek za umrežene energetske sustave*
Članak 20.

Odsjek za umrežene energetske sustave obavlja poslove u svezi s pripremom
prijedloga dugoročnih i godišnjih energetskih bilanci Republike Hrvatske,
kontinuirano prati, analizira i osigurava njihovu provedbu, izrađuje
energetsko-gospodarske analize tokova energije, prati utjecaj svjetskog tržišta
energenata na domaće, analizira tehno-ekonomske efekte cijena energenata i
odnose cijena između pojedinih energenata, obavlja poslove u svezi s planiranjem
i izgradnjom energetskih objekata te njihovim utjecajem na okoliš, ocjenjuje
tehničko-sigurnosne analize i procjenu rizika za energetske objekte, usklađuje
izradu i operacionalizaciju radova energetskog sustava Republike Hrvatske sa
sustavima drugih zemalja, predlaže mjere za usklađivanje razvitka energetskog
sustava s razvojnim planovima Republike Hrvatske, predlaže mjere za usklađivanje
organizacije energetskih djelatnosti s planovima i potrebama Republike Hrvatske,
sudjeluje u izradi nacrta i prijedloga zakona i drugih općih i tehničkih propisa
iz područja energetike, prati i analizira gospodarske mjere od utjecaja na
položaj pravnih osoba u području energetike te rad i ostvarivanje poslova tih
pravnih osoba, sudjeluje u izradi i donošenju tarifnih sustava i općih uvjeta za
pojedine energente i kategorije kupaca, koordinira izradu i operacionalizaciju
elektroenergetskog, plinskog i naftnog sustava Republike Hrvatske sa sustavima
drugih zemalja, prati razvojne programe i poslovanje trgovačkih društava iz
područja energetike, izrađuje analize i stručne podloge za odobravanje razvoja
plinskog gospodarstva u državi u skladu s prirodnim mogućnostima i energetskom
strategijom, prati preradu, opskrbu i transport nafte i plina, transportne
naftne i plinske cjevovodne sisteme u zemlji i veze s europskim sistemima, prati
razvitak naftno-plinskoga gospodarstva u inozemstvu, sudjeluje u aktivnostima
vezanim uz bilateralne i multilateralne sporazume Republike Hrvatske na području
energetike; organizira promotivne aktivnosti te obavlja druge poslove iz svoga
djelokruga.

*3.1.2. Odsjek za odnose s EU i restrukturiranje u energetici*
Članak 21.

Odsjek za odnose s EU i restrukturiranje u energetici obavlja poslove u svezi sa
stvaranjem uvjeta za provedbu zacrtane energetske politike Republike Hrvatske i
njeno usklađivanje sa zakonodavstvom Europske unije, odnosno strategije razvitka
energetike, provodi mjere za usklađivanje razvoja energetskog sektora s
razvojnim planovima Europske unije, koordinira poslove u svezi s pristupnim
pregovorima, prati, koordinira i usklađuje restrukturiranje energetskih
kompanija, sudjeluje u provođenju programa EU, izrađuje prijedlog prioritetnih
energetskih projekata za uključivanje u transeuropske mreže, koordinira suradnju
s Energetskom zajednicom i prati ispunjenja obveza iz Ugovora o Energetskoj
zajednici, koordinira izradu i realizaciju provedbe provedbenih propisa sukladno
novoprihvaćenim obvezama u Energetskoj zajednici te obavlja druge poslove iz
svoga djelokruga.

***3.2. Odjel za obnovljive izvore energije i energetsku učinkovitost***
Članak 22.

Odjel za obnovljive izvore energije i energetsku učinkovitost obavlja upravne i
stručne poslove u svezi s obnovljivim izvorima energije i energetske
učinkovitosti kao dijela energetske politike Republike Hrvatske; izrađuje
prijedloge zakona i propisa iz područja obnovljivih izvora energije i energetske
učinkovitosti; predlaže i prati ekonomske instrumente za poticanje korištenja
obnovljivih izvora energije i energetske učinkovitosti; prati i analizira
ostvarivanje politike i strategije u segmentu obnovljivih izvora energije i
energetske učinkovitosti, osobito ispunjavanje ciljeva (udjela); utvrđuje
prepreke i predlaže mjere za uklanjanje prepreka za provedbu politike i mjera za
korištenje obnovljivih izvora energije i energetske učinkovitosti; analizira i
ocjenjuje planove razvoja energetskog sektora u segmentu obnovljivih izvora
energije i energetske učinkovitosti; obavlja upravne i stručne poslove koji se
odnose na obnovljive izvore energije i kogeneraciju; izdaje prethodna i
energetska odobrenja za stjecanje statusa povlaštenog proizvođača; vodi propisan
Registar projekata i postrojenja za korištenje obnovljivih izvora energije i
kogeneracije te povlaštenih proizvođača; koordinira, prati, usklađuje i surađuje
u provedbi mjera za korištenje obnovljivih izvora energije i energetske
učinkovitosti u okviru sektorskih politika (zaštita okoliša-posebice ublažavanje
klimatskih promjena, poljoprivreda, industrija, promet, šumarstvo,
graditeljstvo, upravljanje državnom imovinom i dr.); obavlja stručne poslove u
svezi s međunarodnim i bilateralnim ugovorima u području obnovljivih izvora
energije i energetske učinkovitosti te obavlja i druge poslove iz svoga
djelokruga.
U Odjelu za obnovljive izvore energije i energetsku učinkovitost:
3.2.1. Odsjek za obnovljive izvore energije
3.2.2. Odsjek za energetsku učinkovitost
3.2.3. Odsjek za biogoriva.

*3.2.1. Odsjek za obnovljive izvore energije*
Članak 23.

Odsjek za obnovljive izvore priprema nacionalne programe za korištenje
obnovljivih izvora energije u području električne i toplinske/rashladne energije
i usklađuje njihovu provedbu; prati aktivnosti za implementaciju i sustave
potpore za korištenje obnovljivih izvora energije u području električne i
toplinske/rashladne energije; predlaže nacionalne programe i mjere za korištenje
obnovljivih izvora i novih tehnologija te mjere za uklanjanje prepreka i prati
njihovu provedbu; priprema, prati i predlaže korekciju sustava poticajnih cijena
za povlaštenu proizvodnju električne i toplinske/rashladne energije; sudjeluje u
aktivnostima Fonda za zaštitu okoliša i energetsku učinkovitost, te u
aktivnostima vezanim uz sporazume Republike Hrvatske s drugim državama i
međunarodnim organizacijama na području obnovljivih izvora energije; organizira
promotivne aktivnosti za korištenje obnovljivih izvora energije u području
električne i toplinske/rashladne energije te obavlja druge poslove iz svoga
djelokruga.

*3.2.2. Odsjek za energetsku učinkovitost*
Članak 24.

Odsjek za energetsku učinkovitost priprema nacionalne programe za učinkovitije
korištenje energije i usklađuje njihovu provedbu; prati aktivnosti za
učinkovitije korištenje energije, predlaže nacionalne programe i mjere za
učinkovitije korištenje energije i novih tehnologija te mjere za uklanjanje
prepreka, prati njihovu provedbu; sudjeluje u aktivnostima Fonda za zaštitu
okoliša i energetsku učinkovitost, te u aktivnostima vezanim uz sporazume
Republike Hrvatske s drugim državama i međunarodnim organizacijama na području
energetske učinkovitosti; predlaže i provodi mjere za učinkovitije korištenje
energije u javnom sektoru, a posebno u sustavu državne uprave; organizira
promotivne aktivnosti za poboljšanje energetske učinkovitosti te obavlja druge
poslove iz svoga djelokruga.

*3.2.3. Odsjek za biogoriva*
Članak 25.

Odsjek za biogoriva priprema programe i mjere za stavljanje biogoriva na tržište
motornih goriva i korištenje biogoriva za potrebe prijevoza; usklađuje njihovu
provedbu sa sektorima poljoprivrede i zaštite okoliša; prati aktivnosti za
implementaciju i sustave potpore za korištenje biogoriva, predlaže nacionalne
programe i mjere za korištenje bigoriva i novih tehnologija te mjere za
uklanjanje prepreka, prati njihovu provedbu, sudjeluje u aktivnostima Fonda za
zaštitu okoliša i energetsku učinkovitost, te u aktivnostima vezanim uz
sporazume Republike Hrvatske s drugim državama i međunarodnim organizacijama na
području biogoriva; organizira promotivne aktivnosti za korištenje biogoriva te
obavlja druge poslove iz svoga djelokruga.

***3.3. Odjel za strateško planiranje i energetske bilance***
Članak 26.

Odjel za strateško planiranje i energetske bilance obavlja poslove u vezi s
provedbom zacrtane energetske politike Republike Hrvatske, odnosno strategije
razvitka energetike, izrađuje prijedloge zakona i propisa iz područja
energetike, toplinske energije, elektroenergetike, nafte, naftnih derivata i
prirodnog plina, prati ostale neumrežene energente i pitanja vezana uz nuklearnu
energiju, predlaže mjere za usklađivanje razvoja energetskog sektora s razvojnim
planovima Republike Hrvatske, koordinira poslove u svezi s gospodarenjem
električnom energijom, analizira i ocjenjuje planove razvoja energetskog
sektora, sudjeluje u izradi programa racionalnog korištenja energije i povećanja
energetske učinkovitosti, koordinira i sudjeluje u izradi energetskih bilanci,
kontinuirano prati i analizira izvršavanje energetske bilance, kontinuirano
prati i analizira sigurnost opskrbe energentima, priprema za tiskanje
publikaciju »Energija u Hrvatskoj«, surađuje s drugim institucijama Republike
Hrvatske zaduženim za energetiku.
U Odjelu za strateško planiranje i energetske bilance ustrojavaju se:
3.3.1. Odsjek za energetsko planiranje, energetske bilance, analize i tržište
3.3.2. Odsjek za zajedničke poslove i međunarodnu suradnju.

*3.3.1. Odsjek za energetsko planiranje, energetske bilance, analize i tržište*
Članak 27.

Odsjek za energetsko planiranje, energetske bilance, analize i tržište obavlja
poslove u vezi sa stvaranjem uvjeta za provedbu zacrtane energetske politike
Republike Hrvatske, odnosno strategije razvitka energetike, provodi mjere za
usklađivanje razvoja energetskog sektora s razvojnim planovima Republike
Hrvatske, koordinira poslove u svezi s gospodarenjem električnom energijom,
analizira i ocjenjuje planove razvoja energetskog sektora, sudjeluje u izradi
energetskih bilanci, analizira izvršavanje energetske bilance, kontinuirano
prati i analizira sigurnost opskrbe energentima.

*3.3.2. Odsjek za zajedničke poslove i međunarodnu suradnju*
Članak 28.

Odsjek za zajedničke poslove i međunarodnu suradnju izrađuje prijedloge zakona i
propisa iz područja energetike, elektroenergetike, nafte i plina. Sudjeluje u
izradi zakona i propisa iz područja rudarstva, te u poslovima upravnog postupka
za istraživanje i eksploataciju mineralnih sirovina. Daje stručna tumačenja,
upute i pomoć energetskim subjektima u županijskim uredima iz djelokruga poslova
energetike i rudarstva. Koordinira suradnju s tijelima državne uprave i raznim
ustanovama, prati usklađenost hrvatskog zakonodavstva sa zakonodavstvom Europske
unije. Pripremaju se i provode projekti i programi Europske unije; koordiniraju
se IPA projekti, međunarodni projekti i darovnice. Sudjeluje u provedbi
prvostupanjskih i drugostupanjskih upravnih postupka.

***3.4. Odjel za rudarstvo***
Članak 29.

Odjel za rudarstvo obavlja upravne poslove u prvom stupnju koji se odnose na
istraživanje i eksploataciju svih mineralnih sirovina, osim građevnog pijeska i
šljunka, tehničko-građevnog kamena, te ciglarske gline; izdaje odobrenja za
istraživanje i eksploatacijska polja mineralnih sirovina; izdaje građevinske i
uporabne dozvole za rudarske objekte i postrojenja; dodjeljuje rudarske
koncesije za izvođenje rudarskih radova eksploatacije mineralnih sirovina; vodi
katastar istražnih prostora i eksploatacijskih polja mineralnih sirovina; vodi
evidenciju o rezervama mineralnih sirovina i izrađuje godišnju bilancu rezervi
mineralnih sirovina; provodi postupke provjere elaborata o rezervama mineralnih
sirovina i postupke provjere rudarskih projekata eksploatacije mineralnih
sirovina; obavlja upravni nadzor u tijelima državne uprave u jedinicama lokalne
(regionalne) samouprave nadležnim za poslove rudarstva; obavlja upravne poslove
u drugom stupnju koji se odnose na istraživanje i eksploataciju
tehničko-građevinskog kamena, građevnog pijeska i šljunka, te ciglarske gline;
prati poslovanje rudarskih gospodarstvenih subjekata; prati i analizira
gospodarske mjere od utjecaja na položaj rudarskih gospodarstvenih subjekata;
utvrđuje strategiju gospodarenja mineralnim sirovinama; izrađuje prijedloge
zakonske i podzakonske regulative iz područja rudarstva; obavlja druge poslove
iz svoga djelokruga.
U Odjelu za rudarstvo ustrojavaju se:
3.4.1. Odsjek upravnih poslova u rudarstvu
3.4.2. Odsjek gospodarstvenih poslova u rudarstvu
3.4.3. Odsjek energetskih mineralnih sirovina (ugljikovodika i geotermalne
vode).

*3.4.1. Odsjek upravnih poslova u rudarstvu*
Članak 30.

Odsjek upravnih poslova u rudarstvu obavlja upravne poslove u prvom stupnju koji
se odnose na istraživanje i eksploataciju svih mineralnih sirovina osim
građevnog pijeska i šljunka, tehničko-građevnog kamena, te ciglarske gline;
izdaje odobrenja za istraživanje i eksploatacijska polja mineralnih sirovina;
izdaje građevinske i uporabne dozvole za rudarske objekte i postrojenja;
dodjeljuje rudarske koncesije za izvođenje rudarskih radova eksploatacije
mineralnih sirovina; vodi katastar istražnih prostora i eksploatacijskih polja;
provodi postupke provjere rudarskih projekata eksploatacije mineralnih sirovina;
obavlja upravni nadzor u tijelima državne uprave u jedinicama lokalne
(regionalne) samouprave nadležnima za poslove rudarstva; obavlja upravne poslove
u drugom stupnju koji se odnose na istraživanje i eksploataciju
tehničko-građevinskog kamena, građevnog pijeska i šljunka, te ciglarske gline;
sudjeluje u utvrđivanju strategije gospodarenja mineralnim sirovinama; sudjeluje
u izradi prijedloga zakonske i podzakonske regulative iz područja rudarstva;
obavlja druge poslove iz svoga djelokruga.

*3.4.2. Odsjek gospodarstvenih poslova u rudarstvu*
Članak 31.

Odsjek gospodarstvenih poslova u rudarstvu vodi evidenciju o rezervama svih
mineralnih sirovina te izrađuje godišnju bilancu rezervi svih mineralnih
sirovina; provodi postupke provjere elaborata o rezervama svih mineralnih
sirovina; vodi katastar istražnih prostora i eksploatacijskih polja mineralnih
sirovina; prati poslovanje rudarskih gospodarstvenih subjekata; prati i
analizira gospodarske mjere od utjecaja na položaj rudarskih gospodarstvenih
subjekata; utvrđuje strategiju gospodarenja mineralnim sirovinama; sudjeluje u
izradi prijedloga zakonske i podzakonske regulative iz područja rudarstva;
obavlja druge poslove iz svoga djelokruga.

*3.4.3. Odsjek energetskih mineralnih sirovina
(ugljikovodika i geotermalne vode)*
Članak 32.

Odsjek energetskih mineralnih sirovina (ugljikovodika i geotermalne vode) vodi
brigu o energetskim i mineralnim sirovinama, te o sadašnjim i budućim
istraživanjima i eksploataciji ugljikovodika (nafte i plina) te geotermalne vode
kad se koristi u energetske svrhe, radi poslove vezane za energetske statistike
sukladno Europskim direktivama, sudjeluje u vođenju evidencije o rezervama
energetskih mineralnih sirovina, te sudjeluje u izradi godišnje bilance rezervi
energetskih mineralnih sirovina; sudjeluje u postupcima provjere elaborata o
rezervama energetskih mineralnih sirovina; sudjeluje u vođenju katastara
istražnih prostora i eksploatacijskih polja energetskih mineralnih sirovina;
prati poslovanje rudarskih gospodarstvenih subjekata; prati i analizira
gospodarske mjere od utjecaja na položaj rudarskih gospodarstvenih subjekata;
sudjeluje u utvrđivanju strategije gospodarenja mineralnim sirovinama; sudjeluje
u izradi prijedloga zakonske i podzakonske regulative iz područja rudarstva;
obavlja druge poslove iz svoga djelokruga.

**4. UPRAVA ZA INDUSTRIJU I PRIVATIZACIJU**
Članak 33.

Uprava za industriju i privatizaciju obavlja upravne i stručne poslove iz
područja industrije koja je u nadležnosti Ministarstva; predlaže i sudjeluje u
izradi strateških razvojnih dokumenata iz djelokruga svoga rada, te ostalih
strateških dokumenata iz područja gospodarstva i cjelokupnog održivog razvitka;
predlaže mjere za održivi industrijski razvitak i smanjenje utjecaja
industrijskih pogona na zdravlje i okoliš; predlaže unaprjeđenja i doprinosi
primjeni sustava industrijskog vlasništva i primjeni suvremene tehnologije u
industriji i cjelokupnom gospodarstvu; obavlja poslove vezane uz industrijsko i
intelektualno vlasništvo, uključujući inovacije i poticanje stvaralaštva te
njihovu primjenu i eksploataciju u industriji i trgovini imovinom intelektualnog
vlasništva u cilju razvoja konkurentnosti hrvatskog gospodarstva; usklađuje
nacionalnu strategiju razvoja sustava intelektualnog vlasništva sa strategijama
industrijske, tehnološke i inovacijske politike; provodi audit intelektualnog
vlasništva u Republici Hrvatskoj, utvrđuje i prati elemente politike razvitka
industrije; predlaže mjere glede usmjeravanja planova razvoja, sukladno s
nacionalnom strategijom razvitka; prati rad i ostvaruje kontakte s međunarodnim
organizacijama, te ostalim organizacijama i udrugama radi razmjene iskustva u
svezi s industrijskim razvitkom, surađuje s drugim tijelima državne uprave i
institucijama nadležnim za razvoj znanosti, znanstveno-istraživačkog rada i
tehnologije; prati provođenje gospodarske politike, te njezin utjecaj na položaj
i razvoj industrije; provodi stručne poslove koji se odnose na praćenje stanja u
pojedinim granama industrije, te predlaže mjere za poticanje razvoja pojedinih
industrijskih grana; predlaže mjere za restrukturiranje pojedinih grana
industrije i pojedinih gospodarskih subjekata; prati kretanja i propise na
području industrije Europske unije i ostalih zemalja; predlaže i sudjeluje u
industrijskim projektima i projektima korištenja tehničke pomoći EU i ostalih
međunarodnih organizacija; obavlja poslove u svezi s prilagodbom nacionalnog
tehničkog zakonodavstva, iz svog djelokruga rada sa zakonodavstvom EU; predlaže
i sudjeluje u uspostavi i djelovanju potrebne tehničke infrastrukture za
implementaciju tehničkog zakonodavstva; potiče uvođenje novih tehnologija i
proizvoda kroz primjenu offset programa; priprema podloge za rad Povjerenstva za
primjenu offset programa; izrađuje nacrte prijedloga zakona i prijedloge drugih
propisa iz svoje nadležnosti; obavlja upravne poslove i nadzor iz svoga
djelokruga; priprema i sudjeluje u zaključivanju, te provodi međunarodne ugovore
i konvencije kojima se uspostavljaju određena ograničenja, zabrane odnosno
nalažu posebne mjere sigurnosti i planiranja za određene robe i kemikalije, uz
nalaganje posebnog nadzora nad njihovim cjelokupnim postupanjem (postupak
sigurnog gospodarenja), uključujući njihovo razvijanje, proizvodnju, uporabu,
skladištenje, prijevoz, promet na tržištu te međunarodnu razmjenu; priprema i
sudjeluje u provedbi domaćeg zakonodavstva u području postupanja posebnim robama
i kemikalijama, sukladno preuzetim međunarodnim obvezama; surađuje s drugim
tijelima državne uprave te pravnim osobama s javnim ovlastima u zemlji i
inozemstvu, kao i tvrtkama, znanstveno-istraživačkim institucijama i udruženjima
na ostvarivanju poslova i zadaća iz svoga djelokruga; sustavno prati i ostvaruje
suradnju s međunarodnim organizacijama i specijaliziranim agencijama Ujedinjenih
naroda, te drugim međunarodnim organizacijama radi razmjene iskustva; obavlja
stručne poslove u vezi s brodogradnjom; prati stanje u brodograđevnoj
djelatnosti; predlaže mjere za poboljšanje stanja i konkurentske sposobnosti
brodogradilišta; predlaže sustavna rješenja u vezi s financiranjem proizvodnje i
plasmana brodova; prati utjecaj makroekonomske politike na gospodarski položaj
brodogradnje; prati stanje na svjetskom tržištu brodova i predlaže mjere u
slučaju poremećaja; nadzire i usmjerava proces restrukturiranja i privatizacije
brodogradilišta; obavlja upravne i stručne poslove u svezi s pravnim pitanjima
privatizacije dionica, udjela, stvari i prava u vlasništvu Republike Hrvatske,
izradom prijedloga odluka, odnosno drugih pravnih akata, sukladno propisima iz
područja privatizacije i s tim u svezi drugim propisima; provodi upravni nadzor,
daje mišljenja i upute u primjeni i provođenju zakona i drugih propisa iz
područja privatizacije, sudjeluje u pripremi programa i projekata te provedbi
projekata iz pretpristupnih programa Europske unije i ostalih oblika međunarodne
pomoći, obavlja i druge poslove iz svoga djelokruga.
U sklopu Uprave za industriju i privatizaciju ustrojavaju se:
4.1. Odjel za industrijski razvitak i restrukturiranje
4.2. Odjel za intelektualno vlasništvo, inovacije i nove tehnologije
4.3. Odjel za brodogradnju
4.4. Odjel za privatizaciju.

***4.1. Odjel za industrijski razvitak i restrukturiranje***
Članak 34.

Odjel za industrijski razvitak i restrukturiranje utvrđuje ciljeve, načela i
mjere industrijske politike za izradu nacionalnih strateških dokumenata od
interesa za svekoliki razvitak industrije; utvrđuje mjere za održivi
industrijski razvitak i smanjenje utjecaja industrijskih pogona na zdravlje i
okoliš; predlaže odgovarajuće mjere glede usmjeravanja planova razvitka
industrije, sukladno s nacionalnom strategijom održivog razvitka; utvrđuje
strateške pravce razvitka industrije; surađuje s drugim tijelima državne uprave
i pravnim osobama s javnim ovlastima te stručnim organizacijama, surađuje s
institucijama u zemlji i inozemstvu radi rješavanja problema i razmjene
iskustava na području promicanja industrijske proizvodnje; sudjeluje u pripremi
rada hrvatskih delegacija za međunarodnu industrijsku suradnju; prati i
analizira tendencije i trendove u industrijskoj proizvodnji u svijetu; prati i
analizira stanje industrijskih grana, te razvoj i primjenu suvremene tehnike i
tehnologije u pojedinim industrijskim granama; prati područja uvoza, izvoza i
korištenja industrijskih sirovina i repromaterijala, kao i uvoza i izvoza
gotovih proizvoda; prati i analizira razvoj industrijskih kapaciteta proizvodnje
i proizvoda; prati statističke pokazatelje u industrijskim granama i
djelatnostima; izrađuje analize u svezi sa stanjem u prerađivačkoj industriji iz
djelokruga Ministarstva; potiče razvoj industrije kroz primjenu offset programa
i koordinira rad Povjerenstva za primjenu offset programa; sudjeluje u izradi
nacrta prijedloga zakona i prijedloga drugih propisa iz djelokruga svoga rada,
predlaže mjere za restrukturiranje industrijskih subjekata i po potrebi
sudjeluje u njemu, organizira rad stručnih grupa i savjetovanja te uspostavlja i
druge kontakte s ciljem poticanja i promicanja industrijskih grana i
djelatnosti; izrađuje i provodi tehničke propise, te obavlja druge stručne
poslove u svezi prilagodbe nacionalnog zakonodavstva iz područja industrije iz
svoje nadležnosti, sa zakonodavstvom Europske unije; priprema i provodi projekte
i programe Europske unije; izrađuje i predlaže nacionalne strateške dokumente i
podloge za sigurno gospodarenje posebnim robama i kemikalijama; priprema i
sudjeluje u zaključivanju, te provodi međunarodne ugovore i konvencije kojima se
uspostavljaju određena ograničenja, zabrane odnosno nalažu posebne mjere
sigurnosti i planiranja za određene robe i kemikalije, uz nalaganje posebnog
nadzora nad njihovim cjelokupnim postupanjem (postupak sigurnog gospodarenja),
uključujući njihovo razvijanje, proizvodnju, uporabu, skladištenje, prijevoz,
promet na tržištu te međunarodnu razmjenu; izrađuje, predlaže provedbene mjere i
nadzire provedbu tih ugovora i konvencija u Republici Hrvatskoj; neposredno
surađuje s međunarodnim organizacijama i specijaliziranim agencijama Ujedinjenih
naroda, te srodnim inozemnim organizacijama i institucijama u području
postupanja posebnim robama i kemikalijama, te drugim međunarodnim
organizacijama; priprema i provodi aktivnosti razmjene iskustva, programiranja i
ostvarivanja svekolike tehničke pomoći u području industrije usmjerene
cjelovitom osposobljavanju nacionalnih kapaciteta; organizira i provodi posebnu
edukaciju pravnih subjekata, institucija i šire javnosti u području industrije,
te osigurava njihovu pravodobnu i cjelovitu informiranost; organizira i provodi
stručnu suradnju s drugim tijelima i institucijama državne uprave; obavlja druge
poslove iz svoga djelokruga.
Za obavljanje poslova Odjela za razvoj i restrukturiranje industrije ustrojavaju
se sljedeći odsjeci:
4.1.1. Odsjek za razvoj i restrukturiranje industrije
4.1.2. Odsjek za tehničko zakonodavstvo
4.1.3. Odsjek za održivi razvitak industrije.

*4.1.1. Odsjek za razvoj i restrukturiranje industrije*
Članak 35.

Odsjek za razvoj i restrukturiranje industrije predlaže i sudjeluje u izradi
strateških razvojnih dokumenata iz područja prerađivačke industrije, te ostalih
strateških dokumenata iz područja gospodarstva; utvrđuje i prati elemente
politike razvitka industrije i restrukturiranja pojedinih industrijskih
subjekata; predlaže mjere glede usmjeravanja planova razvoja, sukladno s
nacionalnom strategijom razvitka; prati rad i ostvarivanje kontakata s
međunarodnim organizacijama, te ostalim organizacijama i udrugama radi razmjene
iskustva u svezi industrijskog razvitka; surađuje s drugim tijelima državne
uprave i institucijama nadležnim za razvoj znanosti, znanstveno-istraživačkog
rada i tehnologije; provodi stručne poslove koji se odnose na praćenje stanja u
pojedinim granama industrije, te predlaže mjere za poticanje razvoja pojedinih
industrijskih grana; predlaže mjere za restrukturiranje pojedinih grana
industrije i pojedinih gospodarskih subjekata; prati kretanja i propise na
području industrije Europske unije i ostalih zemalja; predlaže i sudjeluje u
industrijskim projektima i projektima korištenja tehničke pomoći EU i ostalih
međunarodnih organizacija; potiče uvođenje novih tehnologija i proizvoda kroz
primjenu offset programa; priprema podloge za rad Povjerenstva za primjenu
offset programa; obavlja i druge poslove iz svoga djelokruga.

*4.1.2. Odsjek za tehničko zakonodavstvo*
Članak 36.

Odsjek za tehničko zakonodavstvo obavlja stručne poslove u vezi s prilagodbom
nacionalnog tehničkog zakonodavstva iz područja industrije sa zakonodavstvom
Europske unije; izrađuje i priprema tehničke propise za područje koje je
pokriveno direktivama EU novoga i staroga pristupa, a koja su u djelokrugu
Uprave za industriju i privatizaciju; predlaže i sudjeluje u izradi propisa koji
utječu na slobodu kretanja roba i propisa o obavješćivanju o novim tehničkim
propisima, te nesigurnim proizvodima; predlaže i sudjeluje u uspostavi i
djelovanju potrebne tehničke infrastrukture (norme, akreditacija, nadzor nad
tržištem, tijela i postupak za ocjenu sukladnosti) koji su važni za
implementaciju tehničkog zakonodavstva iz područja industrije; prati nove
propise i upute koje donosi EU na području tehničkog zakonodavstva, te na
temelju toga predlaže donošenje nacionalnih propisa; izrađuje upute za
gospodarske subjekte koje im olakšavaju primjenu novog tehničkog zakonodavstva;
predlaže mjere za unaprjeđenje i razvoj nacionalnih tijela za ocjenu
sukladnosti; obavlja i druge poslove iz svoga djelokruga.

*4.1.3. Odsjek za održivi razvitak industrije*
Članak 37.

Odsjek za održivi razvitak industrije prati i predlaže mjere za održivi razvitak
industrije obzirom na sigurnost, zaštitu zdravlja i okoliša; izrađuje i predlaže
mjere za bolju primjenu i razvoj čistije proizvodnje u industriji; priprema i
predlaže mjere za uspostavu i razvoj društvene odgovornosti u industriji;
priprema i predlaže mjere za efikasnije korištenje energenata, sirovine i
ljudskih potencijala u industriji; izrađuje nacrte prijedloga zakona i
prijedloge drugih propisa; organizira i provodi edukaciju i osposobljavanje
određenih subjekata, institucija i šire javnosti; izrađuje i predlaže nacionalne
strateške dokumente i podloge za sigurno gospodarenje posebnim robama i
kemikalijama; priprema i sudjeluje u zaključivanju, te provodi međunarodne
ugovore i konvencije kojima se uspostavljaju određena ograničenja, zabrane
odnosno posebne mjere sigurnosti i planiranja za određene robe i kemikalije uz
nalaganje posebnog nadzora nad njihovim cjelokupnim postupanjem (postupak
sigurnog gospodarenja); neposredno surađuje s međunarodnim organizacijama i
specijaliziranim agencijama Ujedinjenih naroda, te srodnim inozemnim
organizacijama i institucijama u području postupanja posebnim robama i
kemikalijama (UNIDO, UNDP, UNEP Chemicals, Međunarodna komisija za nadzor droga
(International Narcotic Control Board – INCB) i dr.), te drugim međunarodnim
organizacijama (NATO – Odbor za industrijsko planiranje, Organizacija za zabranu
kemijskog oružja (Organization for the Prohibition of Chemical Weapons – OPCW) i
dr.); priprema i provodi aktivnosti razmjene iskustva, programiranja i
ostvarivanja svekolike tehničke pomoći usmjerene cjelovitom osposobljavanju
nacionalnih kapaciteta; organizira i provodi stručnu suradnju s drugim tijelima
i institucijama državne uprave; obavlja druge poslove iz svoga djelokruga.

***4.2. Odjel za intelektualno vlasništvo, inovacije i nove tehnologije***
Članak 38.

Odjel za intelektualno vlasništvo, inovacije i nove tehnologije obavlja poslove
vezane uz industrijsko i intelektualno vlasništvo, uključujući inovacije i
poticanje stvaralaštva te njihovu primjenu i eksploataciju u industriji i
trgovini imovinom intelektualnog vlasništva u cilju razvoja konkurentnosti
hrvatskog gospodarstva; usklađuje nacionalnu strategiju razvoja sustava
intelektualnog vlasništva sa strategijama industrijske, tehnološke i inovacijske
politike; provodi audit intelektualnog vlasništva u Republici Hrvatskoj po
metodologiji Svjetske organizacije za intelektualno vlasništvo (WIPO); izrađuje
i predlaže zakonsku propise vezane za prijenos znanja iz visokoškolskih i
razvojnih centara u industriju; predlaže na temelju analiza aktivnosti
postojećih institucija (R&D institucija, tehnoloških parkova, inovacijskih
centara i centara za transfer tehnologije) način povezivanja postojeće
infrastrukture i razvoja mreža institucija, predlaže poticajne mjere za
eksploataciju intelektualnog vlasništva – na razini poduzeća, makroekonomskoj
razini i na razini EU; predlaže edukacijske programe o načinima eksploatacije
intelektualnog vlasništva; predlaže programe školovanja stručnjaka za
licenciranje, brokera tehnologije, patentnih inženjera; sudjeluje u radu
europskih i međunarodnih institucija (WIPO, WTO, EPO, OECD, UN/ECE, UNIDO,
ICC,…); predlaže i priprema projekte za traženje stručne, tehničke i financijske
potpore međunarodnih institucija; provodi poslove vezane uz analizu, razvoj i
primjenu hrvatskog inovacijskog sustava u industriji; predlaže i provodi mjere
za pokretanje sektorskih istraživačkih projekata; predlaže mjere za jačanje ICT
sektora, posebice u segmentu proizvodnje softvera; predlaže mjere za
istraživanje i razvoj u industriji; potiče stvaranje inovacijske mreže u
Hrvatskoj i povezivanje s EU i globalnom inovacijskom mrežom; provodi mjere za
poticanje istraživanja i razvoja u sektoru informacijsko-komunikacijskih
tehnologija, biotehnologije, te zaštite i eksploatacije novih tehnologija;
sudjeluje u procesu donošenja i provođenja strategije razvoja e-Hrvatska, vezano
uz intelektualno vlasništvo; predlaže donošenje zakonskih propisa o prijenosu
tehnologija iz istraživačko razvojnih centara u proizvodnju; predlaže mjere za
poticanje transfera znanja, modifikacije i daljnjeg usavršavanja proizvoda
visokih tehnologija; predlaže mjere i izgradnju sustava spajanja velikih,
srednjih i malih poduzetnika u ICT sektoru u cilju zajedničkog nastupa na
tržištu i u cilju razvoja novih tehnologija; predlaže mjere za razvoj i
korištenje informacijskih i komunikacijskih tehnologija; obavlja druge poslove
iz svoga djelokruga.

***4.3. Odjel za brodogradnju***
Članak 39.

Odjel za brodogradnju obavlja stručne poslove u vezi s brodogradnjom; prati
stanje u brodograđevnoj djelatnosti; predlaže mjere za poboljšanje stanja i
konkurentske sposobnosti brodogradilišta; predlaže sustavna rješenja u vezi s
financiranjem proizvodnje i plasmana brodova; prati utjecaj makroekonomske
politike na gospodarski položaj brodogradnje; prati stanje na svjetskom tržištu
brodova i predlaže mjere u slučaju poremećaja; nadzire i usmjerava proces
restrukturiranja i privatizacije brodogradilišta; potiče suradnju
brodogradilišta, te suradnju brodograditelja, proizvođača brodske opreme i
brodara u Republici Hrvatskoj; surađuje s drugim tijelima državne uprave i
drugim ustrojstvenim jedinicama Ministarstva; obavlja stručne poslove u vezi s
međunarodnim ugovorima u dijelu koji se odnose na brodogradnju, obavlja poslove
u vezi s izradom i provedbom zakona i drugih propisa vezanih za brodogradnju,
provodi aktivnosti u vezi s prilagodbom nacionalnog zakonodavstva sa
zakonodavstvom Europske unije iz područja brodogradnje; obavlja upravne poslove
koji se odnose na raspodjelu sredstava državnog proračuna za subvencije, daje
mišljenja u postupku odobravanja državnih jamstava, te obavlja nadzor nad
poslovanjem brodogradilišta u državnom vlasništvu; obavlja i druge poslove iz
svoga djelokruga.

***4.4. Odjel za privatizaciju***
Članak 40.

Odjel za privatizaciju obavlja upravne i stručne poslove u svezi s pravnim
pitanjima privatizacije dionica, udjela, stvari i prava u vlasništvu Republike
Hrvatske, izradom prijedloga odluka, odnosno drugih pravnih akata za koje je,
sukladno propisima iz područja privatizacije i s tim u svezi drugim propisima,
nadležno Ministarstvo; provodi upravni nadzor, daje mišljenja i upute u primjeni
i provođenju zakona i drugih propisa iz područja privatizacije, te obavlja i
druge poslove iz svoga djelokruga.

**5. UPRAVA ZA TRGOVINU I UNUTARNJE TRŽIŠTE**
Članak 41.

Uprava za trgovinu i unutarnje tržište obavlja upravne i stručne poslove u vezi
s unaprjeđenjem trgovine, tržišta i koordinacije unutarnjeg tržišta, obavlja
poslove vezane za provedbu mjera trgovinske politike, usklađivanje i primjenu
tehničkog zakonodavstva i zaštite potrošača Republike Hrvatske, te poduzima
aktivnosti u vezi s prilagodbom hrvatskog zakonodavstva sa zakonodavstvom
Europske unije koje se odnosi na trgovinu, tržište, elektroničko poslovanje,
primjenu novih tehnologija, unaprjeđenje tržišta, slobodu kretanja roba,
primjenu tehničkog zakonodavstva; slobode pružanja usluga; prati i predlaže
modele razvoja trgovine u skladu s nastalim uvjetima na tržištu kao i razvitak i
organizaciju robnih burzi i dražbi; priprema analitičke podloge i predlaže mjere
unaprjeđenja trgovine na malo s aspekta njenog približavanja potrebama
potrošača, te osigurava ravnomjeran razvoj trgovine na cijelom teritoriju
Republike Hrvatske vodeći računa o specifičnim potrebama pojedinih kategorija
potrošača i očuvanju urbanih središta; predlaže mjere u vezi s radnim vremenom
trgovine; provodi prvostupanjski i drugostupanjski upravni postupak i obavlja
upravni nadzor iz djelokruga Uprave; prati, analizira i predviđa kretanje cijena
roba i usluga i obavlja poslove upravnog nadzora na području tržišta i cijena te
predlaže poduzimanje mjera izravne kontrole cijena; priprema analitičke podloge
za praćenje stanja i pojava na tržištu i prati učinke mjera trgovinske politike
na kretanje cijena; predlaže i provodi mjere vezane za tržište nekretninama,
prati i predlaže mjere za razvoj elektroničkog poslovanja, predlaže i provodi
mjere vezano za unaprjeđenje i uvođenje novih oblika i tehnologija u obavljanju
trgovine, osobito onih koje se odnose na razvoj elektroničke trgovine; obavlja
upravne i stručne poslove u vezi elektroničkog potpisa, te prati usklađenost
zakonodavstva na području elektroničke trgovine i primjene elektroničkog potpisa
sa zakonodavstvom Europske unije; koordinira proces prilagodbe pravnog sustava
Republike Hrvatske i pravne stečevine Europske unije na području slobodnog
kretanja roba, na području slobode pružanja usluga, koordinira prilagodbu
pravnog sustava Republike Hrvatske praksi i poslovima jedinstvenog tržišta
Europske unije, te koordinira stranu tehničku pomoć na istom području;
koordinira upravljanjem cjelokupnog sustava usklađivanja tehničkog zakonodavstva
u Republici Hrvatskoj kako bi se osiguralo jednoznačno i cjelovito preuzimanje
tehničkih propisa u pravni sustav Republike Hrvatske; predlaže i provodi
politiku i mjere zaštite potrošača, uključivši i izradu Nacionalnog programa za
zaštitu potrošača u suradnji s Nacionalnim vijećem za zaštitu potrošača; prati
ostvarivanje ciljeva i zadataka utvrđenih Nacionalnim programom zaštite
potrošača; prati i predlaže mjere za unaprjeđenje i razvoj savjetovališta za
zaštitu potrošača; prati rad i učinkovitost cjelokupnog sustava zaštite
potrošača na području Republike Hrvatske; surađuje sa Savezom udruga za zaštitu
potrošača; izrađuje analize, te predlaže mjere za unaprjeđenje sustava zaštite
potrošača; priprema analitičke podloge za praćenje stanja na području zaštite
potrošača, te provodi mjere upravnog nadzora; pruža stručnu pomoć tijelima i
jedinicama lokalne i područne (regionalne) samouprave, nadležnim za poslove
trgovine, tržišta i cijena, te zaštite potrošača; surađuje s drugim
ministarstvima i institucijama; sudjeluje u pripremi programa i projekata te
provedbi projekata iz pretpristupnih programa Europske unije i ostalih oblika
međunarodne pomoći; obavlja i druge poslove iz svoga djelokruga.
Za obavljanje poslova iz djelokruga Uprave za trgovinu i unutarnje tržište,
ustrojavaju se sljedeći Odjeli:
5.1. Odjel za unaprjeđenje trgovine i tržišta
5.2. Odjel za zaštitu potrošača
5.3. Odjel za koordinaciju unutarnjeg tržišta
5.4. Odjel za provedbu mjera trgovinske politike
5.5. Odjel za unaprjeđenje elektroničkog poslovanja.

***5.1. Odjel za unaprjeđenje trgovine i tržišta***
Članak 42.

Odjel za unaprjeđenje trgovine i tržišta obavlja upravne i stručne poslove u
vezi s unaprjeđenjem i razvojem trgovine Republike Hrvatske, te poduzima
aktivnosti u vezi s prilagodbom hrvatskog zakonodavstva koje se odnosi na
trgovinu sa zakonodavstvom Europske unije; predlaže i donosi strategiju razvoja
trgovine; prati i predlaže modele razvoja trgovine u skladu s nastalim uvjetima
na tržištu kao i razvitak i organizaciju robnih burzi i dražbi; priprema
analitičke podloge i predlaže mjere unaprjeđenja trgovine na malo s aspekta
njenog približavanja potrebama potrošača, te osigurava ravnomjeran razvoj
trgovine na cijelom teritoriju Republike Hrvatske, vodeći računa o specifičnim
potrebama pojedinih kategorija potrošača i očuvanju urbanih središta; predlaže
mjere u vezi s radnim vremenom trgovine; provodi prvostupanjski i
drugostupanjski upravni postupak i obavlja upravni nadzor iz djelokruga Uprave;
prati i osigurava primjenu zakona i drugih propisa; pruža pomoć i surađuje s
uredima državne uprave oko primjene zakonskih i drugih propisa, a sve u okviru
svoga djelokruga i djelokruga Ministarstva; prati, analizira i predviđa kretanje
cijena roba i usluga i obavlja poslove upravnog nadzora na području tržišta i
cijena te predlaže poduzimanje mjera izravne kontrole cijena; priprema
analitičke podloge za praćenje stanja i pojava na tržištu i prati učinke mjera
trgovinske politike na kretanje cijena; predlaže i provodi mjere vezane za
tržište nekretninama; vodi upravni postupak u vezi ispunjavanja uvjeta za
obavljanje posredovanja u prometu nekretnina; pruža stručnu pomoć tijelima i
jedinicama lokalne i područne (regionalne) samouprave i uprave, nadležnim za
poslove trgovine; surađuje s drugim ministarstvima i institucijama; obavlja i
druge poslove iz svoga djelokruga.
Za obavljanje poslova iz djelokruga Odjela za unaprjeđenje trgovine i tržišta
ustrojavaju se sljedeći odsjeci:
5.1.1. Odsjek za trgovinu
5.1.2. Odsjek za tržište i cijene
5.1.3. Odsjek za drugostupanjski postupak.

*5.1.1. Odsjek za trgovinu*
Članak 43.

Odsjek za trgovinu obavlja upravne i stručne poslove u vezi s unaprjeđenjem i
razvojem trgovine Republike Hrvatske, te poduzima aktivnosti u vezi s
prilagodbom nacionalnog zakonodavstva koje se odnosi na trgovinu sa
zakonodavstvom Europske unije; predlaže i donosi strategiju razvoja trgovine;
prati i predlaže modele razvoja trgovine u skladu s nastalim uvjetima na tržištu
kao i razvitak i organizaciju robnih burzi i dražbi; priprema analitičke podloge
i predlaže mjere unaprjeđenja trgovine na malo s aspekta njenog približavanja
potrebama potrošača, te osigurava ravnomjeran razvoj trgovine na cijelom
teritoriju Republike Hrvatske vodeći računa o specifičnim potrebama pojedinih
kategorija potrošača i očuvanju urbanih središta; predlaže mjere u vezi s radnim
vremenom trgovine; izdaje akte vezane za ispunjavanje posebnih uvjeta za
obavljanje djelatnosti trgovine i prometa robe; pruža stručnu pomoć tijelima i
jedinicama lokalne i područne (regionalne) samouprave, nadležnim za poslove
trgovine; surađuje s drugim ministarstvima i institucijama; obavlja i druge
poslove iz svoga djelokruga.

*5.1.2. Odsjek za tržište i cijene*
Članak 44.

Odsjek za tržište i cijene predlaže i provodi gospodarsku politiku s područja
tržišta i cijena; obavlja upravne i stručne poslove u vezi sa zbivanjima na
području tržišta i cijena; prikuplja i informatički obrađuje podatke o kretanju
cijena i marži na području Republike Hrvatske; obavlja poslove upravnog nadzora
na području tržišta i cijena i po potrebi predlaže poduzimanje mjera izravne
kontrole cijena; priprema analitičke podloge za praćenje stanja i pojava na
tržištu i prati učinke mjera trgovinske politike na kretanje cijena; predlaže i
provodi mjere vezane za tržište nekretninama; vodi upravni postupak u vezi
ispunjavanja uvjeta za obavljanje posredovanja u prometu nekretnina; pruža
stručnu pomoć tijelima i jedinicama lokalne i područne (regionalne) samouprave,
nadležnim za poslove tržišta i cijena; surađuje s drugim ministarstvima i
institucijama; obavlja i druge poslove iz svoga djelokruga.

*5.1.3. Odsjek za drugostupanjski postupak*
Članak 45.

Odsjek za drugostupanjski postupak provodi prvostupanjski i drugostupanjski
upravni postupak i obavlja upravni nadzor iz djelokruga Uprave; prati i
osigurava primjenu zakona i drugih propisa; pruža pomoć i surađuje s uredima
državne uprave oko primjene zakonskih i drugih propisa, a sve u okviru svoga
djelokruga i djelokruga Ministarstva.

***5.2. Odjel za zaštitu potrošača***
Članak 46.

Odjel za zaštitu potrošača obavlja poslove u vezi s izradom i provedbom zakona i
drugih propisa vezanih za zaštitu potrošača; daje stručna mišljenja vezana za
zaštitu potrošača; provodi aktivnost u vezi s prilagodbom nacionalnog
zakonodavstva sa zakonodavstvom Europske unije iz područja zaštite potrošača;
izrađuje izviješća radi sustavnog informiranja nadležnih tijela o stupnju
usklađenosti zakonodavstva za potrebe pridruživanja Republike Hrvatske Europskoj
uniji; surađuje s nadležnim tijelima za zaštitu potrošača s područja Europske
unije; surađuje sa sudovima časti i centrima za mirenje Hrvatske gospodarske
komore, Hrvatske obrtničke komore i Hrvatske udruge poslodavaca pri rješavanju
potrošačkih sporova; predlaže i prati iz svoje nadležnosti, sadržaj projekata
programa Europske unije; sudjeluje u pripremi programa i projekata iz
pretpristupnih programa Europske unije i ostalih oblika međunarodne pomoći;
predlaže i provodi politiku i mjere zaštite potrošača, uključivo i izradu
Nacionalnog programa za zaštitu potrošača u suradnji s Nacionalnim vijećem za
zaštitu potrošača; prati ostvarivanje ciljeva i zadataka utvrđenih Nacionalnim
programom zaštite potrošača i o tome izvješćuje Hrvatski sabor; obavlja stručne
poslove vezane uz rad Nacionalnog vijeća za zaštitu potrošača; uspostavlja i
vodi Centralni informacijski sustav zaštite potrošača; izrađuje i vodi
internetsku stranicu Odjela za zaštitu potrošača; prikuplja, statistički
obrađuje i analizira podatke koje u Centralni informacijski sustav zaštite
potrošača dostavljaju sve nadležne institucije vezane uz provođenje politike
zaštite potrošača; izrađuje analize i priprema analitičke podloge za praćenje
stanja na području zaštite potrošača te predlaže mjere za unaprjeđenje
cjelokupnog sustava zaštite potrošača na području Republike Hrvatske; provodi
poslove iz sustava razmjene obavijesti u pogledu proizvoda koji predstavljaju
rizik za zdravlje i sigurnost potrošača (RAPEX) iz nadležnosti Ministarstva koji
obuhvaća postupak obavješćivanja drugih tijela državne uprave, međunarodnih
subjekata o nesigurnim proizvodima; surađuje s nadležnim međunarodnim tijelima
vezano uz obavijesti o nesigurnim proizvodima; predlaže i provodi mjere u cilju
podizanja opće razine znanja o potrebi zaštite prava potrošača, provodi
aktivnosti vezane za edukaciju potrošača, trgovaca, đaka i studenata u
odgojno-obrazovnim institucijama, kao i svih zainteresiranih sudionika u
provođenju politike zaštite potrošača; obavlja upravne i stručne poslove vezane
za projekte kojima se provodi edukacija i sustavno informiranje potrošača,
provodi mjere upravnog nadzora nad projektima namijenjenim edukaciji i
informiranju potrošača, provodi upravne i stručne poslove u vezi s osnivanjem i
praćenjem rada Savjetovališta za zaštitu potrošača; prati i predlaže mjere za
unaprjeđenje i razvoj Savjetovališta za zaštitu potrošača; izdaje odobrenja za
rad Savjetovališta za zaštitu potrošača, provodi stručno osposobljavanje osoba
za rad u Savjetovalištima za zaštitu potrošača; surađuje i prikuplja izvješća o
svim aktivnostima koje Savez za zaštitu potrošača i Savjetovališta poduzimaju u
cilju zaštite potrošačkih prava; obavlja i pruža stručnu pomoć tijelima i
jedinicama lokalne samouprave i uprave, nadležnim za poslove zaštite potrošača;
surađuje s drugim ministarstvima, tijelima javne vlasti te ostalim
zainteresiranim stranama; obavlja i druge poslove iz svoga djelokruga.
Za obavljanje poslova Odjela za zaštitu potrošača, ustrojavaju se sljedeći
odsjeci:
5.2.1. Odsjek za razvoj i praćenje sustava zaštite potrošača
5.2.2. Odsjek za edukaciju i informiranje o sustavu zaštite potrošača
5.2.3. Odsjek za usklađivanje zakonodavstva u području zaštite potrošača
5.2.4. Odsjek za programe i projekte Europske unije iz područja zaštite
potrošača.

*5.2.1. Odsjek za razvoj i praćenje sustava zaštite potrošača*
Članak 47.

Odsjek za razvoj i praćenje sustava zaštite potrošača donosi i razrađuje
strategije razvoja sustava zaštite potrošača, izrađuje analize i priprema
analitičke podloge za praćenje stanja na području zaštite potrošača; prati rad i
predlaže mjere za unaprjeđenje rada cjelokupnog sustava zaštite potrošača;
izrađuje Nacionalni program zaštite potrošača; prati i analizira ostvarivanje
ciljeva i zadataka utvrđenih Nacionalnim programom zaštite potrošača;
uspostavlja i vodi Centralni informacijski sustav zaštite potrošača; izrađuje i
uređuje internetsku stranicu Odjela za zaštitu potrošača; provodi poslove iz
sustava RAPEX, iz nadležnosti Ministarstva; obavlja stručne poslove vezane uz
rad Nacionalnog vijeća za zaštitu potrošača.

*5.2.2. Odsjek za edukaciju i informiranje o zaštiti potrošača*
Članak 48.

Odsjek za edukaciju i informiranje o sustavu zaštite potrošača predlaže i
provodi mjere u cilju podizanja opće razine znanja o potrebi zaštite prava
potrošača; predlaže i provodi mjere i aktivnosti vezane za edukaciju potrošača,
trgovaca, đaka i studenata u odgojno-obrazovnim institucijama, kao i svih
zainteresiranih sudionika u provođenju politike zaštite potrošača, obavlja
upravne i stručne poslove vezane za projekte kojima se provodi edukacija i
sustavno informiranje potrošača; provodi mjere upravnog nadzora nad projektima
namijenjenim edukaciji i informiranju potrošača; te obavlja i pruža stručnu
pomoć tijelima i jedinicama lokalne samouprave i uprave, nadležnim za poslove
zaštite potrošača; provodi aktivnosti, upravne i stručne poslove u vezi s
osnivanjem i praćenjem rada Savjetovališta za zaštitu potrošača; surađuje i
prikuplja izvješća o svim aktivnostima koje Savez za zaštitu potrošača i
Savjetovališta poduzimaju u cilju zaštite potrošačkih prava.

*5.2.3. Odsjek za usklađivanje zakonodavstva u području zaštite potrošača*
Članak 49.

Odsjek za usklađivanje zakonodavstva u području zaštite potrošača obavlja
poslove u vezi s izradom i provedbom zakona i drugih propisa iz ovog područja;
prati zakonodavstvo Europske unije iz područja zaštite potrošača; usklađuje i
vodi sve aktivnosti u vezi s prilagodbom nacionalnog zakonodavstva sa
zakonodavstvom Europske unije iz područja zaštite potrošača; daje stručna
mišljenja vezana za zakonodavstvo iz područja zaštite potrošača; vodi aktivnosti
u vezi sa prilagodbom nacionalnog zakonodavstva sa zakonodavstvom Europske unije
iz područja zaštite potrošača; izrađuje nacrte i prijedloge zakona i
podzakonskih akata iz ovog područja, izrađuje izvješća i druge potrebne
dokumente za Europsku uniju, a koja se odnose na razvoj sustava zaštite
potrošača; surađuje s nadležnim tijelima za zaštitu potrošača s područja
Europske unije; surađuje sa Sudovima časti i centrima za mirenje Hrvatske
gospodarske komore, Hrvatske obrtničke komore i Hrvatske udruge poslodavaca pri
rješavanju potrošačkih sporova.

*5.2.4. Odsjek za programe i projekte Europske unije iz područja zaštite
potrošača*
Članak 50.

Odsjek za programe i projekte Europske unije iz područja zaštite potrošača
sudjeluje u pripremi programa i projekata te provedbi projekata iz
pretpristupnih programa Europske unije i ostalih oblika međunarodne pomoći,
izrađuje projektnu dokumentaciju potrebnu za participiranje u programima i
projektima Europske unije iz područja zaštite potrošača; obavlja sve
upravno-pravne, stručne i administrativne poslove vezane uz provođenje i
realizaciju prihvaćenih projekata, a koji se odnose na pripremu, planiranje,
provedbu, financiranje i vrednovanje tekućih, godišnjih i višegodišnjih planova
i programa rada; prikuplja, obrađuje i analizira stanje potreba za aktivnostima
iz područja zaštite potrošača u planiranju i provedbi programa pomoći EU.
Nadzire i procjenjuje rezultate (evaluaciju, vrednovanje) programa EU koji se
odnose na projekte u području zaštite potrošača; izrađuje izvješća o realizaciji
projekata prihvaćenih od strane Europske unije za područje zaštite potrošača;
koordinira sve sudionike i korisnike projekata; te surađuje s drugim
ministarstvima, tijelima javne vlasti i ostalim zainteresiranim stranama.
Priprema sektorska izvješća o provedbi, te izrađuje izvješća nacionalnom
koordinatoru za projekte EU.

***5.3. Odjel za koordinaciju unutarnjeg tržišta***
Članak 51.

Odjel za koordinaciju unutarnjeg tržišta koordinira proces prilagodbe pravnog
sustava Republike Hrvatske i pravne stečevine Europske unije na području Slobode
kretanja roba, na području slobode pružanja usluga; sudjeluje u pripremi
programa i projekata te provedbi projekata iz pretpristupnih programa Europske
unije i ostalih oblika međunarodne pomoći, te koordinira stranu tehničku pomoć
na istom području; koordinira sustavom usklađivanja tehničkog zakonodavstva u
Republici Hrvatskoj; koordinira usklađivanje i implementaciju direktiva Novog i
direktiva Starog pristupa; koordinira usklađivanje i implementaciju direktiva u
području slobode pružanja usluga; koordinira poslove vezane za analizu
neharmoniziranog područja (analiza postojećih zakona i podzakonskih propisa i
njihove usklađenosti s odredbama članaka 28., 29. i 30. Ugovora o Europskoj
zajednici (EZ) i načelom uzajamnog priznavanja koje proizlaze iz sudske prakse
Europskog suda pravde); koordinira poslovima vezanim uz pristupanje Sporazumu o
ocjeni sukladnosti i prihvaćanju industrijskih proizvoda – (Agreement on
Conformity Assessment and Acceptance of Industrial Products) ACAA sporazum;
obavlja poslove vezane za rješavanje problema nastalih nepravilnom primjenom
propisa koji uređuju unutarnje tržište, a bez pokretanja sudskog postupka
(poslovi u okviru sustava SOLVIT); obavlja poslove u vezi s obavješćivanjem i
suradnjom s međunarodnim organizacijama u području norma, tehničkih propisa i
postupaka ocjene sukladnosti, te propisa o uslugama informacijskog društva;
obavlja poslove u vezi s obavješćivanjem i suradnjom s međunarodnim
organizacijama u području slobodnog pružanja usluga; sudjeluje u radu Stalnog
odbora za unutarnje tržište Europske komisije te raznih drugih foruma i
sastanaka vezanih za Slobodu kretanja roba te slobode pružanje usluga;
koordinira poslove vezane s upoznavanjem i informiranjem javnosti i
gospodarstvenika o poslovima iz svoje nadležnosti; izrađuje izvješća radi
sustavnog informiranja nadležnih tijela o stupnju usklađenosti zakonodavstva za
potrebe pridruživanja Republike Hrvatske Europskoj uniji; izrađuje analize i
priprema analitičke podloge za praćenje stanja u harmoniziranom i
neharmoniziranom području; sudjeluje i koordinira izradu Nacionalnog programa
Republike Hrvatske za pridruživanje Europskoj uniji, te prati ostvarivanje
ciljeva i zadataka utvrđenih Nacionalnim programom Republike Hrvatske za
pridruživanje Europskoj uniji; surađuje s institucijama za infrastrukturu
kvalitete, surađuje s drugim ministarstvima i institucijama; te obavlja i druge
poslove iz svoga djelokruga.
Za obavljanje poslova iz djelokruga Odjela za koordinaciju unutarnjeg tržišta
ustrojavaju se sljedeći odsjeci:
5.3.1. Odsjek za obavješćivanje i suradnju s međunarodnim organizacijama
5.3.2. Odsjek za harmonizaciju tehničkog zakonodavstva i neharmonizirano
područje
5.3.3. Odsjek za implementaciju tehničkog zakonodavstva
5.3.4. Odsjek za razvoj usluga.

*5.3.1. Odsjek za obavješćivanje i suradnju s međunarodnim organizacijama*
Članak 52.

Odsjek za obavješćivanje i suradnju s međunarodnim organizacijama obavlja
upravne i stručne poslove u vezi s obavješćivanjem i suradnjom s međunarodnim
organizacijama u području norma, tehničkih propisa i postupaka ocjene
sukladnosti, te propisa o uslugama informacijskog društva; koordinira proces
prilagodbe pravnog sustava Republike Hrvatske i pravne stečevine Europske unije
na području Slobode kretanja roba, obavlja poslove iz sustava SOLVIT vezanih za
rješavanje problema nastalih nepravilnom primjenom propisa koji uređuju
unutarnje tržište, a bez pokretanja sudskog postupka; sudjeluje u radu stalnog
odbora za unutarnje tržište Europske komisije te raznih drugih foruma i
sastanaka vezanih za Slobodu kretanja roba; sudjeluje u izradi nacrta prijedloga
zakona i drugih akata iz djelokruga rada Odjela, daje mišljenje na nacrte
prijedloga zakona i drugih akata dostavljenih od tijela državne uprave; prati i
koordinira poslove vezane s upoznavanjem i informiranjem javnosti i
gospodarstvenika o poslovima iz svoje nadležnosti; surađuje s institucijama za
infrastrukturu kvalitete, surađuje s drugim ministarstvima i institucijama; te
obavlja i druge poslove iz svoga djelokruga.

*5.3.2. Odsjek za harmonizaciju tehničkog zakonodavstva i neharmonizirano
područje*
Članak 53.

Odsjek za harmonizaciju tehničkog zakonodavstva i neharmonizirano područje
obavlja upravne i stručne poslove vezane za usklađivanje tehničkog
zakonodavstva, a koje se odnosi na harmonizirano područje koje obuhvaća
direktive Novog i Starog pristupa, te na neharmonizirano područje koje obuhvaća
članke 28.-30. Ugovora o Europskoj zajednici i načelo uzajamnog priznavanja koje
proizlazi iz sudske prakse Europskog suda pravde; koordinira proces prilagodbe
pravnog sustava Republike Hrvatske i pravne stečevine Europske unije na području
Slobode kretanja roba, sudjeluje u radu stalnog odbora za unutarnje tržište
Europske komisije te raznih drugih foruma i sastanaka vezanih za Slobodu
kretanja roba; sudjeluje u izradi nacrta prijedloga zakona i drugih akata iz
djelokruga rada Odjela, daje mišljenje na nacrte prijedloga zakona i drugih
akata dostavljenih od tijela državne uprave; koordinira sustavom usklađivanja
tehničkog zakonodavstva u Republici Hrvatskoj kako bi se osiguralo jednoznačno i
cjelovito preuzimanje tehničkih propisa u pravni sustav Republike Hrvatske;
izrađuje izvješća radi sustavnog informiranja nadležnih tijela o stupnju
usklađenosti zakonodavstva za potrebe pridruživanja Republike Hrvatske Europskoj
uniji; izrađuje analize i priprema analitičke podloge za praćenje stanja u
harmoniziranom i neharmoniziranom području; prati i koordinira poslove vezane s
upoznavanjem i informiranjem javnosti i gospodarstvenika o poslovima iz svoje
nadležnosti; surađuje s institucijama za infrastrukturu kvalitete, surađuje s
drugim ministarstvima i institucijama; te obavlja i druge poslove iz svoga
djelokruga.

*5.3.3.Odsjek za implementaciju tehničkog zakonodavstva*
Članak 54.

Odsjek za implementaciju tehničkog zakonodavstva obavlja upravne i stručne
poslove vezane za implementaciju tehničkog zakonodavstva, koordinira i obavlja
poslove vezane uz pristupanje Sporazumu o ocjeni sukladnosti i prihvaćanju
industrijskih proizvoda (ACAA sporazum); koordinira stranu tehničku pomoć na
području Slobode kretanja roba; sudjeluje i koordinira izradu Nacionalnog
programa Republike Hrvatske za pridruživanje Europskoj uniji te prati
ostvarivanje ciljeva i zadataka utvrđenih Nacionalnim programom Republike
Hrvatske za pridruživanje Europskoj uniji; obavlja poslove vezane uz
implementaciju direktiva Novog i direktiva Starog pristupa; koordinira proces
prilagodbe pravnog sustava Republike Hrvatske i pravne stečevine Europske unije
na području Slobode kretanja roba, sudjeluje u radu stalnog odbora za unutarnje
tržište Europske komisije te raznih drugih foruma i sastanaka vezanih za Slobodu
kretanja roba; sudjeluje u izradi nacrta prijedloga zakona i drugih akata iz
djelokruga rada Odjela, daje mišljenje na nacrte prijedloga zakona i drugih
akata dostavljenih od tijela državne uprave; prati i koordinira poslove vezane s
upoznavanjem i informiranjem javnosti i gospodarstvenika o poslovima iz svoje
nadležnosti; surađuje s institucijama za infrastrukturu kvalitete, surađuje s
drugim ministarstvima i institucijama; te obavlja i druge poslove iz svoga
djelokruga.

*5.3.4. Odsjek za razvoj usluga*
Članak 55.

Odsjek za razvoj usluga obavlja upravne i stručne poslove vezane za
implementaciju propisa na području slobodnog pružanja usluga i koordinira proces
prilagodbe pravnog sustava Republike Hrvatske s pravnom stečevinom Europske
unije na području slobodnog pružanja usluga, te koordinira stranu tehničku pomoć
na tom području; koordinira implementaciju Sporazuma o stabilizaciji i
pridruživanju u području slobodnog pružanja usluga na unutarnjem tržištu;
koordinira rad međuresorne radne skupine za implementaciju propisa o uslugama na
unutarnjem tržištu te podnosi izvješća o radu predmetne radne skupine; obavlja
poslove u vezi s obavješćivanjem i suradnjom s međunarodnim organizacijama u
području slobodnog pružanja usluga; sudjeluje u radu Stalnog odbora za unutarnje
tržište Europske komisije te raznih drugih foruma i sastanaka vezanih za
slobodno pružanje usluga; izrađuje izvješća radi sustavnog informiranja
nadležnih tijela o stupnju usklađenosti zakonodavstva za potrebe pridruživanja
Republike Hrvatske Europskoj uniji u području slobode pružanja usluga; sudjeluje
u izradi Nacionalnog programa Republike Hrvatske za pridruživanje EU, te prati
ostvarivanje ciljeva i zadataka utvrđenih Nacionalnim programom Republike
Hrvatske za pridruživanje EU u području slobode pružanja usluga; sudjeluje u
izradi nacrta prijedloga zakona i drugih akata iz djelokruga rada Odjela, daje
mišljenje na nacrte prijedloga zakona i drugih akata dostavljenih od tijela
državne uprave; prati i koordinira poslove vezane s upoznavanjem i informiranjem
javnosti i gospodarstvenika o poslovima iz svoje nadležnosti; surađuje s drugim
ministarstvima i institucijama; te obavlja i druge poslove iz svoga djelokruga.

***5.4. Odjel za provedbu mjera trgovinske politike***
Članak 56.

Odjel za provedbu mjera trgovinske politike obavlja poslove u svezi provedbe
mjera trgovinske politike, sudjeluje u izradi prijedloga mjera trgovinske
politike u svezi izvršavanja međunarodnih ugovora o osiguranju državne
sigurnosti, zaštite čovjekove okoline i nadzora izvoza i uvoza pojedinih
plemenitih kovina, uključivo i mjere sprečavanja ilegalne trgovine robe vojne
namjene i nevojnih ubojnih sredstava, obavlja poslove izdavanja dozvola za izvoz
i uvoz robe vojne namjene i nevojnih ubojnih sredstava za komercijalne svrhe,
obavlja poslove izdavanja dozvola za izvoz robe s dvojnom namjenom, obavlja
poslove izdavanja potvrde o krajnjem korisniku za robu vojne namjene i nevojnih
ubojnih sredstava, te robu s dvojnom namjenom, provodi mjere ograničenja izvoza
i uvoza, te obavlja poslove izdavanja drugih dozvola za izvoz i uvoz roba koje
se nalaze na režimu dozvola, sudjeluje u sprječavanju ilegalne trgovine robe
vojne namjene i nevojnih ubojnih sredstava, te robe s dvojnom namjenom, radi na
implementiranju i provedbi propisa vezanih uz izvoz i uvoz robe vojne namjene i
nevojnih ubojnih sredstava, te izvoz robe s dvojnom namjenom, organizira i
koordinira rad povjerenstava za izvoz i uvoz robe vojne namjene ii nevojnih
ubojnih sredstava, te izvoz robe s dvojnom namjenom, izrađuje i vodi bazu
podataka u vezi izvoza i uvoza robe vojne namjene i nevojnih ubojnih sredstava,
te robe s dvojnom namjenom, sudjeluje u ostvarivanju suradnje i radu tijela
međunarodnih organizacija i institucija koje se bave prometom i sprječavanjem
nelegalne trgovine robe vojne namjene i nevojnih ubojnih sredstava, te robe s
dvojnom namjenom, sudjeluje u izradi propisa za provedbu mjera trgovinske
politike, daje stručna mišljenja na akte drugih ministarstava u vezi provedbe
mjera trgovinske politike.

***5.5. Odjel za unaprjeđenje elektroničkog poslovanja***
Članak 57.

Odjel za unaprjeđenje elektroničkog poslovanja obavlja upravne i stručne poslove
koji se odnose na uvođenje novih oblika i tehnologija u djelatnost trgovine u
Republici Hrvatskoj, posebice onih koji se odnose na razvoj elektroničke
trgovine s ciljem njenog unaprjeđenja i razvoja sukladno nastalim uvjetima na
tržištu i razvoju novih tehnologija; prati primjenu elektroničkog potpisa u
Republici Hrvatskoj i poduzima aktivnosti u vezi prilagodbe nacionalnog
zakonodavstva koje se odnosi na elektroničku trgovinu i primjenu elektroničkog
potpisa sa zakonodavstvom Europske unije; izdaje dozvole vezane za izdavanje
kvalificiranih certifikata davateljima usluga certificiranja; vodi Evidenciju
davatelja usluga certificiranja u Republici Hrvatskoj; vodi Registar davatelja
usluga izdavanja kvalificiranih certifikata u Republici Hrvatskoj; osigurava
izvršenje opoziva svih certifikata koje je izdao davatelj usluga, a koji je iz
bilo kojih razloga prekinuo obavljanje djelatnosti izdavanja certifikata i nije
osigurao obavljanje te djelatnosti kod drugog davatelja usluga izdavanja
certifikata; provodi inspekcijski nadzor nad radom davatelja usluga izdavanja
certifikata; uspostavlja i osigurava rad nacionalnog certifikacijskog
ovjerovitelja; organizira i provodi donošenje, uvođenje i provedbu odluka koje
se odnose na dokumentaciju i procedure vezane za primjenu elektroničkog potpisa;
donosi i koordinira provedbu Strategije razvitka elektroničkog poslovanja,
potiče donošenje kodeksa ponašanja za elektroničko poslovanje, provodi kampanju
za podizanje javne svijesti o mogućnostima primjene elektroničkog poslovanja,
prati i izrađuje godišnje studije prepreka elektroničkom poslovanju, prati
napredak elektroničkog poslovanja, surađuje s drugim državnim tijelima i
institucijama; obavlja i druge poslove iz svoga djelokruga.
Za obavljanje poslova iz djelokruga Odjela za unaprjeđenje elektroničkog
poslovanja ustrojavaju se sljedeći odsjeci:
5.5.1. Odsjek za primjenu elektroničkog potpisa
5.5.2. Odsjek za unaprjeđenje elektroničke trgovine.

*5.5.1. Odsjek za primjenu elektroničkog potpisa*
Članak 58.

Odsjek za primjenu elektroničkog potpisa obavlja upravne i stručne poslove
vezano za praćenje i primjenu elektroničkog potpisa u Republici Hrvatskoj i
poduzima aktivnosti u vezi prilagodbe nacionalnog zakonodavstva koje se odnosi
na primjenu elektroničkog potpisa sa zakonodavstvom Europske unije; izdaje
dozvole vezane za izdavanje kvalificiranih certifikata davateljima usluga
certificiranja; vodi Evidenciju davatelja usluga certificiranja u Republici
Hrvatskoj; vodi Registar davatelja usluga izdavanja kvalificiranih certifikata u
Republici Hrvatskoj; osigurava izvršenje opoziva svih certifikata koje je izdao
davatelj usluga, a koji je iz bilo kojih razloga prekinuo obavljanje djelatnosti
izdavanja certifikata i nije osigurao obavljanje te djelatnosti kod drugog
davatelja usluga izdavanja certifikata; provodi inspekcijski nadzor nad radom
davatelja usluga izdavanja certifikata; uspostavlja i osigurava rad nacionalnog
certifikacijskog ovjerovitelja; organizira i provodi donošenje, uvođenje i
provedbu odluka koje se odnose na dokumentaciju i procedure vezane za primjenu
elektroničkog potpisa; surađuje s drugim ministarstvima i institucijama; obavlja
i druge poslove iz svoga djelokruga.

*5.5.2. Odsjek za unaprjeđenje elektroničke trgovine*
Članak 59.

Odsjek za unaprjeđenje elektroničke trgovine obavlja upravne i stručne poslove
vezano za uvođenje novih oblika i tehnologija u djelatnost trgovine u Republici
Hrvatskoj, posebice onih koji se odnose na razvoj elektroničke trgovine s ciljem
njenog unaprjeđenja i razvoja sukladno nastalim uvjetima na tržištu i razvoju
novih tehnologija; poduzima aktivnosti u vezi prilagodbe nacionalnog
zakonodavstva koje se odnosi na elektroničku trgovinu, sa zakonodavstvom
Europske unije; donosi i koordinira provedbu Strategije razvitka elektroničkog
poslovanja, potiče donošenje kodeksa ponašanja za elektroničko poslovanje,
provodi kampanju za podizanje javne svijesti o mogućnostima primjene
elektroničkog poslovanja, prati i izrađuje godišnje studije prepreka
elektroničkom poslovanju, prati napredak elektroničkog poslovanja, surađuje s
drugim državnim tijelima i institucijama; obavlja i druge poslove iz svoga
djelokruga.

6. UPRAVA ZA MEĐUNARODNE GOSPODARSKE ODNOSE I TRGOVINSKU POLITIKU

Članak 60.

Uprava za međunarodne gospodarske odnose i trgovinsku politiku obavlja sljedeće
upravne i stručne poslove u svezi s trgovinskom politikom Republike Hrvatske i
međunarodnim gospodarskim odnosima Republike Hrvatske: definira, implementira i
prati provedbu mjera trgovinske politike, u skladu s gospodarskom politikom
Vlade Republike Hrvatske i u suradnji s tijelima državne uprave, državnim
agencijama i poslovnom zajednicom; usklađuje aktivnosti i sudjeluje u
pregovorima o članstvu u Europskoj uniji iz područja nadležnosti Ministarstva;
predlaže i prati usklađivanje zakonodavstva na području trgovinske politike sa
zakonodavstvom Europske unije; vodi aktivnosti vezane za buduću provedbu
Zajedničke trgovinske politike EU i ukupne pripreme za članstvo u EU iz
nadležnosti Ministarstva; koordinira sustav nadzora izvoza robe s dvojnom
namjenom; priprema, provodi, prati i koordinira s drugim institucijama
aktivnosti u svezi s članstvom Republike Hrvatske u Svjetskoj trgovinskoj
organizaciji (World Trade Organisation – WTO); priprema, provodi, prati i
koordinira s drugim institucijama aktivnosti u svezi s članstvom Republike
Hrvatske u Srednjoeuropskom ugovoru o slobodnoj trgovini – CEFTA 2006; promiče,
prati i predlaže načine unaprjeđivanja gospodarskih odnosa s pojedinim zemljama,
integracijama i regionalnim inicijativama; priprema podloge za utvrđivanje i
provedbu gospodarske politike s inozemstvom; priprema, sudjeluje u pregovorima i
prati provedbu međunarodnih ugovora s područja gospodarskih odnosa s inozemstvom
iz nadležnosti Ministarstva; izrađuje izvješća, mišljenja i preglede koji služe
kao podloga za formuliranje i evaluiranje trgovinske i gospodarske politike
Vlade Republike Hrvatske i kao temelj za kreiranje strateških dokumenata Vlade
Republike Hrvatske i prilagodbu postojećega zakonskog okvira; sudjeluje u
pripremi programa i projekata te provedbi projekata iz pretpristupnih programa
Europske unije i ostalih oblika međunarodne pomoći.
U sklopu Uprave za međunarodne gospodarske odnose i trgovinsku politiku,
ustrojavaju se:
6.1. Odjel za trgovinsku politiku
6.2. Odjel za međunarodne gospodarske odnose
6.3. Odjel za europske integracije.

***6.1. Odjel za trgovinsku politiku***
Članak 61.

Odjel za trgovinsku politiku obavlja sljedeće upravne i stručne poslove:
predlaže i provodi mjere trgovinske politike uključujući i mjere carinske
zaštite, zaštite od prekomjernog uvoza, subvencioniranog uvoza i uvoza po
dampinškim cijenama; evaluira primijenjene instrumente trgovinske politike;
surađuje s poslovnom zajednicom u pripremi donošenja instrumenata trgovinske
politike; prati trgovinske odnose s EU s ciljevima zaštite interesa Republike
Hrvatske u okviru trgovinske politike EU; prati provedbu i sudjeluje u radu
sjednica Mješovitih odbora za provedbu ugovora o slobodnoj trgovini te
gospodarskih i trgovinskih odbora; sudjeluje u izradi analitičkih podloga za
pripremu prijedloga zakona i podzakonskih propisa; sudjeluje u pripremi
prijedloga zakona i podzakonskih propisa iz područja trgovinske politike;
izrađuje očitovanja na prijedloge zakona i podzakonskih propisa s obzirom na
njihovu usklađenost s multilateralnim trgovinskim sustavom i drugim međunarodnim
obvezama; surađuje u izradi strateških dokumenata; daje mišljenja, priprema
očitovanja, izvješća te materijale za ministra i državne dužnosnike; izrađuje
periodička izvješća o procesima koje Odjel prati i u kojima sudjeluje; obavlja i
druge poslove iz svoga djelokruga.
Za obavljanje poslova Odjela za trgovinsku politiku, ustrojavaju se sljedeći
odsjeci:
6.1.1. Odsjek za mjere trgovinske politike
6.1.2. Odsjek za Svjetsku trgovinsku organizaciju (WTO)
6.1.3. Odsjek za pravne aspekte trgovinske politike.

*6.1.1. Odsjek za mjere trgovinske politike*
Članak 62.

Odsjek za mjere trgovinske politike obavlja sljedeće upravne i stručne poslove:
predlaže i provodi mjere trgovinske politike, uključujući i mjere carinske
zaštite, zaštite od prekomjernog uvoza, subvencioniranog uvoza i uvoza po
dampinškim cijenama; priprema prijedlog visine carinskih stopa za industrijske
proizvode; izrađuje prijedlog Carinske tarife te predlaže izmjene Carinske
tarife u skladu s međunarodnim obvezama Republike Hrvatske i zahtjevima
hrvatskoga gospodarstva; prati problematiku i sudjeluje u aktivnostima vezanim
uz Opću shemu preferencijala (GSP) i vodi aktivnosti vezano uz buduću provedbu
Zajedničke trgovinske politike EU; analizira provedbu i učinke primjene mjera
zaštite domaćega gospodarstva; provodi ispitne postupke za uvođenje zaštitnih
mjera i antidampinških pristojbi; sudjeluje u izradi analitičkih podloga za
pripremu prijedloga zakona i podzakonskih propisa iz područja trgovinske
politike; sudjeluje u pripremi prijedloga zakona i podzakonskih propisa iz
područja trgovinske politike; izrađuje očitovanja na prijedloge zakona i
podzakonskih propisa s obzirom na njihovu usklađenost s multilateralnim
trgovinskim sustavom i drugim međunarodnim obvezama; priprema sudjelovanje
Republike Hrvatske u Odboru 133 Vijeća ministara Europske unije; priprema
informacije za domaće gospodarstvo za sudjelovanje na Zajedničkom tržištu EU;
prikuplja informacije i prati sudjelovanje Republike Hrvatske u sustavu
kumulacije podrijetla; predlaže pokretanje postupka za sklapanje ugovora o
slobodnoj trgovini, sudjeluje u izradi pregovaračke platforme, priprema tekst
ugovora u dijelovima koji se odnose na trgovinu industrijskim proizvodima,
uslugama i poticanje ulaganja, sudjeluje u pregovorima oko ugovora o slobodnoj
trgovini te analizira njihovu provedbu, sudjeluje u pripremi i radu sjednica
Mješovitih odbora za provedbu ugovora o slobodnoj trgovini; surađuje s drugim
državnim tijelima i institucijama.

*6.1.2. Odsjek za Svjetsku trgovinsku organizaciju (WTO)*
Članak 63.

Odsjek za Svjetsku trgovinsku organizaciju (WTO) obavlja sljedeće upravne i
stručne poslove: priprema, provodi i koordinira s drugim institucijama sve
aktivnosti vezane za članstvo Republike Hrvatske u WTO-u, s ciljem ispunjavanja
obveza koje proizlaze iz članstva u WTO-u; priprema platformu i sudjelovanje u
pregovorima sa zemljama u procesu pristupanja WTO-u (priprema zahtjeva Republike
Hrvatske na području usklađenosti s pravilima multilateralnog trgovinskog
sustava, carina za industrijske proizvode i na području trgovine uslugama);
priprema prijedloga platformi i sudjelovanje u multilateralnim pregovorima u
okviru WTO-a; izrada prijedloga platforme za pregovore o pristupu tržištu za
industrijske proizvode; sudjelovanje u izradi analitičkih podloga i očitovanja
na prijedloge zakona i podzakonskih propisa s obzirom na njihovu usklađenost s
obvezama preuzetim u okviru WTO-a, te sudjelovanje u implementaciji WTO-ovih
pravila u hrvatsko zakonodavstvo; koordiniranje komunikacije s Tajništvom WTO-a;
praćenje aktivnosti i ostvarivanje suradnje sa Stalnom misijom Republike
Hrvatske pri UN-u u Ženevi i stranim diplomatsko-konzularnim predstavnicima u
Republici Hrvatskoj, s obzirom na obveze Republike Hrvatske preuzete članstvom u
WTO-u; sudjeluje u pregovorima oko ugovora o slobodnoj trgovini; prati i
analizira provedbu ugovora o slobodnoj trgovini s obzirom na usklađenost s
WTO-ovim pravilima; priprema notifikaciju propisa i postupaka trgovinske
politike Tajništvu WTO-a.

*6.1.3. Odsjek za pravne aspekte trgovinske politike*
Članak 64.

Odsjek za pravne aspekte trgovinske politike obavlja sljedeće upravne i stručne
poslove: surađuje na izradi nacrta zakona i podzakonskih propisa; izrađuje
očitovanja na prijedloge zakona i podzakonskih propisa; prati pravne učinke
članstva Republike Hrvatske u međunarodnim organizacijama i integracijama; prati
promjene zakonodavstva EU na području trgovinske politike; prati proces
prilagodbe hrvatskog zakonodavstva pravnoj stečevini EU na području trgovinske
politike; sudjeluje u aktivnostima prilagodbe zakonodavstva iz nadležnosti
Ministarstva; prati i sudjeluje u procesu implementacije pravila Svjetske
trgovinske organizacije u hrvatsko zakonodavstvo; daje mišljenja na predložene
zakonske i podzakonske propise koji nisu iz nadležnosti Ministarstva.

***6.2. Odjel za međunarodne gospodarske odnose***
Članak 65.

Odjel za međunarodne gospodarske odnose prati stanje i trendove u gospodarstvima
zemalja partnera, poglavito njihove trgovinske politike; priprema, provodi,
prati i koordinira s drugim institucijama aktivnosti u svezi s članstvom
Republike Hrvatske u Srednjoeuropskom ugovoru o slobodnoj trgovini – CEFTA 2006;
prikuplja informacije vezane na pristupanje novih članica WTO-u, CEFTA 2006 i
EU; prati aktivnosti i ostvaruje suradnju s gospodarskim i trgovinskim odjelima
hrvatskih diplomatsko-konzularnih predstavništava; definira i provodi mjere
suradnje s državnim agencijama i poslovnom zajednicom, s ciljem definiranja
pretpostavki i smjerova daljnjeg razvitka gospodarskih odnosa sa zemljama
partnerima. Odjel obavlja sljedeće upravne i stručne poslove: predlaže,
priprema, koordinira i ostvaruje međunarodnu gospodarsku suradnju te predlaže
mjere za unaprjeđenje gospodarske suradnje, uključujući i sudjelovanje u
predlaganju mjera za rast izvoza; predlaže pokretanje pregovora oko sklapanja
ili stavljanja izvan snage međunarodnih trgovinskih ili gospodarskih ugovora, te
ugovora o poticanju i uzajamnoj zaštiti ulaganja; sudjeluje u pripremi
materijala za pregovore; prati i analizira učinke sklopljenih ugovora; izrađuje
izvješća Vladi Republike Hrvatske o tijeku i okončanju pregovora; priprema
sastanke dvostranih međuvladinih komisija, odbora, radnih skupina i konzultacija
o gospodarskim pitanjima; koordinira i sudjeluje u implementaciji mjera koje
predlažu mješoviti odbori te prati i analizira učinke implementiranih mjera;
usklađuje aktivnosti s drugim državnim tijelima i institucijama u vezi s
međunarodnom gospodarskom suradnjom; sudjeluje u radu skupina za prekograničnu
suradnju; surađuje na izradi strateških dokumenata; daje mišljenja, priprema
očitovanja, izvješća, te materijale za ministra i državne dužnosnike; izrađuje
periodička; izvješća o procesima koje Odjel prati i u kojima sudjeluje; obavlja
i druge poslove iz svoga djelokruga.
Za obavljanje poslova Odjela za međunarodne gospodarske odnose, ustrojavaju se:
6.2.1. Odsjek za bilateralne gospodarske odnose
6.2.2. Odsjek za multilateralne gospodarske odnose
6.2.3. Odsjek za međunarodne ugovore.

*6.2.1. Odsjek za bilateralne gospodarske odnose*
Članak 66.

Odsjek za bilateralne gospodarske odnose obavlja sljedeće upravne i stručne
poslove: predlaže, priprema, koordinira i ostvaruje bilateralnu međunarodnu
gospodarsku suradnju, te predlaže mjere za unaprjeđenje bilateralne gospodarske
suradnje; prati stanje i trendove u gospodarstvima zemalja partnera, poglavito
njihove trgovinske politike, te definira pretpostavke i smjerove daljnjeg
razvitka gospodarskih odnosa sa zemljama partnerima (uključujući i sudjelovanje
u predlaganju mjera za rast izvoza); predlaže pokretanje postupka za sklapanje,
mijenjanje ili stavljanje izvan snage gospodarskih i trgovinskih ugovora, te
ugovora o poticanju i uzajamnoj zaštiti ulaganja; sudjeluje u pripremi
materijala za pregovore, prati provedbu ugovora; prati učinke pojedinih ugovora
na bilateralne gospodarske odnose; sudjeluje u pregovorima oko bilateralnih
ugovora o slobodnoj trgovini; sudjeluje u izradi izvješća Vladi Republike
Hrvatske o tijeku i okončanju pregovora oko međunarodnih ugovora s područja
gospodarskih odnosa s inozemstvom iz nadležnosti Uprave; sudjeluje u pripremi i
radu sjednica Mješovitih odbora o provedbi ugovora o slobodnoj trgovini; vodi
rad mješovitih odbora o gospodarskoj i trgovinskoj suradnji; koordinira i
sudjeluje u implementaciji mjera koje predlažu mješoviti odbori te prati i
analizira učinke implementiranih mjera; provodi postupak usklađivanja teksta
protokola i memoranduma i prati sve aktivnosti oko sklapanja i stupanja na snagu
protokola i memoranduma; prikuplja informacije vezane na pristupanje novih
članica WTO-u, CEFTA-i 2006, EU; prati aktivnosti radnih skupina za
prekograničnu suradnju; prati aktivnosti i ostvaruje suradnju s gospodarskim i
trgovinskim odjelima hrvatskih diplomatsko-konzularnih predstavništava; definira
i provodi mjere suradnje s državnim agencijama i poslovnom zajednicom.

*6.2.2. Odsjek za multilateralne gospodarske odnose*
Članak 67.

Odsjek za multilateralne gospodarske odnose obavlja sljedeće upravne i stručne
poslove: priprema, provodi i koordinira s drugim institucijama sve aktivnosti
vezane za članstvo Republike Hrvatske u CEFTA-i 2006, s ciljem ispunjavanja
obveza koje proizlaze iz toga članstva; priprema platforme i sudjeluje u
pregovorima sa zemljama članicama oko daljnje liberalizacije trgovine, priprema
platforme i sudjeluje u multilateralnim pregovorima u okviru CEFTA-e, koordinira
komunikaciju s Tajništvom CEFTA-e 2006; priprema, koordinira i ostvaruje
suradnju s Europskim udruženjem slobodne trgovine – EFTA I drugim regionalnim
trgovinskim ugovorima, te sustavno prati i ostvaruje suradnju s ekonomskim
organizacijama unutar UN sustava, sudjeluje u pregovorima o ugovorima o
slobodnoj trgovini; po potrebi sudjeluje u pripremi i radu sjednica Mješovitih
odbora o gospodarskoj i trgovinskoj suradnji; sudjeluje u radu radnih skupina za
prekograničnu suradnju.

*6.2.3. Odsjek za međunarodne ugovore*
Članak 68.

Odsjek za međunarodne ugovore obavlja sljedeće upravne i stručne poslove: prati
sve aktivnosti vezane na međunarodne ugovore s područja gospodarskih odnosa s
inozemstvom iz nadležnosti Ministarstva; pokreće postupak za sklapanje ugovora;
sudjeluje u pregovorima oko ugovora; brine o postupku objavljivanja i
potvrđivanja ugovora; izrađuje očitovanja o primjeni odredbi ugovora; prati
tijek arbitražnih postupaka; pokreće i vodi postupak stavljanja ugovora izvan
snage; vodi postupke izmjena i dopuna ugovora u okviru procesa pristupanja EU;
kreira i održava bazu podataka o Ugovorima; sudjeluje u postupku usklađivanja
teksta protokola i memoranduma i prati sve aktivnosti oko sklapanja i stupanja
na snagu protokola i memoranduma; prati proces prilagodbe hrvatskog
zakonodavstva pravnoj stečevini EU, proces izmjena zakonodavstva koje proizlaze
iz članstva u Svjetskoj trgovinskoj organizaciji te sudjeluje u aktivnostima
prilagodbe zakonodavstva u nadležnosti Ministarstva.

***6.3. Odjel za europske integracije***
Članak 69.

Odjel za europske integracije zadužen je za praćenje i koordinaciju svih procesa
u okviru pristupanja Republike Hrvatske Europskoj uniji; prati provedbu obveza
preuzetih Sporazumom o stabilizaciji i pridruživanju između Republike Hrvatske i
Europske unije (SSP); priprema i sudjelovanje na: sastancima tijela za provedbu
SSP-a, sastancima odbora i pododbora, konzultacijama s Europskom komisijom i na
ostalim radnim ad hoc sastancima o pitanjima provedbe SSP-a; koordinira suradnju
s ostalim tijelima državne uprave i institucijama; prati aktivnosti tijela
državne uprave u implementaciji gospodarske politike Vlade Republike Hrvatske u
kontekstu pristupanja EU; sustavno prati proces pregovora o članstvu; po potrebi
sudjeluje u pripremi i izradi pregovaračkih stajališta te daje mišljenja na
nacrte pregovaračkih stajališta ostalih tijela državne uprave; prati
ispunjavanje mjerila u pristupnim pregovorima, koordinira i prati aktivnosti
glede institucionalnog razvitka, jačanja administrativnih kapaciteta i suradnje
s institucijama EU; pruža logističku potporu EU koordinatoru; daje stručnu,
tehničku i administrativnu potporu u pripremi i izradi strateških dokumenata
vezanih za pristupanje Republike Hrvatske Europskoj uniji (Nacionalni program
Republike Hrvatske za pridruživanje Europskoj uniji, Izvješće o napretku,
Pretpristupni ekonomski program, itd.); nadzire provedbu programa i projekata
Europske unije namijenjenih jačanju institucionalne sposobnosti za
pridruživanje, obavlja poslove Jedinice za provedbu projekata iz programa CARDS,
PHARE i prve komponente, pomoć u tranziciji i jačanje institucija iz programa
IPA; pruža logističku potporu voditelju programa CARDS i PHARE u Ministarstvu;
predlaže i organizira seminare, konferencije, radionice, panele (uključujući
interne) vezano za podizanje razine svijesti o pristupnom procesu; surađuje na
izradi strateških dokumenata; daje mišljenja, priprema izvješća za ministra i
državne dužnosnike; izrađuje periodička (tjedna, mjesečna, godišnja, po potrebi)
izvješća o procesu pristupanja Republike Hrvatske EU iz djelokruga Ministarstva;
izrađuje periodička (tjedna, mjesečna, godišnja, po potrebi) izvješća o
ispunjenju obveza preuzetih SSP-om iz nadležnosti Ministarstva; izrađuje
periodička (tjedna, mjesečna, godišnja, po potrebi) izvješća o procesima koje
Odjel prati; obavlja i druge poslove iz svoga djelokruga.

**7. UPRAVA ZA POTICANJE ULAGANJA I IZVOZ**
Članak 70.

Uprava za poticanje ulaganja i izvoz obavlja upravne i stručne poslove koji se
odnose na razradu strategije poticanja ulaganja i izvoza i njihovu provedbu,
razvitak slobodnih zona, otklanjanje prepreka ulaganjima, predlaže provođenje
mjera gospodarske politike u cilju povećanja domaćih i stranih ulaganja sa
svrhom regionalnog razvoja, provodi Strategiju Hrvatske izvozne ofenzive sa
projektima, provodi aktivnosti vezane za promidžbu i promociju uvjeta za
ulaganje u hrvatsko gospodarstvo i sigurnost tih ulaganja, sudjeluje u poslovima
vezanim uz međunarodne projekte, obavlja analitičko-statističke poslove
prikupljajući i razmjenjujući gospodarske podatke, priprema i provodi projekte i
programe Europske unije, predlaže i prati propise koji uređuju pitanja ulaganja,
procjenjuje i odobrava korištenje poticajnih mjera, osniva i prati rad slobodnih
zona i skladišta, identificira i predlaže načine rješavanja problema nastalih u
realizaciji konkretnih projekata, izrađuje prijedloge propisa i prati njihovu
primjenu, sudjeluje u pripremi programa i projekata te provedbi projekata iz
pretpristupnih programa Europske unije i ostalih oblika međunarodne pomoći, te
obavlja i druge poslove iz svoga djelokruga.
U sklopu Uprave za poticanje ulaganja i izvoz ustrojavaju se:
7.1. Odjel za poticanje ulaganja i investicije
7.2. Odjel za izvoz.

***7.1. Odjel za poticanje ulaganja i investicije***
Članak 71.

Odjel za poticanje ulaganja i investicije obavlja poslove koji se odnose na
planiranje, razvoj i unaprjeđenje mogućnosti za privlačenje svih oblika ulaganja
i realizaciju investicijskih projekata u Republici Hrvatskoj. Pruža tehničku i
savjetodavnu pomoć domaćim i stranim investitorima, planira i izrađuje
strategiju promocija ulaganja, izrađuje izvješća i pruža stručne informacije iz
djelokruga svoje nadležnosti, surađuje s drugim državnim, lokalnim i
gospodarskim institucijama na konkretnim investicijskim projektima do
usuglašavanja i realizacije ugovora, predlaže konkretna rješenja pojedinih
pitanja, prati realizaciju dogovorenih projekata, identificira probleme nastale
u realizaciji konkretnih projekata. Obavlja sve poslove vezane uz provedbu
Zakona o poticanju ulaganja u dijelu koji se odnosi na poticajne mjere, carinske
i porezne povlastice, prima i obrađuje zahtjeve za odobrenje poticajnih mjera,
carinskih i poreznih povlastica te o istim vodi evidenciju, predlaže i
unaprjeđuje zakonsku regulativu u cilju poboljšanja uvjeta za ulaganje, izrađuje
periodička izvješća o provedbi strategije poticanja ulaganja, surađuje s drugim
državnim tijelima Republike Hrvatske u cilju uspostave potrebne organizacijske
strukture za provođenje zakona i drugih akata iz područja ulaganja i slobodnih
zona u Republici Hrvatskoj, te izrađuje prijedloge propisa kojima se uređuju
pravna pitanja i prati primjenu zakonskih propisa; obavlja i druge poslove iz
svoga djelokruga.
U sklopu Odjela za poticanje ulaganja i investicije ustrojavaju se sljedeći
odsjeci:
7.1.1. Odsjek za poticanje ulaganja i investicije
7.1.2. Odsjek za razvoj slobodnih zona.

*7.1.1.Odsjek za poticanje ulaganja i investicije*
Članak 72.

Odsjek za poticanje ulaganja i investicije obavlja poslove vezene uz provođenje
Zakona o poticanju ulaganja, surađuje s Agencijom za poticanje izvoza i
ulaganja, predlaže mjere za povećanje direktnih stranih ulaganja u Republici
Hrvatskoj, izrađuje analize ulaganja u Republici Hrvatskoj, prati realizaciju
dogovorenih projekata, identificira probleme nastale u realizaciji konkretnih
projekata. Obavlja sve poslove vezane uz provedbu Zakona o poticanju ulaganja u
dijelu koji se odnosi na poticajne mjere, carinske i porezne povlastice, prima i
obrađuje zahtjeve za odobrenje poticajnih mjera, carinskih i poreznih povlastica
te o istim vodi evidenciju, predlaže i unaprjeđuje zakonsku regulativu u cilju
poboljšanja uvjeta za ulaganje.

*7.1.2. Odsjek za razvoj slobodnih zona*
Članak 73.

Odsjek za razvoj slobodnih zona obavlja poslove u svezi s osnivanjem slobodnih
zona i skladišta, te provodi postupke za donošenje odluka o davanju koncesija za
osnivanje slobodnih zona i suglasnosti za osnivanje skladišta, koordinira
poslove vezane za utvrđivanje uvjeta za početak rada slobodnih zona i skladišta,
vodi registar slobodnih zona i skladišta, prati i analizira rad unutar slobodnih
zona i skladišta, izrađuje godišnja izvješća o radu slobodnih zona, predlaže i
unaprjeđuje zakonsku regulativu u cilju poboljšanja uvjeta za ulaganje, surađuje
s drugim državnim tijelima Republike Hrvatske u cilju uspostave potrebne
organizacijske strukture za provođenje zakona i drugih akata iz područja
slobodnih zona.

***7.2. Odjel za izvoz***
Članak 74.

Odjel za izvoz obavlja poslove koji se odnose na planiranje, razvoj i
unapređenje mogućnosti za poticanje izvoza hrvatskoga gospodarstva i
unaprjeđenja svih oblika izvoznih aktivnosti hrvatskih gospodarskih subjekata,
obavlja poslove analize i praćenja trendova međunarodnih gospodarskih odnosa, te
planira i izrađuje strategije promocije izvoza hrvatskih roba i usluga, izrađuje
izvješća i pruža stručne informacije iz djelokruga svoje nadležnosti, pruža
tehničku i savjetodavnu pomoć hrvatskim poduzećima-izvoznicima i surađuje s
drugim državnim, lokalnim i gospodarskim institucijama na pojedinim izvoznim
projektima i projektima međunarodne trgovine, provodi projekte iz Strategije
hrvatske izvozne ofenzive, obavlja sve poslove vezane uz pripremu i provedbu
zakonske regulative u domeni poticanja izvoza, u dijelu koji se odnosi na
odobravanje poticajnih mjera i drugih potpora za izvoz, zaprima i obrađuje
zahtjeve za odobrenje poticajnih mjera i drugih potpora za izvoz, o tome vodi
evidenciju i nadzire korištenje poticajnih mjera i drugih potpora za izvoz te
obavlja druge poslove iz svoga djelokruga.

**8. RAVNATELJSTVO ZA ROBNE ZALIHE**
Članak 75.

Ravnateljstvo za robne zalihe obavlja poslove određene Zakonom o državnim robnim
zalihama i to: gospodarske upravne i stručne poslove u svezi s formiranjem,
korištenjem i obnavljanjem robnih zaliha i osiguranjem skladišnog prostora za
smještaj i čuvanje robnih zaliha; priprema prijedlog programa robnih zaliha,
programa količine i razmještaja i godišnjeg programa stalnih zaliha, kao i druge
akte određene zakonom; zaključuje ugovore o poslovima robnog prometa i druge
ugovore na način i uz uvjete utvrđene zakonom i aktima Vlade Republike Hrvatske;
brine o investicijskom i tekućem održavanju skladišta u vlasništvu
Ravnateljstva, odnosno državnom vlasništvu, kao i opreme i sredstava u
skladištima i ostalim objektima koje koristi Ravnateljstvo; obavlja
financijsko-računovodstvene knjigovodstvene poslove državnih robnih zaliha, vodi
računovodstvo Ravnateljstva; obavlja analitičko-planske i pravne poslove te
nadzor nad provedbom ugovornih prava i obveza o skladištenju i čuvanju robnih
zaliha i stanju zaliha te druge stručne i tehničke poslove za izvršavanje
funkcije robnih zaliha; obavlja poslove u skladu s odlukama Vlade Republike
Hrvatske.
Unutarnje ustrojstvene jedinice u Ravnateljstvu za robne zalihe su:
8.1. Odjel za robne zalihe
8.2. Odjel za financijsko-računovodstvene i analitičko-planske poslove
8.3. Odjel pravnih poslova.

***8.1. Odjel za robne zalihe***
Članak 76.

Odjel za robne zalihe prati i analizira stanje i kretanja na tržištu i u
proizvodnji roba sa aspekta uloge robnih zaliha; priprema i sudjeluje u izradi
Prijedloga programa stalnih robnih zaliha i Godišnjeg programa stalnih robnih
zaliha; predlaže, obnavlja i izvršava plan nabave i prodaje roba, sukladno
utvrđenim Godišnjim programom robnih zaliha i odlukama Vlade Republike Hrvatske;
prati promjene i primjenu zakona i drugih propisa koji se odnose na poslovanje s
robnim zalihama; prati i osigurava pravovremenost u izvršavanju ugovornih obveza
između Ravnateljstva i pravnih subjekata iz djelokruga Odjela, te predlaže i
priprema dokumentacijsku osnovu za pravnu i drugu zaštitu ugovornih i
gospodarskih interesa Ravnateljstva; predlaže i izvršava poslove vezane uz
intervenciju na tržištu robama iz robnim zaliha; obavlja poslove nadzora nad
radom pravnih osoba u pogledu primjene zakona i ugovornih obveza skladištenja i
čuvanja robnih zaliha, vrši kontrolu robnih zaliha i uvjetnosti njihovog
smještaja, poduzima mjere radi otklanjanja utvrđenih nedostataka, odnosno
nepravilnosti, te predlaže plan kontrola i vodi Očevidnik obavljenih kontrola;
predlaže i sudjeluje u izradi prijedloga i izvršava program u dijelu koji se
odnosi na investicijsko i tekuće održavanje objekata, skladišne, informatičke i
druge opreme u vlasništvu Ravnateljstva; predlaže i provodi najracionalniji
način njezine uporabe; brine se o osiguranju i svim mjerama zaštite objekata,
opreme i automobila; sudjeluje u izradi programa tehničkog praćenja ukupne
imovine Ravnateljstva; predlaže i izvršava plan nabave i prodaje i obnavljanje
skladišne, informatičke i druge opreme; prikuplja, obrađuje i predlaže izbor
najpovoljnijih ponuđača za kupnju, prodaju i održavanje objekata, opreme i
drugih sredstava; predlaže i provodi vrste i način evidencije iz djelokruga;
daje prijedloge za tehnička i tehnološka poboljšanja u korištenju i raspolaganju
imovinom Ravnateljstva; vodi odgovarajuće evidencije o robnim zalihama; daje
prijedloge za tehnološka i racionalna poboljšanja koja se odnose na poslovanje s
robnim zalihama; obavlja i druge poslove po nalogu ravnatelja.

***8.2. Odjel za financijsko-računovodstvene i analitičko-planske poslove***
Članak 77.

Odjel za financijsko-računovodstvene, analitičko-planske poslove obavlja upravne
i druge stručne poslove u svezi: sudjelovanja u izradi programa stalnih robnih
zaliha i godišnjeg programa stalnih robnih zaliha s materijalno-financijskog
aspekta; izrađuje program sredstava stalnih robnih zaliha, te obavlja kontrolu
usklađenosti elemenata programa s financijsko-računovodstvenim propisima; prati
izvršavanje i realizaciju financijskog plana, priprema nacrte propisa, odnosno
dokumenata u dijelu financija i računovodstva, vodi financijsko-knjigovodstvene
evidencije i druge odgovarajuće evidencije s područja robnih zaliha; izrađuje
financijsko-računovodstvene dokumente, obavlja kontiranje poslovnih događaja,
utvrđuje rezultate poslovanja i raspoređuje ostvarena sredstva godišnjim
obračunom; prati promjene i stanje stalnih i tržišnih robnih zaliha te daje
analitičke pokazatelje i prijedloge mjera, analizira ostvarivanje i
raspoređivanje sredstava za formiranje robnih zaliha, priprema kalkulativne
elemente u postupku kupovine i prodaje robnih zaliha te u svezi uskladištenja,
obnavljanja i čuvanja stalnih robnih zaliha.

***8.3. Odjel pravnih poslova***
Članak 78.

Odjel pravnih poslova obavlja stručnu obradu svih pravnih dokumenata u svezi
poslovanja s državnim robnim zalihama; pravno uobličava ugovorne i druge odnose,
ostvaruje suradnju s Državnim pravobraniteljstvom Republike Hrvatske u postupku
zaštite interesa Ravnateljstva u sporovima pred sudovima, organizira poslove u
svezi osiguravanja imovine Ravnateljstva, priprema sjednice za robne zalihe;
organizira i provodi evidenciju i distribuciju pošte, arhivske poslove za
potrebe Ravnateljstva, tajničke poslove, dostavu i otpremu pošte, prijepis i
umnožavanja; obavlja i ostale pravne i opće poslove.

**9. UPRAVA ZA RAD I TRŽIŠTE RADA**
Članak 79.

Uprava za rad i tržište rada obavlja upravne i druge stručne poslove koji se
odnose na radne odnose, tržište rada i zapošljavanje, kolektivne ugovore i
udruge, aktivnosti za promicanje trostrane suradnje socijalnih partnera,
usklađivanje hrvatskoga zakonodavstva s pravnom stečevinom EU i to: normativno
uređivanje radnih odnosa, tržišta rada i zapošljavanja, praćenje aktivne
politike zapošljavanja, praćenje ravnopravnosti u području zapošljavanja i rada,
praćenje ostvarivanja prava za vrijeme nezaposlenosti, izrada pravnih tumačenja
glede primjene propisa s područja tržišta rada i zapošljavanja, upravno
postupanje u vezi primjene propisa tržišta rada i zapošljavanja, pružanje
stručne pomoći tijelima, poslodavcima, radnicima i nezaposlenim osobama, te
promicanje trostrane suradnje socijalnih partnera, registracija udruga,
evidencija i praćenje kolektivnih ugovora, promicanje kolektivnog pregovaranja i
pružanje stručne pomoći sindikatima i udrugama poslodavaca, provođenje
međunarodnih ugovora na području rada i zapošljavanja, praćenje međunarodnih
propisa na području rada i tržišta rada, sudjelovanje u postupku sklapanja
višestranih međunarodnih ugovora na području rada i zapošljavanja, provođenje
aktivne politike s područja zaštite na radu; sudjeluje u pripremi programa i
projekata te provedbi projekata iz pretpristupnih programa Europske unije i
ostalih oblika međunarodne pomoći.
U Upravi za rad i tržište rada ustrojavaju se:
9.1. Odjel radnog prava
9.2. Odjel za tržište rada i zapošljavanje
9.3. Odjel zaštite na radu.

***9.1. Odjel radnog prava***
Članak 80.

Odjel radnog prava obavlja sljedeće poslove: poslove vezane uz normativno
uređivanje radnih odnosa, praćenje sudske prakse s područja radnih odnosa,
praćenje ostvarivanja prava iz radnih odnosa, izrada pravnih tumačenja glede
primjene radno-pravnih propisa, upravno postupanje u vezi primjene radno-pravnih
propisa, pružanje stručne pomoći tijelima, trgovačkim društvima i radnicima, te
promicanje trostrane suradnje socijalnih partnera, registracija udruga,
evidencija i praćenje kolektivnih ugovora, promicanje kolektivnog pregovaranja i
pružanje stručne pomoći sindikatima i udrugama poslodavaca, izrada izvješća,
studija i analiza o primjeni propisa i položaju radnika, te praćenje domaćih i
stranih propisa na području rada, te drugi poslovi koje odredi ministar.
U Odjelu radnog prava ustrojavaju se:
9.1.1. Odsjek radnog prava
9.1.2. Odsjek za socijalno partnerstvo, kolektivne ugovore i udruge.

*9.1.1. Odsjek radnog prava*
Članak 81.

Odsjek radnog prava obavlja sljedeće poslove: aktivno praćenje primjene propisa
iz djelokruga rada te izrada izvješća, studija i analiza na području radnog
prava; predlaganje izmjena i dopuna propisa te izrada nacrta propisa iz
djelokruga radnog prava; izrada mišljenja o primjeni radno pravnih propisa i
davanje autoritativnih savjeta državnim tijelima i strankama; pružanje stručne
pomoći državnim tijelima, tijelima lokalne i područne samouprave, sindikatima,
poslodavcima i njihovim udrugama, davanjem savjeta ili prezentacijom na javnim
skupovima; pružanje stručne pomoći Gospodarsko-socijalnom vijeću u vezi primjene
radno-pravnih propisa te u postupcima vezanim uz sudjelovanje Vlade Republike
Hrvatske u pregovaranjima i sklapanjima kolektivnih ugovora; provođenje
prvostupanjskih i drugostupanjskih postupaka iz područja radnih odnosa; izrada
pisanih uputa županijskim uredima za rad iz djelokruga radnih odnosa, praćenje
konvencija i preporuka Međunarodne organizacije rada, Vijeća Europe i Europske
unije te međunarodnih ugovora iz djelokruga rada Odsjeka; praćenje sudske prakse
vezane uz primjenu propisa iz područja rada; te drugi poslovi koje odredi
ministar.

*9.1.2. Odsjek za socijalno partnerstvo, kolektivne ugovore i udruge*
Članak 82.

Odsjek za socijalno partnerstvo, kolektivne ugovore i udruge obavlja sljedeće
poslove: promicanje trostrane suradnje socijalnih partnera, registracija udruga,
evidencija i praćenje kolektivnih ugovora, promicanje kolektivnog pregovaranja i
pružanje stručne pomoći sindikatima i udrugama poslodavaca, vođenje statistike s
područja tržišta rada, te druge poslove koje odredi ministar. Odsjek kao
kontaktna točka za suradnju neophodnu za ostvarivanje transnacionalnog pružanja
usluga, obavlja poslove: davanje informacija stranim poslodavcima i radnicima i
drugim zainteresiranim subjektima o pitanjima iz svoje nadležnosti, osobito o
važećem radno-pravnom zakonodavstvu primjenjivom u slučaju transnacionalnog
pružanja usluga, o opsegu i sadržaju minimuma zajamčenih prava i uvjeta
zapošljavanja stranih radnika koji se u okviru transnacionalnog pružanja usluga
raspoređuju na rad u Republiku Hrvatsku, te poslove pružanja informacija i na
drugi način, kao što su upućivanje na sindikate, udruge poslodavaca ili druga
nadležna tijela nadležna za provedbu ostalih propisa primjenjivih na strane
radnike, različite posrednike, relevantne zakonske odredbe, administrativnu
suradnju s istovrsnim tijelima u drugim državama u pitanjima iz svoje
nadležnosti, odnosno prosljeđivanje takvih zahtjeva, pitanja, informacija ili
molbi za suradnju drugim nadležnim tijelima, suradnja s drugim tijelima
nadležnim za praćenje i nadzor uvjeta zapošljavanja i ostvarivanje zajamčenih
prava stranih radnika koji su raspoređeni na rad u Republici Hrvatskoj u okviru
transnacionalnog pružanja usluga, moguće slučajeve nezakonitih transnacionalnih
djelatnosti i ilegalnog zapošljavanja, socijalnu sigurnost i općenito provedbu
ostalih propisa primjenljivih na strane radnike, donošenje mjera potrebnih za
opću dostupnost osnovnih podataka o uvjetima zapošljavanja.

***9.2. Odjel za tržište rada i zapošljavanje***
Članak 83.

Odjel za tržište rada i zapošljavanje obavlja sljedeće poslove: normativno
uređivanje tržišta rada i zapošljavanja, praćenje aktivne politike
zapošljavanja, praćenje ravnopravnosti u području zapošljavanja i rada
(uključujući posebna prava osoba s invaliditetom), praćenje ostvarivanja prava
za vrijeme nezaposlenosti, izrada pravnih tumačenja glede primjene propisa s
područja tržišta rada i zapošljavanja, upravno postupanje u vezi primjene
propisa tržišta rada i zapošljavanja, pružanje stručne pomoći tijelima,
poslodavcima, radnicima i nezaposlenim osobama, sudjelovanje u postupku
sklapanja višestranih međunarodnih ugovora na području zapošljavanja i
detaširanja radnika, te praćenje istih, praćenje međunarodnih propisa na
području tržišta rada, sudjelovanje u postupku sklapanja višestranih
međunarodnih ugovora na području rada i zapošljavanja, ispitivanje usklađenosti
radno pravnog zakonodavstva Republike Hrvatske s višestranim ugovorima i
propisima europskih integracija, sudjelovanje u izradi propisa na području rada
i tržišta rada, provođenje upravnog nadzora na području tržišta rada i
zapošljavanja (Hrvatski zavod za zapošljavanje, ustanove za profesionalnu
rehabilitaciju, Fond za razvoj i zapošljavanje), drugostupanjsko rješavanje
temeljem Zakona o osiguranju radničkih potraživanja u slučaju stečaja
poslodavca, te drugi poslovi koje odredi ministar.
U Odjelu za tržište rada i zapošljavanje ustrojavaju se:
9.2.1. Odsjek za provedbu i praćenje aktivnih mjera zapošljavanja
9.2.2. Odsjek za tržište rada
9.2.3. Odsjek za upravno pravne poslove.

*9.2.1. Odsjek za provedbu i praćenje aktivnih mjera zapošljavanja*
Članak 84.

Odsjek za provedbu i praćenje aktivnih mjera zapošljavanja obavlja sljedeće
poslove: normativna izrada dokumenata na području aktivne politike zapošljavanja
sukladno smjernicama Europske unije, priprema i provedba Zajedničkog memoranduma
o prioritetima na području zapošljavanja, izrada godišnjih nacionalnih akcijskih
planova zapošljavanja, praćenje i izvještavanje o provedbi aktivnih mjera
zapošljavanja, monitoring i evaluacija aktivnih mjera zapošljavanja,
sudjelovanje u metodi otvorene koordinacije sukladno Lisabonskim ciljevima,
aktivno sudjelovanje u programu Europske zajednice na području zapošljavanja
PROGRESS, uključivanje i sudjelovanje u programima i projektima na području
zapošljavanja financiranim iz stranih sredstava pretpristupnih odnosno
strukturnih fondova ili drugih stranih izvora, te drugi poslovi koje odredi
ministar.

*9.2.2. Odsjek za tržište rada*
Članak 85.

Odsjek za tržište rada obavlja sljedeće poslove: normativno uređivanje tržišta
rada i zapošljavanja, praćenje ravnopravnosti u području zapošljavanja i rada
(uključujući posebna prava osoba s invalidnošću), praćenje ostvarivanja prava za
vrijeme nezaposlenosti, izrada pravnih tumačenja glede primjene propisa s
područja tržišta rada i zapošljavanja, upravno postupanje u vezi primjene
propisa tržišta rada i zapošljavanja, pružanje stručne pomoći tijelima,
poslodavcima, radnicima i nezaposlenim osobama, sudjelovanje u postupku
sklapanja višestranih međunarodnih ugovora na području zapošljavanja i
detaširanja radnika, te praćenje istih, upravni i drugi stručni poslovi vezani
uz sudjelovanje u radu međunarodnih organizacija i europskih integracija na
području rada i socijalne sigurnosti, praćenje međunarodnih propisa na području
rada i tržišta rada, ispitivanje usklađenosti radno pravnog zakonodavstva
Republike Hrvatske s višestranim ugovorima i propisima europskih integracija,
sudjelovanje u izradi propisa na području rada i tržišta rada, te drugi poslovi
koje odredi ministar.

*9.2.3. Odsjek za upravno-pravne poslove*
Članak 86.

Odsjek za upravno pravne-poslove obavlja sljedeće poslove: provođenje upravnog
nadzora na području tržišta rada i zapošljavanja (Hrvatski zavod za
zapošljavanje, ustanove za profesionalnu rehabilitaciju, Fond za razvoj i
zapošljavanje), drugostupanjsko rješavanje temeljem Zakona o osiguranju
radničkih potraživanja u slučaju stečaja poslodavca, prvostupanjsko rješavanje i
vođenje registra agencija za posredovanje pri zapošljavanju i agencija za
privremeno zapošljavanje te drugi poslovi koje odredi ministar.

***9.3. Odjel zaštite na radu***
Članak 87.

Odjel zaštite na radu obavlja upravne i stručne poslove vezane uz aktivnu
politiku zaštite na radu i to: stvaranje sustava za praćenje stanja zaštite na
radu, a naročito glede broja i vrsta ozljeda na radu i profesionalnih bolesti,
istraživanje rizika glede ozljeda na radu i profesionalnih bolesti, utvrđivanje
kriterija i postupaka u svezi s organizacijom rada prilagođenom radnicima,
davanje prijedloga glede unaprjeđenja zaštite na radu, izrada stručnih podloga
za ministra na područjima za koja je ovlašten, naročito pri izradi propisa i
suradnji na europskoj razini, suradnja s međunarodnim i nacionalnim
organizacijama i ustanovama za zaštitu na radu te praćenje stranih propisa s
područja zaštite na radu, suradnja pri izradi hrvatskih normi iz zaštite na
radu, izrada programa namijenjenih stručnjacima zaštite na radu, poslodavcima i
njihovim ovlaštenicima te sudjelovanje u provjeri njihovog znanja, pružanje
stručne pomoći udruženjima poslodavaca, sindikatima, ustanovama i trgovačkim
društvima, te fizičkim osobama ovlaštenima za obavljanje poslova zaštite na radu
kao i tijelima uprave, glede podataka iz svog djelokruga, te drugi poslovi koje
odredi ministar.

**10. UPRAVA ZA MIROVINSKO OSIGURANJE**
Članak 88.

Uprava za mirovinsko osiguranje obavlja upravne i druge poslove koji se odnose
na sustav mirovinskog osiguranja i to: normativno uređenje mirovinskog sustava –
izrada novih, te izmjena i dopuna važećih zakona i drugih propisa o mirovinskom
osiguranju; nadzor nad zakonitošću rada i općih akata Hrvatskog zavoda za
mirovinsko osiguranje, te zakonitošću rada vještaka, viših vještaka i stručnog
povjerenstva za reviziju, koji obavljaju medicinsko vještačenje u mirovinskom
osiguranju; razmatranje izvješća o radu Hrvatske agencije za nadzor financijskih
usluga; predlaganje mjera za otklanjanje uočenih nedostataka i poboljšanje
stanja u mirovinskom osiguranju; analiza ekonomsko-financijskih odnosa i
praćenje politike razvitka i unaprjeđivanja mirovinskog osiguranja; predlaganje
mjera za unaprjeđivanje prava osiguranika i korisnika mirovine; izrada stručnih
mišljenja i objašnjenja o provedbi propisa mirovinskog osiguranja; praćenje
stanja unutar obveznog i dobrovoljnog mirovinskog osiguranja na temelju
individualne kapitalizirane štednje. Sudjelovanje u izradi međudržavnih ugovora
o socijalnom osiguranju, te u pregovorima o sklapanju tih ugovora; izrada
prijedloga zakona o potvrđivanju zaključenih ugovora; praćenje usklađivanja
provedbe međudržavnih ugovora o socijalnom osiguranju i u svezi s tim,
koordiniranje nacionalnih djelovanja; korespondencija s nadležnim tijelima
država s kojima se primjenjuju ugovori o socijalnom osiguranju; sudjelovanje u
radu tijela međunarodnih organizacija i europskih integracija, te u radu
regionalnih inicijativa u projektima vezanim za socijalnu sigurnost; praćenje
međunarodnih propisa, stručne literature i prakse na području socijalnog
osiguranja; izrada izvješća o usklađenosti hrvatskog zakonodavstva s propisima
Europske unije na području socijalnog osiguranja; izrada izvješća i mišljenja o
primjeni zaključenih međudržavnih ugovora o socijalnom osiguranju, te pružanje
stručne pomoći u svezi njihove primjene; suradnja s drugim tijelima državne
uprave u provedbi međudržavnih ugovora o socijalnom osiguranju; nadzor nad
primjenom i davanje tumačenja o primjeni međudržavnih ugovora o socijalnom
osiguranju, sudjelovanje u pripremi programa i projekata te provedbi projekata
iz pretpristupnih programa Europske unije i ostalih oblika međunarodne pomoći,
te drugi poslovi koje odredi ministar.
U Upravi za mirovinsko osiguranje ustrojava se:
10.1. Odjel za mirovinsko osiguranje
10.2. Odjel za bilateralnu suradnju na području socijalnog osiguranja.

***10.1. Odjel za mirovinsko osiguranje***
Članak 89.

Odjel za mirovinsko osiguranje obavlja poslove: normativno uređivanje
mirovinskog sustava; nadzor nad zakonitošću rada i općih akata Hrvatskog zavoda
za mirovinsko osiguranje, te zakonitošću rada vještaka, viših vještaka i
stručnog povjerenstva za reviziju, koji obavljaju medicinsko vještačenje u
mirovinskom osiguranju; razmatranje izvješća o radu Hrvatske agencije za nadzor
financijskih usluga; predlaganje mjera za otklanjanje uočenih nedostataka i
poboljšanje stanja u mirovinskom sustavu; analiza ekonomsko-financijskih odnosa
i praćenje politike razvitka i unaprjeđivanja mirovinskog osiguranja;
predlaganje mjera za unaprjeđivanje prava osiguranika i korisnika mirovine;
izrada stručnih mišljenja i objašnjenja o provedbi propisa mirovinskog
osiguranja; praćenje stanja unutar obveznog i dobrovoljnog mirovinskog
osiguranja na temelju individualne kapitalizirane štednje, te drugi poslovi koje
odredi ministar.

***10.2. Odjel za bilateralnu suradnju na području socijalnog osiguranja***
Članak 90.

Odjel za bilateralnu suradnju na području socijalnog osiguranja obavlja poslove:
izrada međudržavnih ugovora o socijalnom osiguranju; sudjelovanje u pregovorima
o sklapanju ugovora; izrada prijedloga zakona o potvrđivanju zaključenih
ugovora; praćenje usklađivanja provedbe međudržavnih ugovora o socijalnom
osiguranju i u svezi s tim, koordiniranje nacionalnih djelovanja;
korespondencija s nadležnim tijelima država s kojima se primjenjuju ugovori o
socijalnom osiguranju; sudjelovanje u radu tijela međunarodnih organizacija i
europskih integracija, te u radu regionalnih inicijativa u projektima vezanim za
socijalnu sigurnost; praćenje međunarodnih propisa, stručne literature i prakse
na području socijalnog osiguranja; izrada izvješća o usklađenosti hrvatskog
zakonodavstva s propisima Europske unije na području socijalnog osiguranja;
izrada izvješća i mišljenja o primjeni zaključenih međudržavnih ugovora o
socijalnom osiguranju, te pružanje stručne pomoći u svezi njihove primjene,
suradnja s drugim tijelima državne uprave u provedbi međudržavnih ugovora o
socijalnom osiguranju; nadzor nad primjenom i davanje tumačenja o primjeni
međudržavnih ugovora o socijalnom osiguranju, te drugi poslovi koje odredi
ministar.

**11. UPRAVA ZA MALO GOSPODARSTVO**
Članak 91.

Uprava za malo gospodarstvo prati stanje u području malog gospodarstva s ciljem
prepoznavanja i otklanjanja prepreka za brži razvoj poduzetništva, predlaže
politiku mjera za sustavni razvoj poduzetništva kroz promidžbu, izobrazbu,
informiranje, stručnu pomoć, formiranje i dodjelu poticajnih sredstava,
izgradnju institucionalne podrške, primjenu inovacija i usklađivanje pravnih
propisa; potiče međusobno povezivanje subjekata malog gospodarstva te njihovo
povezivanje s velikim gospodarskim subjektima; prati djelovanje i predlaže
unaprjeđenje instrumenata gospodarskog sustava; osmišljava mjere gospodarske
politike, predlaže i organizira stručno usavršavanje poduzetnika, prati podatke
o malom gospodarstvu i trendove njegova razvoja; obavlja stručne poslove koji se
odnose na prilagodbu propisa propisima Europske unije; provodi Projekte EU
vezane uz malo gospodarstvo; predlaže i provodi mjere za poticanje međunarodne
suradnje, izvoza i ulaganja u subjekte maloga gospodarstva; surađuje s drugim
tijelima državne uprave, jedinicama lokalne i područne (regionalne) samouprave,
stručnim i znanstvenim institucijama. Izrađuje nacrte prijedloga zakona i
prijedloge drugih propisa iz nadležnosti Uprave; izrađuje prijedlog državnog
proračuna vezano za aktivnosti Uprave, te Program poticanja malog gospodarstva
Vlade Republike Hrvatske za mandatno razdoblje i Operativni plan poticanja malog
gospodarstva; daje stručna mišljenja i objašnjenja u svezi s primjenom i
provedbom zakona i drugih propisa; prati i predlaže izmjene propisa, priprema
izradu i izrađuje nacrte prijedloga međudržavnih ugovora iz nadležnosti Uprave;
vodi upravni postupak i upravni nadzor u upravnim stvarima iz nadležnosti
Uprave, ako ti poslovi ili dio tih poslova zakonom, drugim propisom ili ovom
Uredbom nisu stavljeni u nadležnost druge unutarnje ustrojstvene jedinice ili
upravne organizacije u sastavu Ministarstva; prati primjenu i osigurava
izvršenje zakona i drugih propisa; sudjeluje u pripremi programa i projekata te
provedbi projekata iz pretpristupnih programa Europske unije i ostalih oblika
međunarodne pomoći.
U Upravi za malo gospodarstvo ustrojavaju se:
11.1. Odjel za razvoj poduzetništva
11.2. Odjel za tehnološki razvoj, inovacije i clustere
11.3. Odjel za programe i projekte Europske unije
11.4. Odjel za poduzetničku infrastrukturu.

***11.1. Odjel za razvoj poduzetništva***
Članak 92.

Odjel za razvoj poduzetništva predlaže mjere i aktivnosti za osiguranje
ravnomjernog i usklađenog razvoja poduzetništva u Republici Hrvatskoj; nadzire
provedbu Zakona o poticanju razvoja malog gospodarstva i ostalih provedbenih
akata iz tog područja; surađuje s drugim tijelima državne uprave i institucijama
vezanim uz poticanje poduzetništva, a sukladno Zakonu o poticanju malog
gospodarstva; aktivno se uključuje u razvoj infrastrukture u funkciji
institucionalne podrške stvaranja pozitivnog okruženja za rast i razvoj
poduzetništva; potiče izobrazbu, posebno cjeloživotno učenje za poduzetništvo u
cilju stvaranja konkurentnog poduzetništva za EU; koordinira aktivnosti
povezivanja poduzetnika; prati programe nositelja provedbe Programa razvoja
malog gospodarstva, te ih usklađuje s Programom razvoja poduzetništva na razini
Republike Hrvatske; predlaže mjere za organiziranje i razvoj zadrugarstva;
predlaže i organizira promidžbene aktivnosti malog gospodarstva, sudjeluje u
izradi nacrta prijedloga zakona i drugih propisa koji su važni za razvoj
poduzetništva; sustavno prati, analizira i izvješćuje nadležna tijela o
rezultatima provedbe mjera poticaja poduzetništva, predlaže mjere financiranja i
restrukturiranja subjekata malog gospodarstva; koordinira i sudjeluje u
Povjerenstvima za dodjelu potpora; usko surađuje s Agencijom za zaštitu tržišnog
natjecanja u svezi potpora, sudjeluje u aktivnostima vezanim za međunarodne
ugovore Republike Hrvatske vezane uz područje malog gospodarstva, sudjeluje u
radu na pripremnim dokumentima vezanim za pregovore s EU i pripreme EU povelje
za malo gospodarstvo; ostale stručne poslove vezane uz prilagodbu nacionalnog
zakonodavstva iz područja poduzetništva sa zakonodavstvom EU; sudjeluje u radu
međunarodnih susreta i konferencija vezanih uz malo gospodarstvo; provodi
Projekte EU namijenjene malom gospodarstvu; nadzire namjensko trošenje sredstava
potpora; priprema i prati izvršenje državnog proračuna u okviru djelokruga
Odjela; predlaže nove mjere poticanja poduzetništva; sudjeluje u radu Hrvatske
agencije za malo gospodarstvo (HAMAG); uključuje se u aktivnosti poticanja
poduzetništva u ostalim tijelima državne uprave; usko surađuje s poslovnim
bankama i ostalim institucijama u cilju povoljnog financiranja poduzetništva, te
obavlja i druge poslove iz svog djelokruga.
Za obavljanje poslova Odjela za razvoj poduzetništva, ustrojavaju se sljedeći
odsjeci:
11.1.1. Odsjek za pripremu i provedbu projekata
11.1.2. Odsjek za zadruge
11.1.3. Odsjek za analize i praćenje učinaka.

*11.1.1. Odsjek za pripremu i provedbu projekata*
Članak 93.

Odsjek za pripremu i provedbu projekata prati stanje u poduzetništvu subjekata
malog gospodarstva; predlaže, izrađuje i provodi projekte poticaja; razvija
različite oblike podrške malom gospodarstvu na temelju strateških dokumenata
Republike Hrvatske o razvoju malog gospodarstva; ostvaruje kontakte s
međunarodnim organizacijama i sudjeluje u radu istih, te predlaže unaprjeđenje
mjera poticaja; prati rad udruga poduzetnika; organizira savjetovanja o
poduzetništvu, sudjeluje na seminarima i konferencijama o poduzetništvu;
surađuje s nadležnim tijelima za izobrazbu poduzetnika; predlaže i provodi mjere
izobrazbe i cjeloživotnog učenja za poduzetništvo; prati propise vezane uz
dodjelu potpora, izrađuje izvješća o realizaciji projekata i dostavlja ih
nadležnim tijelima u Ministarstvu; daje stručna mišljenja u svezi potpora i
projekata; izrađuje potrebnu dokumentaciju za provedbu projekata; predlaže
promjene trošenja proračunskih aktivnosti: usko surađuje s ostalim ustrojstvenim
jedinicama Ministarstva, HAMAG-a i banaka; sudjeluje u aktivnostima za izradu
dokumenata za EU; aktivno se uključuje u realizaciju i provedbu projekata EU u
dijelu ekonomija, tržišno natjecanje, obrazovanje i sl.; radi ostale poslove iz
djelokruga Odsjeka.

*11.1.2. Odsjek za zadruge*
Članak 94.

Odsjek za zadruge prati stanje u zadrugarstvu, predlaže i nadzire provođenje
mjera za razvoj zadruga i zadrugarstva; prati i analizira stanje u zadrugarstvu;
prati i nadzire provođenje zakona i podzakonskih propisa kojima se uređuju
uvjeti i način poslovanja zadruga; predlaže mjere gospodarske politike za brži
razvoj zadrugarstva te skrbi o provođenju predloženih mjera; poduzima aktivnosti
za promidžbu zadrugarstva i poticanje organiziranog nastupa zadruga u zemlji i
inozemstvu; priprema nacrte prijedloga zakona i prijedloge drugih propisa iz
svoje nadležnosti; prati međunarodne propise iz područja zadrugarstva; predlaže
i prati stručnu izobrazbu zadrugara i zaposlenih; izrađuje naputke i daje
mišljenja u svezi s provođenjem zakonskih i podzakonskih propisa iz svoga
djelokruga; surađuje s drugim tijelima državne uprave i Hrvatskim savezom
zadruga na rješavanju problema vezanih uz poslovanje zadruga; surađuje sa
znanstvenim i stručnim institutima te obavlja i druge poslove iz svoga
djelokruga.

*11.1.3. Odsjek za analize i praćenje učinaka*
Članak 95.

Odsjek za analize i praćenje učinaka izrađuje metodologiju za praćenje učinaka
mjera, kao središnja baza podataka za potrebe analiza, prognoza, vrednovanja i
planiranja mjera za malo gospodarstvo. Sustavno prati, analizira i izvješćuje o
rezultatima provedbe mjera poticaja, sukladno Zakonu o poticanju razvoja malog
gospodarstva; temeljem analitičkih izvješća predlaže mjere poticaja za razvoj
malog gospodarstva; prati programe nositelja provedbe Programa razvoja malog
gospodarstva; predlaže usklađivanje s Programom razvoja poduzetništva na razini
Republike Hrvatske; usko surađuje s Agencijom za zaštitu tržišnog natjecanja u
svezi potpora; vodi registar potpora i učinaka mjera za malo gospodarstvo;
sudjeluje u aktivnostima vezanim za međunarodne ugovore Republike Hrvatske
vezane uz područje malog gospodarstva, sudjeluje u radu na pripremnim
dokumentima vezanim za pregovore s EU, pripreme EU povelje za malo gospodarstvo,
sudjeluje u pripremi i provedbi projekata pretpristupnih programa EU; sudjeluje
u pripremi i prati izvršenje državnog proračuna u okviru djelokruga Odjela;
sudjeluje u radu Hrvatske agencije za malo gospodarstvo. Daje mišljenja na
prijedloge nacrta zakona i izvješća u okviru maloga gospodarstva.

***11.2. Odjel za tehnološki razvoj, inovacije i clustere***
Članak 96.

Odjel za tehnološki razvoj, inovacije i clustere izrađuje stručne programe,
programe tehničke naravi, daje stručna mišljenja i usmjerava programe inovatora,
radi na povezivanju inovatora i poduzetnika, daje stručna mišljenja i ocjene
vezano uz ocjene za poticaje u proizvodnji; prati stanje te izrađuje analize i
sastavlja izvješća o stanju programa poticaja; obavlja stručne poslove u svezi s
predlaganjem i provedbom mjera za poticanje i povećanje ulaganja u subjekte
maloga gospodarstva; prati i analizira stanje na području poduzetništva;
utvrđuje i predlaže mjere i aktivnosti radi poticanja lokalnih programa razvoja
maloga gospodarstva i ulaganja u lokalne programe; predlaže mjere gospodarske
politike kojima se potiče ulaganje u subjekte maloga gospodarstva; predlaže
mjere razvoja i unaprjeđenja poduzetništva kroz tehnološki razvoj, inovacija i
njihovu komercijalizaciju.
Za obavljanje poslova Odjela za inovacije, tehnološki razvoj i clustere,
ustrojavaju se sljedeći odsjeci:
11.2.1. Odsjek za tehnološki razvoj i inovacije
11.2.2. Odsjek za clustere.

*11.2.1. Odsjek za tehnološki razvoj i inovacije*
Članak 97.

Odsjek za tehnološki razvoj i inovacije izrađuje stručne programe i daje stručna
mišljenja u svezi programa inovatora i poduzetnika te surađuje s ostalim
tijelima javne uprave i akademske zajednice u izradi programa poticaja
tehnološkog razvoja, tehničkog usklađivanja i komercijalizacije inovacija.

*11.2.2. Odsjek za clustere*
Članak 98.

Odsjek za clustere obavlja poslove u svezi s osnivanjem, vodi registar clustera,
prati i analizira rad unutar clustera, te predlaže mjere za razvoj djelatnosti u
njima, obavlja promidžbene, marketinške aktivnosti sa svrhom
internacionalizacije hrvatskog gospodarstva i planira i provodi poslove koji se
odnose na promidžbeno marketinške aktivnosti s ciljem privlačenja kapitala u
clustere, predlaže i unaprjeđuje zakonsku regulativu u cilju poboljšanja uvjeta
za ulaganje, surađuje s drugim državnim tijelima Republike Hrvatske u cilju
uspostave potrebne organizacijske strukture za provođenje zakona i drugih akata
iz područja clustera u Republici Hrvatskoj, izrađuje prijedloge propisa kojima
se uređuju pravna pitanja te prati primjenu zakonskih propisa; izrađuje izvješća
i pruža stručne informacije iz djelokruga svoje nadležnosti.

***11.3. Odjel za programe i projekte Europske unije***
Članak 99.

Odjel za programe i projekte Europske unije (European Union – EU) u suradnji i
koordinaciji rada s ostalim stručnim odjelima i tijelima, obavlja stručne,
administrativne i upravno-pravne poslove koji se odnose na pripremu, planiranje,
provedbu, financiranje i vrednovanje tekućih, godišnjih i višegodišnjih planova
i programa rada; prikuplja, obrađuje i analizira stanje potreba za aktivnostima
iz djelokruga rada Uprave s jedinicama lokalne i regionalne (područne)
samouprave, njihovim tijelima, kao i s ostalim sudionicima i čimbenicima u
planiranju i provedbi programa pomoći EU i projekata za malo gospodarstvo.
Nadležan je i za provedbu EU Povelje za malo gospodarstvo.
Za obavljanje poslova i zadataka u Odjelu za programe i projekte Europske unije
ustrojavaju se sljedeći odsjeci:
11.3.1. Odsjek za pripremu i provedbu EU projekata
11.3.2. Odsjek za praćenje i vrednovanje EU projekata.

*11.3.1. Odsjek za pripremu i provedbu EU projekata*
Članak 100.

Odsjek za pripremu i provedbu EU projekata obavlja stručne, administrativne i
upravno-pravne poslove koji se odnose na pripremu i planiranje godišnjih i
višegodišnjih planova i programa rada; prikuplja, obrađuje i analizira stanje
potreba za unaprjeđenje razvoja malog gospodarstva, podizanja konkurentnosti
Republike Hrvatske i predlaže smjernice i mjere; priprema podloge i
dokumentaciju za provedbu natječajnih procedura u skladu s donesenim Operativnim
programom. Priprema procedure i dokumente za uspješnu provedbu projekata;
priprema i ostale materijale koji su potrebni za provedbu projekata

*11.3.2. Odsjek za praćenje i vrednovanje EU projekata*
Članak 101.

Odsjek za praćenje i vrednovanje EU projekata obavlja stručne, administrativne i
upravno-pravne poslove koji se odnose na suradnju i koordinaciju rada s ostalim
stručnim tijelima vezanim za provedbu i praćenje projekata za malo gospodarstvo.
Izrađuje potrebna izvješća i informacije; analizira izvršenje i učinkovitost
projekata, godišnjih i višegodišnjih planova rada; Zadužen je za uspostavu,
održavanje i nadogradnju odgovarajućeg sustava pohrane dokumentacije,
izvještavanja i informiranja; te organizira informatičku podršku i arhiviranje
dokumentacije radi provođenja postupka revizije. Nadležan je za poštivanje
zahtjeva Europske komisije vezanih za informiranje o programu, te obavlja i
druge poslove i zadatke po nalogu nadređenih.

***11.4. Odjel za poduzetničku infrastrukturu***
Članak 102.

Odjel za poduzetničku infrastrukturu predlaže mjere i aktivnosti za osiguranje i
izgradnju mreže potpornih institucija, zona, centara i inkubatora, potiče
osnivanje i izgradnju institucionalne podrške poduzetništvu u malom gospodarstvu
te njihovo povezivanje u jedinstvenu mrežu potpornih institucija u svrhu razvoja
poduzetništva; organizira i osigurava provedbu tih mjera, analizira i prati
njihove učinke; predlaže i provodi mjere za poticanje uvođenja novih
tehnologija: prati i prikuplja informacije te analizira stanje i sastavlja
izvješća o radu potpornih institucija za malo gospodarstvo; koordinira
aktivnosti na poticanju ulaganja kroz fondove i brine o ravnomjernijem razvoju
jedinica lokalne samouprave; radi izvješća o radu potpornih institucija za malo
gospodarstvo; prati provedbu zakona i podzakonskih propisa iz ovoga područja;
nadzire namjensko korištenje sredstava za poduzetničke zone, centre i
inkubatore; potiče razvoj i umrežavanje informacijskih baza u malom
poduzetništvu surađuje s drugim ustrojstvenim jedinicama, te udrugama
poduzetnika; obavlja i druge poslove iz svoga djelokruga.
Za obavljanje poslova Odjela za poduzetničku infrastrukturu, ustrojavaju se
sljedeći odsjeci:
11.4.1. Odsjek za poduzetničke zone
11.4.2. Odsjek za poduzetničke centre, inkubatore i regionalne razvojne
agencije.

*11.4.1. Odsjek za poduzetničke zone*
Članak 103.

Odsjek za poduzetniče zone obavlja poslove u svezi s osnivanjem novih
poduzetničkih zona i razvojem postojećih; radi na uspostavi pripreme i
komunalnog opremanja, odnosno dovođenja svrsi postojećih poslovnih objekata u
postojećoj poduzetničkoj zoni kroz sufinanciranje izgradnje komunalne
infrastrukture i pripreme zone za poduzetničku aktivnost poduzetnika; surađuje
sa lokalnom i regionalnom zajednicom te ostalim tijelima javne uprave na
poslovima formiranja i rada u poduzetničkoj zoni.

*11.4.2. Odsjek za poduzetničke centre, inkubatore i regionalne razvojne agencije*
Članak 104.

Odsjek za poduzetničke centre, inkubatore i regionalne razvojne agencije radi na
poslovima stvaranja povoljnijeg poduzetničkog okruženja kroz promociju i
komunikaciju poduzetnika s tijelima javne uprave, a vezano za projekte poticanja
malog i srednjeg poduzetništva; osmišljava i provodi programe poticanja za
poduzetnike početnike u inkubiranom prostoru i daje stručna mišljenja o
projektima poticanja poduzetništva i financiranja kvalitetnih poduzetničkih
projekata na regionalnom području.

**12. UPRAVA ZA OBRT**
Članak 105.

Uprava za obrt prati i analizira stanje u obrtništvu; prati provođenje zakona i
podzakonskih propisa koji uređuju uvjete i način poslovanja u obrtništvu;
predlaže mjere gospodarske politike za brži razvoj obrtništva te brine o
provođenju predloženih mjera; predlaže projekte i izvore njihovog financiranja;
poduzima odgovarajuće aktivnosti za promidžbu obrtništva i poticanje
organiziranog nastupa obrtnika u zemlji i inozemstvu; priprema nacrte prijedloga
zakona i prijedloge drugih propisa iz svoga djelokruga; prati međunarodne
propise iz područja obrtništva; vodi upravni postupak, upravni i stručni nadzor
u upravnim stvarima iz nadležnosti uprave, ako ti poslovi ili dio poslova
zakonom, drugim propisom ili ovom Uredbom nisu stavljeni u nadležnost druge
unutarnje ustrojstvene jedinice ili upravne organizacije u sastavu Ministarstva;
vodi obrtni registar i koordinira poslove izdavanja obrtnica; skrbi o strukovnoj
izobrazbi za potrebe obrtništva, cjeloživotnom obrazovanju i usavršavanju;
priprema i provodi projekte i programe Europske unije, izrađuje obrazovne
programe za obrtnička zanimanja, programe cjeloživotnog obrazovanja i
usavršavanja; nadzire postupak izdavanja dozvola obrtnicima za izvođenje
praktičnog djela naukovanja; nadzire polaganje pomoćničkih ispita, majstorskih
ispita i ispita o stručnoj osposobljenosti; daje naputke i mišljenja u svezi s
provođenjem zakonskih i podzakonskih propisa iz svoga djelokruga; surađuje s
drugim tijelima državne uprave te Hrvatskom obrtničkom komorom na rješavanju
problema vezanih uz poslovanje obrtnika i uz strukovnu izobrazbu; surađuje sa
stručnim i znanstvenim institucijama te obavlja i druge poslove iz svoga
djelokruga.
U Upravi za obrt ustrojavaju se:
12.1. Odjel za obrtni registar
12.2. Odjel za strukovno obrazovanje i razvoj obrta.

***12.1. Odjel za obrtni registar***
Članak 106.

Odjel za obrtni registar koordinira poslove u svezi s upisom obrta u obrtni
registar i izdavanjem obrtnica, vodi brigu o uspostavi i funkcioniranju obrtnog
registra, o održavanju, razvoju i unaprjeđivanju informacijskog i
komunikacijskog sustava obrtnog registra, te nadzire vođenje obrtnog registra u
županijama. Obavlja poslove vezane za komunikacijsko povezivanje postojećih baza
podataka u tijelima državne uprave i ostalim institucijama. Izrađuje naputke i
daje mišljenja u svezi s provođenjem zakonskih i podzakonskih propisa iz svoga
djelokruga. Pruža stručnu pomoć korisnicima u cilju pravilne uporabe aplikacije
i strojne opreme. Administrira aplikacije obrtnog registra i VPN-a u cilju
reguliranja pristupa sustavu i daljnjih ovlaštenja. Osigurava potrebne
intervencije servisnih službi. Obavlja dnevno kopiranje eksporta baze na
prenosivi medij; te osigurava potrebne intervencije servisnih službi. Vodi brigu
o sigurnosnom pohranjivanju svih podataka središnje baze podataka. Surađuje s
drugim tijelima državne uprave te Hrvatskom obrtničkom komorom. Predlaže mjere
za unaprjeđenje aplikacije za vođenje obrtnog registra. Sudjeluje u izradi
nacrta prijedloga zakona i prijedloga drugih propisa koji uređuju uvjete i način
poslovanja obrtnika; prati provođenje zakona i podzakonskih propisa te predlaže
izmjene; prati međunarodne propise u području obrtništva te izrađuje nacrte
prijedloga međudržavnih ugovora iz nadležnosti Ministarstva; vodi upravni
postupak, upravni i stručni nadzor u upravnim stvarima, pruža stručnu pomoć
obrtnicima, te obavlja i druge poslove iz svoga djelokruga.
U sklopu Odjela za obrtni registar ustrojavaju se sljedeći odsjeci:
12.1.1. Odsjek za obrtni registar
12.1.2. Odsjek za upravno-pravne poslove.

*12.1.1. Odsjek za obrtni registar*
Članak 107.

Odsjek za obrtni registar koordinira poslove u svezi s upisom obrta u obrtni
registar i izdavanjem obrtnica, vodi brigu o uspostavi i funkcioniranju obrtnog
registra, o održavanju, razvoju i unaprjeđivanju informacijskog i
komunikacijskog sustava obrtnog registra, te nadzire vođenje obrtnog registra u
županijama. Obavlja poslove vezane za komunikacijsko povezivanje postojećih baza
podataka u tijelima državne uprave i ostalim institucijama. Izrađuje naputke i
daje mišljenja u svezi s provođenjem zakonskih i podzakonskih propisa iz svoga
djelokruga. Pruža stručnu pomoć korisnicima u cilju pravilne uporabe aplikacije
i strojne opreme. Administrira aplikacije obrtnog registra i VPN-a u cilju
reguliranja pristupa sustavu i daljnjih ovlaštenja. Osigurava potrebne
intervencije servisnih službi. Obavlja dnevno kopiranje eksporta baze na
prenosivi medij; te osigurava potrebne intervencije servisnih službi. Vodi brigu
o sigurnosnom pohranjivanju svih podataka središnje baze podataka. Surađuje s
drugim tijelima državne uprave te Hrvatskom obrtničkom komorom. Predlaže mjere
za unaprjeđenje aplikacije za vođenje obrtnog registra.

*12.1.2. Odsjek za upravno-pravne poslove*
Članak 108.

Odsjek za upravno-pravne poslove sudjeluje u izradi nacrta prijedloga zakona i
prijedloga drugih propisa koji uređuju uvjete i način poslovanja obrtnika; prati
provođenje zakona i podzakonskih propisa te predlaže izmjene; prati međunarodne
propise u području obrtništva te izrađuje nacrte prijedloga međudržavnih ugovora
iz nadležnosti Ministarstva; vodi upravni postupak, upravni i stručni nadzor u
upravnim stvarima, pruža stručnu pomoć obrtnicima, te obavlja i druge poslove iz
svoga djelokruga.

***12.2. Odjel za strukovno obrazovanje i razvoj obrta***
Članak 109.

Odjel za strukovno obrazovanje i razvoj obrta prati postojeći sustav strukovnog
obrazovanja; poduzima mjere i aktivnosti za sustavni razvoj strukovnog
obrazovanja; sastavlja analize i izvješća te predlaže poticajne mjere; sudjeluje
u izradi nacrta prijedloga zakona te predlaže donošenje podzakonskih propisa u
dijelu koji se odnosi na strukovno obrazovanje i usavršavanje; izrađuje
metodologiju za izradu obrazovnih programa; predlaže donošenje programa
strukovnog obrazovanja za stjecanje kvalifikacije za tržište rada za različita
obrtnička zanimanja, predlaže donošenje programa polaganja pomoćničkih,
majstorskih ispita i ispita o stručnoj osposobljenosti; predlaže programe
cjeloživotnog obrazovanja i usavršavanja obrtnika te vodi brigu o njihovom
provođenju; izrađuje i provodi poticajne programe za unapređenje strukovnog
obrazovanja i usavršavanja obrtnika; izrađuje naputke i daje mišljenja u svezi
sa strukovnim obrazovanjem i posebnim uvjetima za obavljanje obrta; surađuje s
ostalim ustrojstvenim jedinicama Ministarstva; surađuje s komorama, obrazovnim
ustanovama, tijelima državne uprave i institucijama; vodi upravni postupak,
upravni nadzor u upravnim stvarima iz nadležnosti Ministarstva, posebice u
dijelu ispunjavanja posebnih uvjeta za obavljanje vezanih obrta, obavlja upravni
i stručni nadzor nad provođenjem majstorskih ispita i ispita o stručnoj
osposobljenosti, obavlja nadzor nad postupkom izdavanja dozvola obrtnicima za
izvođenje praktičnog dijela naukovanja; predlaže plan provođenja nadzora;
sastavlja analize i izvješća o provedenom nadzoru; prati namjensko korištenje
sredstava iz poticajnih programa; te obavlja i druge poslove iz svoga
djelokruga.
U sklopu Odjela za strukovno obrazovanje i razvoj obrta ustrojavaju se sljedeći
odsjeci:
12.2.1. Odsjek za programe obrazovanja i nadzor
*12.2.2. Odsjek za projekte i razvoj obrta.*

12.2.1. Odsjek za programe obrazovanja i nadzor

Članak 110.

Odsjek za programe obrazovanja i nadzor prati postojeći sustav strukovnog
obrazovanja; poduzima mjere i aktivnosti za sustavni razvoj strukovnog
obrazovanja; sastavlja analize i izvješća te predlaže poticajne mjere; sudjeluje
u izradi nacrta prijedloga zakona te predlaže donošenje podzakonskih propisa u
dijelu koji se odnosi na strukovno obrazovanje i usavršavanje; izrađuje
metodologiju za izradu obrazovnih programa; predlaže donošenje programa
strukovnog obrazovanja za stjecanje kvalifikacije za tržište rada za različita
obrtnička zanimanja, predlaže donošenje programa polaganja pomoćničkih,
majstorskih ispita i ispita o stručnoj osposobljenosti; predlaže programe
cjeloživotnog obrazovanja i usavršavanja obrtnika te vodi brigu o njihovom
provođenju; izrađuje i provodi poticajne programe za unaprjeđenje strukovnog
obrazovanja i usavršavanja obrtnika; izrađuje naputke i daje mišljenja u svezi
sa strukovnim obrazovanjem i posebnim uvjetima za obavljanje obrta; surađuje s
ostalim ustrojstvenim jedinicama Ministarstva; surađuje s komorama, obrazovnim
ustanovama, tijelima državne uprave i institucijama; vodi upravni postupak,
upravni nadzor u upravnim stvarima iz nadležnosti Ministarstva, posebno u dijelu
ispunjavanja posebnih uvjeta za obavljanje vezanih obrta, obavlja upravni i
stručni nadzor nad provođenjem majstorskih ispita i ispita o stručnoj
osposobljenosti, obavlja nadzor nad postupkom izdavanja dozvola obrtnicima za
izvođenje praktičnog dijela naukovanja; predlaže plan provođenja nadzora;
sastavlja analize i izvješća o provedenom nadzoru; prati namjensko korištenje
sredstava iz poticajnih programa; te obavlja i druge poslove iz svoga
djelokruga.

*12.2.2. Odsjek za projekte i razvoj obrta*
Članak 111.

Odsjek za projekte i razvoj obrta sastavlja analize i izvješća te predlaže
poticajne mjere; izrađuje i provodi poticajne programe za unaprjeđenje
strukovnog obrazovanja i usavršavanja obrtnika; izrađuje naputke i daje
mišljenja u svezi sa obrazovanjem i posebnim uvjetima za obavljanje obrta;
izrađuje naputke i daje mišljenja u svezi sa strukovnim obrazovanjem i posebnim
uvjetima za obavljanje obrta; surađuje s ostalim ustrojstvenim jedinicama
Ministarstva; surađuje s komorama, obrazovnim ustanovama, tijelima državne
uprave i institucijama; prati namjensko korištenje sredstava iz poticajnih
programa; te obavlja i druge poslove iz svoga djelokruga.

13. UPRAVA ZA MEĐUNARODNU SURADNJU U PODRUČJU RADA I SOCIJALNE SIGURNOSTI

Članak 112.

Uprava za međunarodnu suradnju u području rada i socijalne sigurnosti obavlja
upravne i druge stručne poslove vezane za koordinaciju, pripremu i planiranje
godišnjih i višegodišnjih planova i programa u području rada, tržišta rada i
razvoja ljudskih potencijala. Prati međunarodne propise iz svoje nadležnosti,
izrađuje izvješća po višestranim međunarodnim ugovorima, sudjeluje u relevantnim
radnim tijelima u Republici Hrvatskoj i na međunarodnoj razini, te koordinira
provedbe programa zajednice. Obavlja poslove pripreme, provedbe, financijskog
upravljanja, praćenja i vrednovanja Operativnog programa Razvoj ljudskih
potencijala u okviru Instrumenta pretpristupne pomoći (IPA), te prati rad
Europskog socijalnog fonda i ostalih strukturnih fondova EU; sudjeluje u
pripremi programa i projekata te provedbi projekata iz pretpristupnih programa
Europske unije i ostalih oblika međunarodne pomoći.
U Upravi se ustrojavaju sljedeći odjeli:
13.1. Odjel za europske integracije i međunarodnu suradnju
13.2. Odjel za pripremu i provedbu programa i projekata Europske unije.

***13.1. Odjel za europske integracije i međunarodnu suradnju***
Članak 113.

Odjel za europske integracije i međunarodnu suradnju obavlja upravne i druge
stručne poslove vezane za sudjelovanje u radu međunarodnih organizacija i
europskih integracija na području rada, tržišta rada i socijalne sigurnosti.
Prati međunarodne propise iz područja rada, tržišta rada i socijalne sigurnosti,
sudjeluje u postupcima sklapanja višestranih međunarodnih ugovora na području
rada, tržišta rada i socijalne sigurnosti. Ispituje usklađenost radnog
zakonodavstva Republike Hrvatske s višestranim međunarodnim ugovorima i
propisima EU, sudjeluje u izradi propisa na području rada, tržišta rada i
socijalne sigurnosti te izrađuju izvješća po višestranim međunarodnim ugovorima
s područja rada, tržišta rada i socijalne sigurnosti. Koordinira i sudjeluje u
provedbi Programa zajednice za zapošljavanje i socijalnu solidarnost PROGRESS,
te ostalih programa zajednice. Koordinira suradnju s Vijećem Europe i
Međunarodnom organizacijom rada, te s drugim međunarodnim organizacijama.
Obavlja poslove vezane za sudjelovanje Republike Hrvatske u regionalnim
inicijativama vezanim za rad i tržište rada, te obavlja druge poslove koje
odredi nadležna osoba.

***13.2. Odjel za pripremu i provedbu programa i projekata Europske unije***
Članak 114.

Odjel za pripremu i provedbu programa i projekata Europske unije obavlja stručne
administrativne i upravno-pravne poslove koji se odnose na koordinaciju,
pripremu i planiranje godišnjih i višegodišnjih planova i programa rada u
području razvoja ljudskih potencijala. Utvrđuje planirane krajnje korisnike i
modalitete odabira i provedbe istih, osigurava da se aktivnosti u okviru
sektorske nadležnosti Ministarstva odaberu za financiranje i odobre sukladno
unaprijed definiranim kriterijima. Vodi računa o svim pitanjima vezanim za
financijsko upravljanje sredstvima u okviru IPA-e. Obavlja stručne,
administrativne i upravno-pravne poslove koji se odnose na suradnju i
koordinaciju rada s ostalim stručnim odjelima Ministarstva i ostalim sudionicima
srodnih aktivnosti, a sve u cilju praćenja i analize tijeka realizacije provedbe
operativnog programa iz njegove nadležnosti. Prati rad Europskog socijalnog
fonda, kao i drugih strukturnih fondova EU. Sudjeluje u radu relevantnih tijela
u Republici Hrvatskoj i na međunarodnoj razini vezanih za fondove EU.
U Upravi za pripremu i provedbu programa i projekata Europske unije ustrojavaju
se sljedeći odsjeci:
13.2.1. Odsjek za pripremu
13.2.2. Odsjek za provedbu
13.2.3. Odsjek za financijsko upravljanje
13.2.4. Odsjek za praćenje i vrednovanje.

*13.2.1. Odsjek za pripremu*
Članak 115.

Odsjek za pripremu obavlja stručne administrativne i upravno-pravne poslove koji
se odnose na koordinaciju, pripremu i planiranje godišnjih i višegodišnjih
planova i programa rada u području razvoja ljudskih potencijala. U suradnji s
upravama Ministarstva, drugim nadležnim ministarstvima i institucijama,
socijalnim partnerima i civilnim društvom u cjelini, priprema dokumentaciju za
korištenje IPA programa Europske unije, kao i ostalih relevantnih programa
Europske unije, te utvrđuje planirane krajnje korisnike i priprema kriterije za
odabir projekata u okviru provedbe Operativnih programa. Prati propise
međunarodnih organizacija i EU na području rada i zapošljavanja, te razvoja
ljudskih potencijala. Obavlja i druge poslove koje odredi nadležna osoba.

*13.2.2. Odsjek za provedbu*
Članak 116.

Odsjek za provedbu koordinira unutar Ministarstva provedbu pretpristupnih
programa pomoći EU, te koordinira provedbu Operativnog programa za razvoj
ljudskih potencijala u dijelu koji se tiče prioriteta vezanih za zapošljavanje i
tehničku pomoć. Utvrđuje planirane krajnje korisnike i modalitete odabira i
provedbe istih, osigurava da se aktivnosti u okviru sektorske nadležnosti
Ministarstva odaberu za financiranje i odobre sukladno kriterijima navedenim u
Operativnom programu. Ukoliko je Ministarstvo korisnik pomoći izvršava tehničku
pripremu i upravljanje projektima na temelju formalnih sporazuma s provedbenim
tijelom. Priprema izvješća i planove iz svoga djelokruga. Obavlja i druge
poslove koje odredi nadležna osoba.

*13.2.3. Odsjek za financijsko upravljanje*
Članak 117.

Odsjek za financijsko upravljanje vodi računa o svim pitanjima vezanim za
financijsko upravljanje Operativnim programom Razvoj ljudskih potencijala, te
glede prioriteta vezanih za rad i zapošljavanje, kao i tehničku pomoć. Usko
surađuje s Ministarstvom financija i provedbenim tijelima Operativne strukture
IV. komponente programa IPA. Prethodno razmatra tekstove financijskih sporazuma
i sažetke projekata; sudjeluje u pripremi podloga za natječajnu dokumentaciju i
podloga za ugovore o nabavi usluga, robe i radova; upravlja sustavom za
financijsko praćenje provedbe projekata i tijekova financijskih sredstava,
obavlja praćenje i izvještavanje. Potvrđuje da su troškovi pristigli na naplatu
učinjeni u skladu s relevantnim pravilima, da je roba dostavljena i usluge
izvršene sukladno relevantnoj odluci, te da su zahtjevi za plaćanjem korisnika
valjani. Prati propise međunarodnih organizacija i EU vezanih za financijsko
upravljanje, dostavlja informacije o odobrenim troškovima i postupcima prema
Nacionalnom fondu i nacionalnom dužnosniku za ovjeravanje. Obavlja i druge
poslove koje odredi nadležna osoba.

*13.2.4. Odsjek za praćenje i vrednovanje*
Članak 118.

Odsjek za praćenje i vrednovanje obavlja stručne, administrativne i
upravno-pravne poslove koji se odnose na suradnju i koordinaciju rada s ostalim
stručnim odjelima Ministarstva i ostalim sudionicima srodnih aktivnosti, a sve u
cilju praćenja i analize tijeka realizacije provedbe Operativnog programa Razvoj
ljudskih potencijala i ostalih oblika pomoći EU. Analizira izvršenje i
učinkovitost projekata u okviru provedbe Operativnog programa razvoj ljudskih
potencijala. Sudjeluje u procesu uspostave, održavanja i nadgradnje sustava za
praćenje provedbe projekata prema indikatorima navedenim u Operativnom programu.
Osigurava da su zahtjevi EU vezani za nadzor objašnjeni potencijalnim
korisnicima, te usklađeni s Operativnim programom. Obavlja poslove vezane za
uspostavu i održavanje nadzornih odbora. U suradnji s relevantnim tijelima
organizira vrednovanje na razini Operativnog programa. Obavlja i druge poslove
koje odredi nadležna osoba.

**14. UPRAVA ZA SUSTAV JAVNE NABAVE**
Članak 119.

Uprava za sustav javne nabave provodi i nadzire primjenu zakona i podzakonskih
akata u području javne nabave i javno-privatnog partnerstva kroz
preventivno-instruktivnu djelatnost; analizira dokumentaciju za nadmetanje i
provođenje postupaka javne nabave; prikuplja, evidentira, obrađuje i analizira
podatke o javnoj nabavi te izrađuje statistička izvješća; daje mišljenja, upute
i pruža stručnu pomoć obveznicima primjene zakona u cilju jedinstvenog
postupanja u provođenju postupaka javne nabave; predlaže, priprema i koordinira
izradu nacrta prijedloga zakona i drugih propisa o javnoj nabavi te sudjeluje u
izradi povezanih propisa; podnosi optužni prijedlog nadležnom prekršajnom sudu,
odnosno kaznenu prijavu nadležnom državnom odvjetništvu; surađuje s državnim
tijelima radi postizanja ujednačenog tumačenja i pravilne primjene propisa iz
područja javne nabave; sudjeluje u pripremi i provedbi programa izobrazbe
sudionika sustava javne nabave te promociji sustava javne nabave u obliku
seminara i stručnih savjetovanja. Izučava razvoj sustava javne nabave u državama
Europske unije, kao i primjere najbolje prakse; prati sustav postojećeg
strukovnog obrazovanja i usavršavanja; prati međunarodne propise na području
sustava javne nabave; izrađuje metodologiju za izradu obrazovnih programa u
sustavu javne nabave; izrađuje stručne i normativne podloge za pridruživanje
Republike Hrvatske Europskoj uniji u području javne nabave; priprema i provodi
izobrazbu i usavršavanje za sudionike sustava javne nabave; organizira posebne
(specijalističke) programe izobrazbe u sustavu javne nabave, sukladno posebnim
propisima; promovira sustav javne nabave; ostvaruje međunarodnu suradnju;
izrađuje prijedloge zakonskih i podzakonskih propisa u sustavu javne nabave;
sudjeluje u radu međunarodnih institucija u području sustava javne nabave;
organizira, priprema, koordinira i provodi međunarodne projekte iz područja
sustava javne nabave; koordinira i prati stanje usklađivanja hrvatskog
zakonodavstva iz područja sustava javne nabave s pravnom stečevinom Europske
unije. Koordinira aktivnosti na projektima javno-privatnog partnerstva u
suradnji s nadležnim tijelima državne uprave; analizira modele javno-privatnog
partnerstva; priprema analize i mišljenja o pitanjima u području javno-privatnog
partnerstva; predlaže unaprjeđenja i poboljšanja modela javno-privatnog
partnerstva; sudjeluje u pripremi programa i projekata te provedbi projekata iz
pretpristupnih programa Europske unije i ostalih oblika međunarodne pomoći.
U Upravi za javnu nabavu ustrojavaju se sljedeći odjeli:
14.1. Odjel za analizu postupaka u sustavu javne nabave
14.2. Odjel za razvoj i edukaciju sustava javne nabave
14.3. Odjel za javno-privatno partnerstvo
14.4. Odjel za elektroničku potporu sustava javne nabave.

***14.1. Odjel za analizu postupaka u sustavu javne nabave***
Članak 120.

Odjel za analizu postupaka u sustavu javne nabave analizira primjenu zakona i
podzakonskih akata u području javne nabave i javno-privatnog partnerstva kroz
preventivno-instruktivnu djelatnost; analizira dokumentaciju za nadmetanje i
provođenje postupaka javne nabave; prikuplja, evidentira, obrađuje i analizira
podatke o javnoj nabavi te izrađuje statistička izvješća; daje mišljenja, upute
i pruža stručnu pomoć obveznicima primjene zakona u cilju jedinstvenog
postupanja u provođenju postupaka javne nabave; predlaže, priprema i koordinira
izradu nacrta prijedloga zakona i drugih propisa o javnoj nabavi te sudjeluje u
izradi povezanih propisa; podnosi optužni prijedlog nadležnom prekršajnom sudu,
odnosno kaznenu prijavu nadležnom državnom odvjetništvu; surađuje s državnim
tijelima radi postizanja ujednačenog tumačenja i pravilne primjene propisa iz
područja javne nabave; sudjeluje u pripremi i provedbi programa izobrazbe
sudionika sustava javne nabave te promociji sustava javne nabave u obliku
seminara i stručnih savjetovanja; obavlja i druge poslove iz nadležnosti Uprave
za sustav javne nabave.
U Odjelu za analizu postupaka u sustavu javne nabave ustrojavaju se:
14.1.1. Odsjek za preventivno-instruktivnu djelatnost
14.1.2. Odsjek za analitičko-statističke poslove.

*14.1.1. Odsjek za preventivno-instruktivnu djelatnost*
Članak 121.

Odsjek za preventivno-instruktivnu djelatnost nadzire primjenu zakona i
podzakonskih akata u području javne nabave i javno-privatnog partnerstva kroz
preventivno-instruktivnu djelatnost; analizira dokumentaciju za nadmetanje i
provođenje postupaka javne nabave; daje mišljenja, upute i pruža stručnu pomoć
obveznicima primjene zakona u cilju jedinstvenog postupanja u provođenju
postupaka javne nabave; predlaže, priprema i koordinira izradu nacrta prijedloga
zakona i drugih propisa o javnoj nabavi te sudjeluje u izradi povezanih propisa;
podnosi optužni prijedlog nadležnom prekršajnom sudu, odnosno kaznenu prijavu
nadležnom državnom odvjetništvu; surađuje s državnim tijelima radi postizanja
ujednačenog tumačenja i pravilne primjene propisa iz područja javne nabave;
sudjeluje u pripremi i provedbi programa izobrazbe sudionika sustava javne
nabave, promociji sustava javne nabave u obliku seminara i stručnih savjetovanja
te obavlja i druge poslove iz nadležnosti Uprave za sustav javne nabave.

*14.1.2. Odsjek za analitičko-statističke poslove*
Članak 122.

Odsjek za analitičko-statističke poslove prikuplja, evidentira, obrađuje i
analizira podatke o javnoj nabavi te izrađuje statistička izvješća; sudjeluje u
izradi propisa iz područja javne nabave; sudjeluje u pripremi i provedbi
programa izobrazbe sudionika sustava javne nabave, promociji sustava javne
nabave u obliku seminara i stručnih savjetovanja te obavlja i druge poslove iz
nadležnosti Uprave za sustav javne nabave.

***14.2. Odjel za razvoj i edukaciju sustava javne nabave***
Članak 123.

Odjel za razvoj i edukaciju sustava javne nabave izučava razvoj sustava javne
nabave u državama Europske unije, kao i primjere najbolje prakse; prati sustav
postojećeg strukovnog obrazovanja i usavršavanja; prati međunarodne propise na
području sustava javne nabave; izrađuje metodologiju za izradu obrazovnih
programa u sustavu javne nabave; izrađuje stručne i normativne podloge za
pridruživanje Republike Hrvatske Europskoj uniji u području sustava javne
nabave; priprema i provodi izobrazbu i usavršavanje za sudionike sustava javne
nabave; organizira posebne (specijalističke) programe izobrazbe u sustavu javne
nabave, sukladno posebnim propisima; promovira sustav javne nabave; ostvaruje
međunarodnu suradnju; Odjel je zadužen za pripremu i provedbu pretpristupnih
programa Europske unije i drugih oblika međunarodne pomoći; sudjeluje u izradi
prijedloga zakonskih i podzakonskih propisa u sustavu javne nabave; sudjeluje u
radu međunarodnih institucija u području sustava javne nabave; organizira,
priprema, koordinira i provodi međunarodne projekte iz područja sustava javne
nabave; koordinira i prati stanje usklađivanja hrvatskog zakonodavstva iz
područja sustava javne nabave s pravnom stečevinom Europske unije te izrađuje
potrebna izvješća, te obavlja i druge poslove iz nadležnosti Uprave za sustav
javne nabave.
U Odjelu za razvoj i edukaciju sustava javne nabave ustrojavaju se:
14.2.1. Odsjek za razvoj sustava javne nabave
14.2.2. Odsjek za edukaciju sustava javne nabave.

*14.2.1. Odsjek za razvoj sustava javne nabave*
Članak 124.

Odsjek za razvoj sustava javne nabave izučava razvoj sustava javne nabave u
državama Europske unije, kao i primjere najbolje prakse; prati međunarodne
propise na području sustava javne nabave; izrađuje stručne i normativne podloge
za pridruživanje Republike Hrvatske Europskoj uniji u području javne nabave;
ostvaruje međunarodnu suradnju; sudjeluje u izradi prijedloga zakonskih i
podzakonskih propisa u sustavu javne nabave; sudjeluje u radu međunarodnih
institucija u području sustava javne nabave; organizira, priprema, koordinira i
provodi međunarodne projekte iz područja sustava javne nabave; koordinira i
prati stanje usklađivanja hrvatskog zakonodavstva iz područja sustava javne
nabave s pravnom stečevinom Europske unije te izrađuje potrebna izvješća, te
obavlja i druge poslove iz nadležnosti Odjela.

*14.2.2. Odsjek za edukaciju sustava javne nabave*
Članak 125.

Odsjek za edukaciju sustava javne nabave prati sustav postojećeg strukovnog
obrazovanja i usavršavanja; priprema i provodi izobrazbu i usavršavanje za
sudionike sustava javne nabave; izrađuje metodologiju za izradu obrazovnih
programa u sustavu javne nabave; organizira posebne (specijalističke) programe
izobrazbe u sustavu javne nabave sukladno posebnim propisima; promovira sustav
javne nabave; organizira posebne (specijalističke) programe izobrazbe u sustavu
javne nabave sukladno posebnim propisima; sudjeluje u izradi prijedloga
zakonskih i podzakonskih propisa u sustavu javne nabave; sudjeluje u radu
međunarodnih institucija u području sustava javne nabave, te obavlja i druge
poslove iz nadležnosti Odjela.

***14.3. Odjel za javno-privatno partnerstvo***
Članak 126.

Odjel za javno-privatno partnerstvo koordinira aktivnosti na projektima
javno-privatnog partnerstva u suradnji s nadležnim tijelima državne uprave;
analizira modele javno-privatnog partnerstva; priprema analize i mišljenja o
pitanjima u području javno-privatnog partnerstva; predlaže unaprjeđenja i
poboljšanja modela javno-privatnog partnerstva; izučava razvoj javne nabave u
državama Europske unije, kao i primjere najbolje prakse; predlaže, priprema i
koordinira izradu nacrta prijedloga zakona i drugih propisa u području
javno-privatnog partnerstva te sudjeluje u izradi povezanih propisa; daje
mišljenja, upute i pruža stručnu pomoć obveznicima primjene zakona u cilju
jedinstvene primjene propisa u području javno-privatnog partnerstva; izrađuje
stručne i normativne podloge za pridruživanje Republike Hrvatske Europskoj uniji
u području javno-privatnog partnerstva; surađuje s državnim tijelima radi
postizanja ujednačenog tumačenja i pravilne primjene propisa iz područja
javno-privatnog partnerstva; prikuplja, evidentira, obrađuje i analizira podatke
o javno-privatnom partnerstvu te podnosi statistička izvješća; vodi registar
ugovora o javno-privatnom partnerstvu; organizira, priprema, koordinira i
provodi međunarodne projekte iz područja sustava javno-privatnog partnerstva;
koordinira i prati stanje usklađivanja hrvatskog zakonodavstva iz područja
sustava javno-privatnog partnerstva s pravnom stečevinom Europske unije te
izrađuje potrebna izvješća, te obavlja i druge poslove iz nadležnosti Odjela.
U Odjelu za javno-privatno partnerstvo ustrojavaju se:
14.3.1. Odsjek za koordinaciju javno-privatnog partnerstva
14.3.2. Odsjek za registar ugovora i analitičko-statističke poslove.

*14.3.1. Odsjek za koordinaciju javno-privatnog partnerstva*
Članak 127.

Odsjek za koordinaciju javno-privatnog partnerstva koordinira aktivnosti na
projektima javno-privatnog partnerstva u suradnji s nadležnim tijelima državne
uprave; analizira modele javno-privatnog partnerstva; predlaže unaprjeđenja i
poboljšanja modela javno-privatnog partnerstva; izučava razvoj javne nabave u
državama Europske unije, kao i primjere najbolje prakse; predlaže, priprema i
koordinira izradu nacrta prijedloga zakona i drugih propisa u području
javno-privatnog partnerstva te sudjeluje u izradi povezanih propisa; daje
mišljenja, upute i pruža stručnu pomoć obveznicima primjene zakona u cilju
jedinstvene primjene propisa u području javno-privatnog partnerstva; izrađuje
stručne i normativne podloge za pridruživanje Republike Hrvatske Europskoj uniji
u području javno-privatnog partnerstva; surađuje s državnim tijelima radi
postizanja ujednačenog tumačenja i pravilne primjene propisa iz područja
javno-privatnog partnerstva; organizira, priprema, koordinira i provodi
međunarodne projekte iz područja sustava javno-privatnog partnerstva; koordinira
i prati stanje usklađivanja hrvatskog zakonodavstva iz područja sustava
javno-privatnog partnerstva s pravnom stečevinom Europske unije te izrađuje
potrebna izvješća, te obavlja i druge poslove iz nadležnosti Odjela.

*14.3.2. Odsjek za registar ugovora i analitičko-statističke poslove*
Članak 128.

Odsjek za registar ugovora i analitičko-statističke poslove priprema analize i
mišljenja o pitanjima u području javno-privatnog partnerstva; prikuplja,
evidentira, obrađuje i analizira podatke o javno-privatnom partnerstvu te
podnosi statistička izvješća; vodi registar ugovora o javno-privatnom
partnerstvu, te obavlja i druge poslove iz nadležnosti Odjela.

***14.4. Odjel za elektroničku potporu sustavu javne nabave***
Članak 129.

Odjel za elektroničku potporu sustavu javne nabavu bavi se istraživanjem razvoja
sustava elektroničke nabave te primjenom najbolje prakse. Sudjeluje u izradi
nacrta prijedloga zakona i podzakonskih akata u području elektroničke javne
nabave. Sudjeluje u donošenju i praćenju provedbe zakona i drugih propisa u
području primjene informacijsko-komunikacijske tehnologije te obavlja poslove
koji se odnose na promicanje i sustavno unapređivanje izgradnje
informacijsko-komunikacijske infrastrukture u Republici Hrvatskoj. Izrađuje
nacrt prijedloga projekta uvođenja informacijskog sustava kao podrške sustavu
elektroničke javne nabave i sudjeluje u njegovoj provedbi. Sudjeluje u radu
međunarodnih institucija u području sustava elektroničke javne nabave,
organizira, priprema, provodi i koordinira projekte iz područja sustava javne
nabave te izrađuje potrebna izvješća. Priprema i održava dio internetskih
stranica vezanih uz Upravu za sustav javne nabave te vodi bazu podataka Uprave
za sustav javne nabave. Obavlja poslove pružanja stručne pomoći, radi
jedinstvenog postupanja u provođenju zakona, te u tom smislu, daje upute i
mišljenja obveznicima primjene Zakona, a u svezi s elektroničkim poslovanjem u
okviru Zakona. Priprema i provodi programe izobrazbe subjekata te promovira
sustav elektroničke nabave u obliku seminara i stručnih savjetovanja.
U Odjelu za elektroničku potporu sustavu javne nabave ustrojavaju se:
14.4.1. Odsjek za koordinaciju i praćenje razvoja informacijskog sustava
elektroničke nabave
14.4.2. Odsjek za razvoj i održavanje baze podataka sustava javne nabave.

*14.4.1. Odsjek za koordinaciju i praćenje razvoja informacijskog sustava
elektroničke nabave*
Članak 130.

Odsjek za koordinaciju i praćenje razvoja informacijskog sustava elektroničke
nabave izrađuje nacrt prijedloga projekta uvođenja informacijskog sustava kao
podrške sustavu elektroničke javne nabave i sudjeluje u njegovoj provedbi.
Sudjeluje u radu međunarodnih institucija u području sustava elektroničke javne
nabave, organizira, priprema, provodi i koordinira projekte iz područja sustava
javne nabave te izrađuje potrebna izvješća.

*14.4.2. Odsjek za razvoj i održavanje baze podataka sustava javne nabave*
Članak 131.

Odsjek za razvoj i održavanje baze podataka sustava javne nabave priprema i
održava dio internetskih stranica vezanih uz Upravu za sustav javne nabave te
vodi bazu podataka Uprave za sustav javne nabave. Obavlja poslove pružanja
stručne pomoći, radi jedinstvenog postupanja u provođenju zakona, te u tom
smislu, daje upute i mišljenja obveznicima primjene Zakona, a u svezi s
elektroničkim poslovanjem u okviru Zakona.

**15. ODJEL ZA UNUTARNJU REVIZIJU**
Članak 132.

Odjel za unutarnju reviziju provodi unutarnju reviziju za cjelokupno
Ministarstvo, uključivo i reviziju o korištenju sredstava Europske unije i
drugih međunarodnih organizacija i institucija. O svojim saznanjima daje stručna
mišljenja ministru, pa ima savjetodavnu ulogu u cilju poboljšanja poslovanja
Ministarstva. Odjel procjenjuje cjelokupno poslovanje Ministarstva kroz procese
i sustav unutarnjih kontrola na temelju upravljanja rizicima; analizira i
ocjenjuje sve poslovne procese iz nadležnosti Ministarstva; obavlja unutarnju
reviziju u skladu s najboljom strukovnom praksom, standardima unutarnje revizije
i kodeksom strukovne etike unutarnjih revizora; izrađuje strateške i godišnje
planove revizije; provodi pojedinačne unutarnje revizije i daje preporuke
ministru u svrhu postizanja veće učinkovitosti i djelotvornosti sustava; obavlja
posebne revizije na zahtjev ministra; izrađuje izvješća o obavljenoj unutarnjoj
reviziji koja podnosi ministru; prati provedbu preporuka navedenih u izvješćima
iz prethodno obavljenih revizija; izrađuje godišnja izvješća o radu Odjela i
dostavlja ih nadležnim institucijama i osobama u skladu s važećim propisima;
surađuje s Upravom za harmonizaciju unutarnje revizije i financijske kontrole,
što uključuje i obvezu dostave strateških i godišnjih planova, te godišnjih
izvješća toj Upravi; prati i predlaže stalnu edukaciju unutarnjih revizora u
skladu s Međunarodnim standardima unutarnje revizije; procjenjuje i prati
provedbu preporuka Državnog ureda za reviziju i drugih vanjskih revizora.

**16. ODJEL ZA PRIPREMU I PROVEDBU PROGRAMA I PROJEKATA EUROPSKE UNIJE**
Članak 133.

Odjel za pripremu i provedbu programa i projekata Europske unije (European Union
– EU) u suradnji i koordinaciji rada s ostalim stručnim odjelima i tijelima,
obavlja stručne, administrativne i upravno-pravne i poslove koji se odnose na
pripremu, planiranje, provedbu, financijsko upravljanje, kontrolu, praćenje i
vrednovanje, godišnjih i višegodišnjih planova i programa. Prikuplja, obrađuje i
analizira stanje potreba za aktivnostima iz djelokruga rada Ministarstva, sa
sudionicima i čimbenicima u planiranju i provedbi programa pomoći EU i
projekata, s resornim upravama Ministarstava, čiji rad je srodan ili usko
povezan s djelokrugom rada Odjela. Prati i analizira tijek i dinamiku
realizacije programa Europske unije koji se provode u Ministarstvu, u cilju
promicanja gospodarske i socijalne kohezije u Republici Hrvatskoj i
ujednačavanja njenog gospodarskog razvoja s Europskom unijom. Zadužen je za
pripremu, provedbu, financiranje, nadzor i procjenu rezultata (evaluaciju,
vrednovanje) programa EU koji se odnose na projekte u području regionalnog
razvoja, malog i srednjeg poduzetništva i industrijske politike, u sklopu
provedbe programa »Instrument pretpristupne pomoći« (Instrument for
Pre-Accession Assistance – IPA), za treću komponentu Regionalni razvoj –
regionalna konkurentnost (RCOP), za koju je Ministarstvo tijelo nadležno za
upravljanje i provedbu (sukladno Uredbi Vlade Republike Hrvatske od 7. veljače
2007. godine). Zadužen je za: koordinaciju i upravljanje provedbom RCOP-a;
pripremu sektorskih izvješća o provedbi, te za podnošenje izvješća nacionalnom
koordinatoru za program IPA i nacionalnom dužnosniku za ovjeravanje; evidenciju
i praćenje projekata, priprema potrebna izvješća i informacije; uspostavu,
održavanje i nadogradnju odgovarajućeg sustava pohrane dokumentacije,
izvještavanja i informiranja; organizira informatičku podršku i arhiviranje
dokumentacije, poštivanje zahtjeva Europske komisije vezanih uz informiranje o
programu, te obavlja i druge poslove i zadatke po nalogu nadređenih. Surađuje s
voditeljima programa u Ministarstvu i tijelima državne uprave u pripremi
prijedloga i provedbi konkretnih projekata iz programa pretpristupne pomoći IPA,
u skladu s propisima i pravilima Europske zajednice; prethodno razmatra tekstove
financijskih sporazuma i sažetke projekata.
Za obavljanje poslova i zadataka u Odjelu za pripremu i provedbu programa i
projekata Europske unije (European Union – EU) ustrojavaju se sljedeći odsjeci:
16.1. Odsjek za programiranje
16.2. Odsjek za provedbu
16.3. Odsjek za financijsko upravljanje
16.4. Odsjek za praćenje i vrednovanje.

***16.1. Odsjek za programiranje***
Članak 134.

Odsjek za programiranje obavlja stručne, administrativne i upravno-pravne
poslove koji se odnose na pripremu i planiranje godišnjih i višegodišnjih
planova i programa; prikuplja, obrađuje i analizira stanje potreba za
unaprjeđenje razvoja gospodarstva, podizanja konkurentnosti Republike Hrvatske i
predlaže smjernice i mjere. U suradnji s upravama Ministarstva, drugim resornim
ministarstvima, lokalnom upravom i samoupravom, te poslovnom i akademskom
zajednicom priprema dokumentaciju za korištenje IPA programa Europske unije, te
priprema i izrađuje podloge i prijedloge za pojedine projekte u okviru provedbe
Operativnih programa. Priprema informacije, planira i provodi potrebne
aktivnosti u cilju podizanja svjesnosti i širenja informacija o mogućnostima
uključivanja korisnika u projekte za korištenje IPA programa pomoći EU. Priprema
kriterije i metodologiju za odabir i provedbu odgovarajućih projekata, te
izrađuje potrebne podloge za pripremu javnih natječaja za provedbu projekata.
Priprema izvješća i planove; organizira i pruža informatičku podršku i obradu,
organizira i provodi arhiviranje dokumentacije; obavlja i druge poslove i
zadatke po nalogu nadređenih.

***16.2. Odsjek za provedbu***
Članak 135.

Odsjek za provedbu priprema podloge i dokumentaciju za provedbu natječajnih
procedura i tehničku provedbu projekata u okviru IPA programa pomoći EU, a u
skladu s donesenim Operativnim programom. Priprema procedure i dokumente za
uspješnu provedbu projekata, priprema provedbu natječajnih postupaka, i
potpisivanje ugovora, te osigurava provedbu odabranih projekata u skladu s
propisima i zakonima Republike Hrvatske i u skladu s propisima i procedurama EU
za određene programe.

***16.3. Odsjek za financijsko upravljanje***
Članak 136.

Odsjek za financijsko upravljanje prethodno razmatra tekstove financijskih
sporazuma i sažetke projekata; priprema i natječajne dokumentacije i podloge za
ugovore o nabavi usluga, robe i radova; upravlja sustavom za financijsko
upravljanje provedbe projekata i tijekova financijskih sredstava, obavlja
praćenje i izvještavanje. Dostavlja informacije o odobrenim troškovima i
primijenjenim postupcima prema Nacionalnom fondu i nacionalnom dužnosniku za
ovjeravanje.

***16.4. Odsjek za praćenje i vrednovanje***
Članak 137.

Odsjek za praćenje i vrednovanje obavlja stručne, administrativne i
upravno-pravne poslove koji se odnose na suradnju i koordinaciju rada s ostalim
stručnim odjelima Ministarstva i ostalim sudionicima srodnih aktivnosti, a sve u
cilju praćenja i analize tijeka realizacije provedbe programa pomoći, EU.
Obavlja potvrđivanje da su troškovi pristigli na naplatu učinjeni u skladu s
relevantnim pravilima, da je roba dostavljena i usluge izvršene, sukladno
relevantnoj odluci, te da su zahtjevi za plaćanjem korisnika valjani. Izrađuje
potrebna izvješća i informacije; analizira izvršenje i učinkovitost projekata,
godišnjih i višegodišnjih planova rada; zadužen je za uspostavu, održavanje i
nadogradnju odgovarajućeg sustava pohrane dokumentacije, izvještavanja i
informiranja; te organizira informatičku podršku i arhiviranje dokumentacije
radi provođenja postupka revizije. Nadležan je za poštivanje zahtjeva Europske
komisije vezanih uz informiranje o programu, te obavlja i druge poslove i
zadatke po nalogu nadređenih.

**17. ODJEL ZA PROCJENU GOSPODARSKIH UČINAKA PROPISA I MAKROEKONOMSKU ANALIZU**
Članak 138.

Odjel za procjenu gospodarskih učinaka propisa i makroekonomsku analizu
koordinira i komunicira s Uredom za koordinaciju procjene učinaka propisa
(dalje: UPUP) kako bi se osigurala potpuna suglasnost sa Uredbom za UPUP,
koordinira sustav procjene učinka propisa na gospodarstvo u suradnji s ostalim
tijelima državne uprave (dalje: TDU), privatnim sektorom i javnošću, daje upute
i mišljenja vezana uz pripremu procjene gospodarskih učinaka propisa, pruža
stručnu podršku predlagateljima propisa, savjetuje TDU i tijela Vlade Republike
Hrvatske u svezi analize i izrade izvješća, te pregledava konačna izvješća koja
izrađuju TDU kao predlagatelji propisa, aktivno sudjeluje u razvoju strategija u
svezi procjene gospodarskih učinaka propisa na nacionalnoj razini, provodi
makroekonomsku analizu, predlaže nacrte mjera za daljnji razvoj i unaprjeđenje
sustava procjene učinaka propisa na gospodarstvo, usklađuje obrasce i
metodologije, u suradnji s ostalim TDU i zainteresiranim stranama.

**18. ODJEL ZA ODNOSE S JAVNOŠĆU I PROTOKOL**
Članak 139.

Odjel za odnose s javnošću i protokol obavlja poslove komuniciranja s medijima i
građanima te priprema i provođenje protokola u domaćim i inozemnim aktivnostima
ministra, državnih tajnika i ravnatelja ustrojbenih jedinica Ministarstva.
Obavlja poslove unutarnjeg informiranja Ministarstva, pripreme i provođenja
promotivnih aktivnosti Ministarstva, pripreme materijala za potrebe komunikacije
Ministarstva s Hrvatskim saborom, Vladom Republike Hrvatske i drugim tijelima
državne uprave kao i pravnim osobama, koje obavljaju javne ovlasti iz djelokruga
Ministarstva, te drugi poslovi u okviru djelokruga po nalogu ministra.

III. UPRAVLJANJE MINISTARSTVOM

Članak 140.

Ministar predstavlja Ministarstvo i upravlja njegovim radom.
Ovlašteni državni tajnik zamjenjuje ministra u slučaju njegovog izbivanja ili
spriječenosti te obavlja druge poslove koje mu povjeri ministar.
Radom upravnih organizacija u Ministarstvu upravljaju ravnatelji uprava.
Radom Tajništva Ministarstva upravlja tajnik Ministarstva.
Na čelu odjela u ustrojstvenim jedinicama Ministarstva su načelnici.
Na čelu Kabineta ministra je tajnik Kabineta.
Na čelu odsjeka u odjelima su voditelji.

Članak 141.

Državni tajnik odgovoran je za svoj rad ministru i Vladi Republike Hrvatske.
Tajnik ministarstva i ravnatelji uprava odgovorni su za svoj rad ministru.
Načelnici odjela u sastavu tajništva Ministarstva odgovorni su za svoj rad
ministru i tajniku Ministarstva.
Načelnici odjela u sastavu uprava odgovorni su za svoj rad ministru i ravnatelju
uprave koji upravlja tom upravom.

Članak 142.

Savjetodavno tijelo ministra je Kolegij ministra.
Kolegij ministra u širem sastavu obuhvaća: državne tajnike, ravnatelje uprava i
tajnika ministarstva, te tajnika Kabineta ministra.
Kolegij ministra u užem sastavu obuhvaća: državne tajnike, tajnika ministarstva
i tajnika kabineta ministra.
Ostali službenici Ministarstva pozivaju se na sjednice Kolegija po potrebi.

IV. SLUŽBENICI I NAMJEŠTENICI MINISTARSTVA

Članak 143.

Poslove i zadatke iz djelokruga Ministarstva, ovisno o vrsti, složenosti,
stručnoj spremi i drugim uvjetima obavljaju službenici i namještenici,
raspoređeni na radna mjesta, sukladno propisima.
Okvirni broj potrebnih državnih službenika i namještenika za obavljanje poslova
iz nadležnosti Ministarstva određuje se u Tablici koja je sastavni dio ove
Uredbe, a koja se ne objavljuje u »Narodnim novinama«.

V. SURADNJA S DRUGIM TIJELIMA DRŽAVNE UPRAVE TE S PRAVNIM OSOBAMA KOJE IMAJU
JAVNE OVLASTI

Članak 144.

Ministarstvo surađuje s drugim tijelima državne uprave, drugim pravnim osobama
koje imaju javne ovlasti u svezi s obavljanjem stručnih i upravnih poslova iz
djelokruga Ministarstva.
Ministarstvo surađuje i sa stručnim, znanstvenim i drugim ustanovama i
institucijama radi rješavanja pojedinih stručnih i upravnih pitanja iz
djelokruga Ministarstva.

Članak 145.

Za raspravljanja o pojedinim pitanjima iz djelokruga rada Ministarstva,
utvrđivanja nacrta propisa, davanja stručnih mišljenja i prijedloga o značajnim
pitanjima iz djelokruga Ministarstva, ministar osniva stručne savjete, odnosno
radne grupe.
Aktom o osnivanju utvrđuje se djelokrug i način rada stručnog savjeta odnosno
radne grupe.

VI. PRIJELAZNE I ZAVRŠNE ODREDBE

Članak 146.

Pitanja od značenja za rad Ministarstva koja nisu uređena zakonom, Uredbom o
načelima za unutarnje ustrojstvo tijela državne uprave i ovom Uredbom, uredit će
se Pravilnikom o unutarnjem redu Ministarstva.
Pravilnikom iz stavka 1. ovoga članka utvrdit će se broj potrebnih državnih
službenika i namještenika s naznakom njihovih osnovnih poslova i zadataka,
stručnih uvjeta potrebnih za njihovo obavljanje, njihove ovlasti i odgovornosti,
te druga pitanja od značenja za rad Ministarstva.
Ministar gospodarstva, rada i poduzetništva će u roku od 30 dana od dana
stupanja na snagu ove Uredbe donijeti Pravilnik o unutarnjem redu Ministarstva,
uz prethodnu suglasnost Središnjeg državnog ureda za upravu Vlade Republike
Hrvatske.
Temeljem Pravilnika o unutarnjem redu Ministarstva, ministar je dužan donijeti
rješenja o rasporedu službenika i namještenika u roku 30 dana.

Članak 147.

Danom stupanja na snagu ove Uredbe prestaje važiti Uredba o unutarnjem
ustrojstvu Ministarstva gospodarstva, rada i poduzetništva (»Narodne novine«,
br. 24/2007 i 21/2008).

Članak 148.

Ova Uredba stupa na snagu danom objave u »Narodnim novinama«.

Klasa: 023-03/08-01/09
Urbroj: 5030105-08-3
Zagreb, 27. ožujka 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

Uredba, NN 41/2008-1384
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)